
Fra Petar Anđelović 


BOSANSKI FRANJEVCI NA PRAGU 
TRECEG TISUCLJECA 


RABICI 
Sarajevo, 2009. 


ia 
ODNOSI 


BOSNA SREBRENA NA PRIJELAZU 
IZ DRUGOG U TREĆE TISUĆLJEĆE 


Pristup ovoj temi nije nimalo jednostavan. O njoj, o Fra- 
njevačkoj provinciji Bosni Srebrenoj, posebice u novije vri- 
jeme, postoji mnogo toga zabilježenoga kako na papiru tako 
i na filmskim vrpcama. Samo to prezentirati, bio bi izlišan 
posao, jer ga je netko drugi već bolje uradio, nego što bi to 
meni bilo moguće. Stoga sam pomislio ,,u historijskom kon- 
tekstu suvremenosti", da ću, za ovu priliku, najbolje Provin- 
ciju Bosnu Srebrenu prikazati ako je prikazem u njezinim 
glavnim relacijama s ili prema veličinama kao što su Crkva, 
Narod i Država. U tim se relacijama naime događao njezin 
život, događa se danas i događat će se i sutra, i to često na 
sličan način. Zapravo te relacije i jesu njezin život. Iz tog 
razloga ovdje vrijedi Braudelova napomena o ,,nepomič- 
nom vremenu... koje veoma sporo odmiče, koje je uporno 
u svom neprekidnom ponavljanju“. Nije, dakle, u pitanju 
vrijeme: ,,u pitanju je niz vremena, utkanih u šareni tepih 
vremena“. Na sličan načinje potrebno izreći još jednu na- 
pomenu, da se, naime, život Provincije Bosne Srebrene od- 
igravao i odigrava i u i kroz druge relacije, kao što su od- 
nos prema Bogu, svijetu, prema vremenu, i da bi o njima tre- 
balo govoriti, no te su relacije više spekulativnog i indivi- 


1 Dubravko Lovrenović, Historičar i vrijeme, u: Jukić 2001/30-31, 
str. 156. 
2 Ibid. str. 157. 

dualnog karaktera, a na neki su način već sadržane u onima o 
kojima će ovdje biti govora. 

Treća napomena bi se odnosila na sam pristup temi. On 
nije neuobičajen, rabe ga i drugi u obradi sličnih tema i to 
ne samo kad stavljaju život jednog čovjeka u okvire rela- 
cija nego i kad govore o zajednicama, institucijama, čak i 
kad govore o Bogu. Svejedno o čemu se radi, relacije uvijek 
igraju važnu, ako ne i najvažniju, ulogu. O tom postoji op- 
širna literatura. Spominjem samo fra Bonifaca Badrova, bo- 
sanskog franjevca. 

I, konačno, zadnja uvodna napomena. Pristupajući zada- 
noj temi našao sam se, i pored postavljenih ograda, u kom- 
pliciranoj situaciji, poput fra Vitomira Slugića pred jed- 
nim drugim zadatkom. Citiram ga: ,,Postavljena tema ovog 
znanstvenog skupa stoji, barem preda mnom, kao geome- 
trijski lik oblaka. Dok razmišljam o toj temi "de profundis* 
njezina pakla, moram kazati da ni prilog neće imati bogzna 
kakvu geometrijsku konzistenciju i izričitost neke geome- 
trijske likovnosti", da bi malo kasnije to još i podvukao: 
»Pored, dakle, konkretnog iskustva, nalazim i kod proroka 
opravdanje i mucanje i zastajkivanje dok čovjek, kako-tako, 
pokušava sistematizirati figuru oblaka?.“ 

Koristim ovu fra Vitomirovu formulaciju kao ispriku, što i 
sam neću moći u članku od nekoliko stranica uspješno ,,siste- 
matizirati figuru oblaka" kako nam, nekada, izgleda Provin- 
cija Bosna Srebrena. 


1. PROVINCIJA U CRKVI I S CRKVOM 


Članovi Franjevačke provincije Bosne Srebrene se rado 
i s punim pravom i kroz sva vremena, kad je govor o njiho- 


3 Bonifac Badrov, Kategorija relacije, u: Sabrana djela Predavanja iz 
filozofije, Livno-Sarajevo, 1997., str. 335. 

4 Vitomir Slugić, Filozofsko-teološka refleksija o ratu u BiH, u: Bo- 
sna franciscana, 1993., str. 47. 

vom pozvanju i poslanju, pozivaju na sv. Franju, utemelji- 
telja Franjevačkog reda. A za njega se, ako i za koga, može 
i mora reći, daje bio čovjek Crkve. Istina je, da je u svojim 
početnim promišljanjima bio blizu onima, koji su namjera- 
vali udaljiti se od Crkve ili su to već bili učinili. No vjera u 
Gospodina mu to nije dopustila: on je ostao živjeti i ostvari- 
vati svoje ideale u Crkvi. Ostao je u Crkvi, jer je bio poz- 
van Crkvu obnavljati. U toj ga ulozi vidi i sam ondašnji po- 
glavar Crkve, a sv. Franjo, čega su puni i Pravilo njegovog 
reda i Oporuka, istu ulogu namjenjuje i svoj svojoj braći do- 
kraja vijeka i svijeta. 

Stoga možemo reći, a toga je uvijek bila svjesna Pro- 
vincija Bosna Srebrena, da je franjevački put uvijek put u 
Crkvi i put s Crkvom. Franjevci nisu nikada i nikomu do- 
pustili da im to zaniječe ili da ih iz Crkve izbaci, mada su kao 
i mnogi kršćani, čak i često, imali problema i nesuglasica s 
Crkvom koju su uvijek tako voljeli. U Crkvi je uvijek bilo 
i bit će puno ljudskoga: donose se ponekad nerazumne od- 
luke, poneki su se prelati ponašaju nasilno, mnogi sveće- 
nici lutaju, što vrijedi kako za opću Crkvu tako i za našu 
Mjesnu crkvu. Povjesničar, koji ovu materiju možda naj- 
bolje poznaje, Srećko Džaja u svom djelu ,,Konfesionalnost 
i nacionalnost Bosne i Hercegovine" pripovijeda kako je 
to bilo u prošlosti. Na jednom mjestu piše kako ,katolički 
establishment, Tridentskim koncilom ideološki pojačan, na 
području Balkana zapravo nije bio provediv, a Kurija (misli 
se na Rimsku) je upravo za tim težila, pa su razmirice bile 
neizbježne. Kurijalistički orijentirani kontrahenti, najčešće 
protivnici franjevaca, suviše su rado podsjećali franjevce 
na to da su oni - polazeći od katoličke ideologije - povijes- 
ni provizorij, tj. da su tu do opoziva i da prostor trebaju 
ustupiti drugima". 


5 Srećko Džaja, Konfesionalnost i nacionalnost Bosne i Hercegovine, 
Mostar, 1999., str. 202-203. 

Istina, ovdje je govor o franjevcima na ovim našim pro- 
storima, no nisu franjevci bolje prolazili ni drugdje. Svojim 
duhom i životom bili su često oštra kritika crkvenog vod- 
stva, mada su u biti željeli samo jedno: obnavljati Kristovu 
crkvu, onu opću, veliku Crkvu, ali i mjesnu, čega danas po- 
stajemo sve svjesniji. Papa Pavao VI. u svom apostolskom 
pismu ,Evangelii nuntiandi" (1975.) na misije gleda druk- 
čije, ne više u množini nego u jednini. Mjesne crkve imaju 
jedno poslanje: ondje, gdje žive i rade, ondje Evanđelje uči- 
niti živim. U tom su bosanski franjevci htjeli pomoći Crkvi 
na balkanskim prostorima, a hoće to i danas. 

O tome govori danas za shvaćanje bosanskih franjevaca 
nezaobilazni ,teološki esej" fra Mile Babića: ,,Sedam stoljeća 
bosanskih franjevaca (1291.-1991.) U njemu se na poseban 
način ističe ,,svjesnost katoliciteta" bosanskih franjevaca, da 
se naime univerzalna Crkva ostvaruje u pojedinačnom i da 
katolicitetu Crkve pripada sposobnost njezina utjelovljenja u 
različite kulture. M. Babić kaže: ,,Crkva ne bi bila univer- 
zalna i ne bi bila jedna ako ne bi istodobno bila pluriformna, 
ako, dakle, ne bi istodobno bila afrička, kineska, europska, 
latinska i slično, u ovom slučaju, ako ne bi bila bosanska", 
a upravo su bosanski franjevci ,utjelovili kršćanstvo u re- 
ligioznost i kulturu bosanskog puka, jer su bili svjesni da 
se univerzalnost i jedinstvo najbolje ostvaruju u različitim 
oblicima" 

Još je jedna tvrdnja M. Babića važna u ovom kontekstu. 
Babić naime tvrdi, da su ,bosanski franjevci uvijek bili 
protiv tiranije općeg, protiv tiranije univerzalnog, protiv 
univerzalizma koji potire sve razlike, koji svima želi na- 
metnuti jednu te istu formu, bilo da je riječ o katoličkom 
univerzalizmu, ili o komunističkom univerzalizmu, ili o bilo 


6 Mile Babić, Sedam stoljeća bosanskih franjevaca (1291-1991). 
u: Jukić. 1991/92/93., 21-23, str. 24, 

kojem univerzalizmu. S druge strane, franjevci su bili uvijek 
protiv uskogrudnog partikularizma vjerske, nacionalne ili 
neke druge vrste"'.7 

Iz tih je razloga, reći će fra Ignacije Gavran, ,,stvoren 
lik franjevca, koji je blizak i vjeran svom puku, snalažljiv 
i izdržljiv u nevolji, odan vjeri i Crkvi. U to su vrijeme fra- 
njevci koji su djelovali u Bosni prednjačili svojom revnošću 
oko opsluživanja iako su prilike bile često teške i silile ih na 
određena odstupanja od ideala*.š 

Kad se govori o odnosu bosanskih franjevaca prema 
Crkvi, posebice pak prema Mjesnoj crkvi i kad je već spo- 
menut fra Ignacije Gavran, onda treba reći da u neizostav- 
nu literaturu o tom pitanju treba ubrojiti njegovo djelo 
»Lucerna lucens?", Odnos Vrhbosanskog ordinarijata pre- 
ma bosanskim franjevcima, Visoko 1978. U uvodu u svoje 
djelo Fra Ignacije kaže: ,,Pitanje koje treba da obradim vrlo 
je složeno. S jedne strane, ono je pravne naravi, s druge 
opet, ono je historijsko; ako napokon hoćemo da postupke 
i ocijenimo, moramo zaci u načelna razmatranja teološke 
naravi“, da bi malo poslije nadodao, ,,znam da ću unatoč tru- 
du pružiti u nekim dijelovima nepotpun prikaz; nadam se, 
ipak, da će ga otkupiti to što je on, kako mislim, potreban u 
ovo vrijeme i što sam nastojao prikazati istinito stanje, koliko 
je to čovjeku uvijek nesvjesno opterećenom predrasudama 
- moguće". Citirane riječi fra Ignacijeve trebaju upravo 
potvrditi ,,složenost pitanja“, ali i u isto vrijeme potrebu da se 
o njemu govori ,,u ovo vrijeme“. 

Još jedna činjenica otežava pristup ovoj temi. Ivan Lov- 
renović će u svojoj najnovijoj knjizi ,Bosanski Hrvati“, 
Zagreb 2002. napisati, da je o tim odnosima puno pisano, 
no da ,nitko nije potpuno i nepristrano osvijetlio taj silno 


7 Ibidem, str. 25. 

8 Fra Ignacije Gavran, Suputnici bosanske povijesti, Sarajevo, 1998., 
str. 35. 

9 Fra Ignacije Gavran, Lucerna lucens?, Visoko, 1978., str. 3. 

zanimljivi konfliktni odnos između franjevaca i dijecezan- 
ske crkvene strukture u BiH", pa bi se moglo čak zaključiti 
,,da je izvjesno da on u sebi nosi elemenata toliko krupnih 
razlika, pa i suprotnosti, da bi se u slobodnijim terminima 
moglo govoriti o dvije različite ekleziologije, i o dva razli- 
čita katoliciteta - ako ne u doktrinarno-teološkom, u kulturno- 
mentalitetnom smislu svakako?.!" 

»Konfliktnost ovih odnosa" da se potvrditi i jednim pis- 
mom vrhovnog poglavara Franjevačkog reda, fra Bernardina 
del Vago. On 1882. godine piše vrhbosanskom nadbiskupu 
Stadleru: ,,Ostavljajući postrani druge točke, najviše me boli 
upravo to da tamo (u Vašem pismu) nema ni jedne riječi koja 
bi pokazivala dobrohotnost prema franjevcima. Umjesto to- 
ga pojavljuje se neuvažavanje, nepovjerenje, gotovo prezir. 
Pa ipak, jedino franjevcima dugujemo sve ovo što još ostalo 
katoličkog u Bosni. Gdje su bili svjetovni svećenici kroz 
četiri stotine godina turskog tlačenja? Zar je možda istina da 
su postali svećenicima da budu župnici samo ondje i onda 
kad nema nikakve opasnosti?! 

Ove relacije između Provincije i Mjesne crkve, uvijek teš- 
ke, no čini se, da su na poseban način postale teške dola- 
skom spominjanog Stadlera 1881. godine za vrhbosanskog 
nadbiskupa. Odnosi su puni neslaganja i napetosti i to na dva 
važna plana: unutarerkvenom i političkom, i što je najtužnije, 
on se pretvara u konstantu. Sve do naših dana franjevci mo- 
raju voditi bitku za očuvanje povijesnog identiteta i povlas- 
tica i, po svemu sudeći, ona neće prestati ,,do posljednjeg 
franjevca". Ta je borba, treba naglasiti, interesna i identitet- 
na, ali se gotovo nikada ne dotiče duhovnosti čak ni crkve- 
nosti, mada je, kako kaže Ivan Lovrenović, karakteriziraju 
»intelektualno siromaštvo i primitivizam".!? 


10 Ivan Lovrenović, Bosanski Hrvati, Zagreb, 2002., str. 136. 

11 Fra Ignacije Gavran, Suputnici bosanske povijesti, Sarajevo, 1998., 
str. 113-114. 

12 Ivan Lovrenović, Bosanski Hrvati, Zagreb, 2002., str. 161. 

Ovi problemi nisu nestali ni s približavanjem kraja 2. 
tisućljeća, a postojat će, kako se čini, i u 3. tisućljeću. Godine 
1991. opći pohoditelj Bosne Srebrne u ime Generalne upra- 
ve Franjevačkog reda iz Rima piše bosanskim franjevcima: 
»Ovaj kapitul (1991.) Provincije Bosne Srebrene moramo 
uključiti i u proslavu 700. obljetnice franjevačke prisutnosti 
u Bosni; on je njezin kontinuitet ali i korak dalje. Zato je na 
nama velika odgovornost jer će o ovome kapitulu umnogo- 
me ovisiti perspektiva franjevaštva u Bosni, napose za slije- 
deće stoljeće u koje Red i Provincija ulaze. Smijemo se diči- 
ti slavnom prošlošću Bosne Srebrene ali moramo promotriti 
ovo vrijeme u kojem bosanski 'ujaci? žive i djeluju i već ba- 
citi pogled u budućnost koja je pred vama. Radi toga će ka- 
pitul morati usmjeriti pozornost i na demokratske promjene 
u našoj zemlji a osobito u Bosni, u njima tražiti priliku za 
Crkvu a posebno za Red i Provinciju.?!3 

Kapitul godine 1991. je slijedio poziv generalnog pohodi- 
telja, te je svjesno propitao svoj odnos prema Mjesnoj crkvi. 
U tom kontekstu je važno svjedočenje fra Luke Markešića, 
dotadašnjeg provincijala. U svom Izvještaju Kapitulu on 
kaže: ,,Naša je franjevačka zajednica Bosna Srebrena dubo- 
ko srasla sa svojom mjesnom Katoličkom crkvom u Bosni 
i Hercegovini, te u njoj vrši svoje poslanje u skladu s evan- 
đeoskim duhom i crkvenim zakonima. No ona, ponekad, kao 
što dobro znamo nailazi i na probleme u svom djelovanju, 
osobito pastoralnom radu na župama koje su joj povjerene. 

S obzirom na to, mogu s radošću kazati da mi sa svoje 
strane nismo nikada sami izazivali takve probleme. Kada 
su, pak, oni nastali, nastojali smo ih uvijek rješavati mirnim 
putem i u duhu Evanđelja i Crkve. A onda kad nam to nije 
uspijevalo, nastale smo probleme strpljivo nosili kako smo 
znali i mogli?!“ 


13 Fra Rajko Gelemanović, Okružno pismo braći u Provinciji, Bosna 
Srebrena, 2/1991., str. 57. 
14 Fra Luka Markešić, Izvještaj na Provincijskom kapitulu 1991., Bos- 

Sličnu intonaciju ima i Izvještaj općeg pohoditelja Pro- 
vincije fra Rajka Gelemanovića. Nakon što je obišao cijelu 
provinciju on izvješćuje: ,,Kad gledamo bosanske franjevce, 
moramo reći da su oni nešto posebno za Crkvu u Bosni. 
Više stoljeća oni su bili jedini pastoralni djelatnici te jedini 
nositelji navedenih oznaka redovničke karizme. Zbog toga 
ih treba drukčije tretirati i imati veće razumijevanje za njih. 
Izgleda da to Crkva nije shvatila što i danas izaziva poteš- 
koće i za hijerarhiju i za franjevce"'5 

Isti pohoditelj Provincije u svom Izvještaju govori i o 
svojim susretima s biskupima (Puljićem, Komaricom, Her- 
butom) koji: 

- cijene zasluge franjevaca za višestoljetno služenje Bož- 
jemu narodu; 

- žele dobre odnose s ,,ujacima", veću uzajamnu suradnju; 

- spremni su za razgovor o neriješenim pitanjima kako bi 
ih se na uzajamno zadovoljstvo Tiješilo; 

- spremni su uključiti franjevce i u upravna tijela bisku- 
pija, što je posebno naglasio nadbiskup Puljić, itd.!* 

Devet godina kasnije jedan drugi pohoditelj Bosne Sreb- 
rene, fra Šime Samac, u svom izvještaju Provincijskom ka- 
pitulu "99. kaže: ,,Braćo, ispraćamo jedan milenij duboko oz- 
načen franjevačkim poslanjem. Neki upravo sv. oca Franju 
smatraju čovjekom koji ga je obilježio, čovjek tisućljeća: 
možda s pravom, jer je on i Crkvi i svijetu bio znakom Božje 
istine, Božje prisutnosti. Bog je od njega načinio spomenik 
svoje ljubavi. Dobro i mir, utjelovljeno u Bratu iz Umbrije, 
veoma se brzo širilo svijetom, a poglavito na ovim našim 
prostorima. Taj franjevački duh tako se brzo ukorijenio u na- 
še crkveno i nacionalno bivovanje da je nemoguće odčita- 


na Srebrena, 3/1991., str. 151. 
15 Fra Rajko Gelemanović, Izvještaj na Provincijskom kapitulu 1991., 
Bosna Srebrena, 3/1991., str. 140. 


16 Ibidem, str. 141. 

vati stranice prošlosti bez tog velikog udjela naše braće fra- 
tara koja nas u ljubavi pretekoše. Tijekom te duge povijesti 
braća časno izvršiše svoje poslanje te nas zadužiše da na- 
stavimo njihovo djelo živeći mir i dobro u ovom, kao i sva- 
kom drugom vremenu"!? 

On će pošteno nadodati, kako to znaju činiti i drugi pro- 
matrači izvana, da je povijest Provincije ,,tako bogata i velika, 
pa se čovjek ne usuđuje interpretirati je, jer bi je lako mogao 
*oskvrnuti? ili površno shvatiti i tumačiti. Stoga neću ni ja. 
Ipak ću uopćeno reći da je časna Provincija Bosna Srebre- 
na svjedokom osebujne franjevačke duhovnosti i mudrosti. 
Ona u sebi krije svece i mučenike, duhovne oce i vrsne pro- 
povjednike, ljude pera i pastire svoga puka, braću koja su u 
svakom vremenu znala donositi vrlo mudre odluke."!* 

S dolaskom Vinka Puljića za vrhbosanskog nadbiskupa 
mnogi su se ponadali da će ove relacije biti ,,urednije" od- 
nosno kršćanskije. Tako je on i započeo svoju službu. Rado je 
dolazio na važne sastanke franjevaca (provincijske kapitule 
i veće proslave, redovito je održavao kontakte s provincij- 
skom upravom) dajući dojam velikog uvažavanja franjevaca 
barem onolikog kako ga je pokazivao prema svjetovnim, bis- 
kupijskim svećenicima. Franjevci preko njega izriču svoju 
vjernost Crkvi. Na Provincijskom kapitulu 94 Provincijal ga 
pozdravlja riječima: ,,Našim pozivom, 0. nadbiskupe, htjeli 
smo kazati Vama, crkvenoj i čitavoj javnosti, da ste naš, jer 
smo mi crkveni. Bili smo, jesmo, i ostat ćemo u našoj mjes- 
noj Crkvi i po njoj u Crkvi Rimokatoličkoj. Ovim činom 
želimo pokazati Vama, o. nadbiskupe, crkvenoj i inoj javno- 
sti, da smo spremni podnijeti dio, veliki dio odgovornosti i 
brige za naš hrvatski narod. 

Mi se, bosanski fratri, ne umijemo ponašati diplomatski, 
kažemo svoju istinu izravno. Oče nadbiskupe, ako sudjelu- 

17 Fra Šime Samac, Izvještaj na provincijskom kapitulu 1999., Bos- 
na Srebrena, 4/1999., str. 223. 

18 Ibidem, str. 223. 

jemo u nošenju tereta odgovornosti, onda se nadamo da 
smijemo biti i sudionici beneficija klera Vrhbosanske nad- 
biskupije, kao i drugih biskupija, u kojima služimo Bogu, 
Crkvi i našem narodu?! 

Ovo načelno zajedništvo našlo je i svoj izričaj u jednom 
važnom dokumentu ,,Crkva ispovijedanja i svjedočenja? 
nastalom 1995. godine u Visokom na uskrsnom saboru bis- 
kupijskih i redovničkih svećenika.?" Inicijator tog sastanka 
bio je franjevački provincijal. Naglasak je bio na nadahnu- 
ću Vrhbosanske crkve da živi i radi ,,proročki i prognostički 
za danas i sutra" te da u tom smislu valja shvatiti sve dosa- 
dašnje izjave Nadbiskupijskog ordinarijata i Franjevačkog 
provincijalata o ulozi Crkve u sadašnjoj povijesnoj situaciji 
u BiH: o protivnosti ratu, sukobu medu ljudima i narodima, 
o potrebi suživota medu ljudima različite kulture i vjere te 
izgradnji pluralističkog društva poštujući međusobne razlike 
i stvarajući mir u ljubavi. 

Na tom uskrsnom saboru 1995. u Visokom donesene su i 
brojne smjernice?! koje su trebale važiti kako za redovnički 
tako i za dijecezanski kler. Značajan je uvod u te Smjernice u 
kojem se kaže: ,,Svećenici Crkve vrhbosanske, uvjereni da ih 
je Providnost postavila kako bi na ovim prostorima živjeli i 
svjedočili evanđelje Isusa Krista, iskazuju poštovanje i lju- 
bav svim ljudima koji hoće s njima živjeti u ovoj našoj Bos- 
ni u slozi, miru i međusobnom prihvaćanju i uvažavanju".To 
međusobno ,,prihvaćanje i uvažavanje" među svećenicima, 
i jednim i drugim, bilo je na vidljiv način prisutno tijekom 
cijeloga rata, no što se mir više učvršćivao sve su se više 
počele pojavljivati prijašnje nesuglasice, koje ni danas 
nemaju doktrinarni karakter nego se, kao i prije, svode na 
materijalne interese i politički ugled u narodu. Možda ne bi 


19 Fra Petar Anđelović, Pozdrav Vrhbosanskog nadbiskupa na Pro- 
vincijskom kapitulu 1994., Bosna Srebrena, 2/1994., str. 71-72. 

20 Crkva ispovijedanja i svjedočenja, Bosna Srebrena, 2/1995. 

21 IV. dokument: Smjernice, Bosna Srebrena, 2/1995., str. 158-159. 

bilo naodmet opet održati svesvećenički sabor u BiH, poput 
onoga u Visokom 1995. godine, kako bi se pokušalo ukloniti 
nagomilane nesuglasice, kako na ,,untarcrkvenom tako i na 
političkom planu"? i kako bi Crkva, zajednička Crkva, mogla 
dostojnije ispunjavati svoju zadaću. 


2. BOSANSKI FRANJEVCI I HRVATSKI NAROD U BIH 


I danas, na početku trećeg tisućljeća, svjesni smo da u 
BiH žive tri naroda - Bošnjaci, Hrvati i Srbi - koji nažalost 
još nisu našli stabilan model modernog političkog suživota, 
do čega je, tako se čini, na poseban način stalo bosanskim 
franjevcima. Da bi se to dogodilo, da bi se oživotvorio 
jedan takav model, potrebno je, reći će veliki poznavatelj 
prilika u BiH, Srećko Džaja, ,,ispuniti jedan od elementarnih 
preduvjeta", potrebno je naime ,,korektno elaborirati genezu 
ove bh. kulturno-političke trijade", što on i pokušava činiti 
u mnogim svojim radovima, a na poseban način vidljivo u 
članku: ,,Tri kulturno-političke sastavnice Bosne i Herce- 
govine i moderna historiografija". 

Drugi to rijetko čine, i ako čine, čine to, u mnogo slu- 
čajeva, nekompetentno. Kao primjer moguće je navesti No- 
ela Malcoma. U svojoj knjizi ,,Povijest Bosne“, Kratki pre- 
gled, Zagreb-Sarajevo 1995., on izostavlja poglavlje o bo- 
sanskim katolicima dok o druge dvije grupacije: o srpskim 
pravoslavcima i bosanskim muslimanima opširno piše, iz- 
ostavljajući u svom diskursu, što mu Srećko Džaja ubraja u 
velike grijehe, uključiti ,izvore bosansko-franjevačke pro- 
venijencije, bez kojih se ne može pisati cjelovit i uravno- 
težen prikaz spomenutog razdoblja." I ovo, što se ovdje 


22 Srećko Džaja, Tri kulturno političke sastavnice Bosne i Hercego- 
vine i moderna historiografija, u: Jukić, 2000/01., str. 145. 
23 Ibidem, str. 154. 

pokušava kroz opis uloge bosanskih franjevaca u jednoj od tri 
»kulturno-političke sastavanice BiH", onoj hrvatskoj, može 
biti tek neznatni doprinos tom poslu. 

Koliko je važan ovaj posao i koliko je važno na njemu 
istrajavati nedavno nam je u pamet dozvao Ivan Lovreno- 
vić svojom knjigom ,,Bosanski Hrvati". Hrvati u Bosni, od 
početka rata 1992. nazivani u domaćem i međunarodnom 
političkom životu bosanskim Hrvatima, su ,jedan od kons- 
titutivnih naroda u BiH", no ,,o njima ne postoji ni ele- 
mentarno znanje, a njihov kulturno povijesni identitet ostaje 
skriven i njima samima"?! 

I danas se, dakle, na početku dvadesetprvog stoljeća bo- 
sanske Hrvate karakterizira ,,bosanskokatoličkim" identite- 
tom, oznakom koja nije samo vjerska nego u isto vrijeme i 
etničko-politička. Što se njom izriče? Tko su Hrvati u BiH? 
To su početna pitanja, a njih slijede druga isto tako važna: 
Trebaju li se oni utopiti u iluziji totaliteta hrvatske nacije ili 
trebaju postati iz svoje milenijske memorije svjesni da su 
poseban zapadnobalkanski ,,mikroidentitet", a tim i posebna 
politička zajednica, pita se Ivan Lovrenović, na istom mjestu. 

Gdje su bosanski franjevci kad se postavljaju ova pitanja? 
Kakvu su ulogu, u ovom kontekstu, igrali u prošlosti, a kak- 
vu igraju danas? 

Stjepan će Kljuić, svojevremeno član Predsjedništva 
BiH, na proslavi 700. obljetnice dolaska franjevaca u Bos- 
nu reći: ,,Povijest bosanskih franjevaca i povijest bosansko- 
hercegovačkih katolika - Hrvata je neraskidivo povezana; 
povijest franjevaca na ovim prostorima istodobno je i povi- 
jest nas Hrvata katolika i obrnuto". Na ovakve svečarske 
izjave često ćemo naići, no odgovore na gornja pitanja tre- 
ba tražiti kod povjesničara, kod ljudi koji se na znanstven 


24 Ivan Lovrenović, Bosanski Hrvati, Zagreb, 2002., str. 7. 
25 Stjepan Kljuić, član Predsjedništva BiH, Govor na Proslavi 700-te 
obljetnice dolaska franjevaca u Bosnu, Bosna Srebrena, 4/1991, str. 254. 


18 


Bosanski franjevci na pragu trećeg tisućljeća 


način bave tom problematikom. Jedan od najuglednijih je 
Srećko Džaja. Bez njegove knjige ,,Konfesionalnost i naci- 
onalnost u BiH" teško da bi se kompetentno moglo pisati 
o ovoj temi. Upravo je tom knjigom Džaja dokazao da je 
hrvatstvo bosanskih Hrvata, osporavano kako od srpske na- 
cionalističke historiografije i ideologije tako i od bošnjačke 
realna i neoboriva politička činjenica. Na ovo će, čini se s 
pravom, nadodati Ivan Lovrenović, da to ne isključuje, po- 
nekad preziranu i odbacivanu posebice u najnovije vrijeme, 
percepciju nacionalnog identiteta kao bosanskog kod bosan- 
skih Hrvata. 

To ,,bosanstvo" bosanski Hrvati dijele s Bošnjacima, sa Sr- 
bima i, što se sasvim zaboravilo, s mnogim drugim manjim 
ili većim etničkim grupama u BiH. Ivan Lovrenović kaže da 
je to ,,ona najdublja antropološka činjenica Bosne, s kojom 
nijedna moderna nacionalno-ideološka koncepcija ne zna 
izaći na kraj, nego joj kao alternativu ispostavlja razdvajanje, 
a koju je fra Jozo Markušić, uz Ivu Andrića nesumnjivo 
jedan od najumnijih bosanski Hrvata Dvadesetog vijeka, 
izražavao prirodno i jednostavno, savjetujući braću: "Volite 
svoj narod i radite za njega - bez razlike vjere". Fra Jozu 
Markušića slijedili su mnogi bosanski franjevci, tako kad fra 
Luka Markešić u svom članku o ,kriteriju hrvatstva" piše 
onda kaže, daje ,,osobito vrijedno hrvatstvo ono bosansko, jer 
ono zna cijeniti svoje, poštujući tuđe! A otvorenošću prema 
drugome, različitom od sebe, ne ugrožava se vlastiti identitet, 
nego se još više izgrađuje u sebi i obogaćuje svoj život".?7 

Naravno da ovu ,,dihotomoiju bosanizma i kroatizma' 
bosanskim franjevcima nije bilo lako nositi ne samo u naj- 
bližoj prošlosti nego i u prijašnja vremena. No, oni su u tome 
bili ustrajni. Kada krajem 19. stoljeća jača osjećaj pripada- 


2928 


26 Ivan Lovrenović, Bosanski Hrvati, Zagreb, 2002., str. 10. 

27 Fra Luka Markešić, Crtica za portret bosanskog katolika Hrvata, 
Svjetlo riječi, rujan 1993. 

28 Ivan Lovrenović, Bosanski Hrvati, Zagreb, 2002., str. 13-14. 

nja hrvatskom narodu, u njima je itekako prisutna činjenica 
da oni Bosnu doživljavaju kao svoju zemlju i domovinu, a 
neki sebe nazivaju Bošnjacima. Dovoljno je spomenuti samo 
imena kao što su: Šunjić, Jukić, Martić, Knežević, Nedić, 
Baltić, Jošić i drugi. 

Kad se pitamo, što je u ovom njihovom širokom gleda- 
nju na pripadnost i na pitanje identiteta njihova ,,stojna 
točka", onda to možemo pronaći kod Jukića. On participira 
u književnom i kulturno-političkom radu koji se događa 
od Zagreba do Beograda. Jedinstvenost toga jezičnog pro- 
stora i preko granica turskog carstva Jukić i njegovi sljed- 
benici osjećaju nekako svojom i to im omogućuje politički 
pluralizam izražen kroz ne uvijek dosljedno definirano bo- 
sanstvo, jugoslaventsvo, hrvatstvo, itd. Ipak, istine radi, treba 
reći da do smrti Jukićeve nijedna druga kolektivno iden- 
titetna opcija nije u Bosni imala značajnijeg uporišta osim 
bosanske,“ što bi na određen način trebalo značiti da 
uglavnom za sve franjevce 19. vijeka vrijedi jedna opća 
zajednička crta: u svima je snažno odjekivala preporodna 
i emancipatorska dinamika ovoga stoljeća i da je svaki od 
njih, bez obzira na konkretno političko-nacionalna opredje- 
ljivanja ili kolebanja, bio nošen Jukićevom idejom bosan- 
skog rodoljublja. 

Iz ovog kratkog i sumarnog pregleda je vidljivo, da je 
u Franjevačkoj provinciji Bosni Srebrenoj uvijek vladao 
svojevrsni pluralizam, da je u njoj uvijek bilo ljudi, pa i cije- 
lih struja, s različitim pogledima. To je i normalno za tak- 
vu transetničku organizaciju, čiji su se samostani nalazili u 
Beogradu, Dalmaciji, Slavoniji, Albaniji, Kosovu i drugim 
zemljama. Među njima je, osim ,,pravih i žestokih" Hrvata 
u novije vrijeme, uvijek bilo tumača i predstavnika i drugih 
opcija relevantnih od kraja 19. stoljeća i tijekom cijeloga 20. 
stoljeća. 


29 Ibidem, str. 30. 

Tako na početku 1992. godine Provincijal Bosne Srebre- 
ne piše braći: ,,Naša se Bosna našla na dramatičnoj i opas- 
noj raskrsnici. Ili će steći državnu samostalnost, prvi put 
poslije srednjovjekovnog kraljevstva i unići u slobodni svi- 
jet suvremene civilizacije sa Slovenijom i Hrvatskom, ili 
će, raskomadana, nestati u nekom novom obliku balkanske 
satrapije“. U istom pismu Provincijal je citirao okružnicu 
provincijala iz davne 1928. (vrijeme atentata na Stjepana 
Radića): ,Mi moramo biti za naš narod; i moramo se za 
njega posvema žrtvovati, i uvijek za njegovo dobro na neu- 
strašivom mjestu postojati! Ali mi nismo političari, a još 
manje strančari... Birali smo (poslanike i političare) neka oni 
dalje rade. Mi ćemo reći svoje u pravo vrijeme i nadoličan 
način, ali to može biti samo u prekretnicama vremena. I rekli 
smo, kaže provincijal: Kad je danas u pitanju Bosna i kad 
nas pitaju onda smo s onu stranu politikanstva i strančarenja 
zajedno sa svojim pukom, za suvremenu, samostalnu, slobo- 
dnu i nedjeljivu BiH. Svjesni smo, naime, daje Bosna nama 
takva dosuđena, a očito i mi njoj“ Kad se govori o ovoj te- 
mi, važna su svjedočanstva onih drugih, onih koji nisu čla- 
novi Provincije Bosne Srebrene. Treba stoga na ovom mjestu 
navesti svjedočenje Ive Žanića, hrvatskog kulturologa, koji 
u Proslovu knjizi ,,Mi ostajemo" zamjećuje: ,,Utjecaj što su 
ga na izrastanje duhovno-kulturnog mentaliteta hrvatskog na- 
roda i način reagiranja hrvatskog čovjeka u važnim povijes- 
nim trenucima izvršila dva reda - isusovački i franjevački - 
jedva je izmjerljiv. No, Tomislav Šagi-Bunić ističe s tim u 
vezi i jednu globalnu različitost. Prvi su djelovali ondje gdje 
je državna uprava bila katolička, te su se, potičući kulturni 
razvitak, koristili konkretnim strukturalnim pogodnostima. 
Drugi su pak najveću ulogu odigrali u krajevima gdje je 
struktura vlasti bila nekršćanska. Stoga se, piše on, ,pravi 
franjevac nikad ne osjeća sastavnim dijelom strukture vlada- 


30 Fra Petar Anđelović, Provincijalov izvještaj za Kapitul godine 
1994., BS 2/1994. str. 79. 

jućih, nego je svjestan da je na drugoj strani, s onima nad 
kojima se vlada. Zato on ne ide ,,za svojom državom", nego 
ostaje (ili ide) sa svojim narodom"; njegova prva briga nije 
kako bi preobratio vlasti, da one duhovno utječu na narod, 
nego kako bi evanđeoskom duhovnom snagom jačao narod 
i pomagao mu da se održi u svojoj duhovnoj snazi i unatoč 
suprotnim nastojanjima državne vlasti?.! 

U predstavljanju iste knjige ,,Mi ostajemo" fra Luka 
Markešić će reći, da se ovim naslovom svjedoči stav bosa- 
nskih franjevaca: Mi ostajemo duhovno uspravni. ,,To je, 
dakle, duhovno moralni stav, zavjet vjernosti Bogu i svojoj 
povijesnoj tradiciji, ili, drugačije rečeno, odbacuje se bilo ka- 
kav oblik izdaje te svoje duhovne vertikale", da bi zatim 
citirao samog autora knjige: ,,Ta predbacivanja o anacio- 
nalnosti nam ne stvaraju glavobolju. Svjesni smo mjesta 
i uloge koje smo imali, a koje i danas imamo u hrvatskom 
narodu. I danas većina ljudi misli kao što je mislio i veliki 
A. G. Matoš kada je opisivao franjevce: ,,Narodni ti pastiri 
ne bijahu mirnjačine i licemjerni bogomoljci odbijeni od 
svog plemena, već junaci i narodnjaci... Junaci, pjesnici, uče- 
njaci, rodoljubi". Mi znamo, možda i umišljamo da znamo, 
što nam je činiti i tu ću misao još jednom ponoviti: Bog, vi- 
ra, zakon i oni svit na prvo misto, a zatim odmah (najčešće i 
skupa) na drugo misto nek uvik bude jezik i narodnost... (citat 
iz jednog dokumenta o bosanskim franjevcima iz 1860.)?? 

Držeći se toga načela o odnosu vjere i nacije - prvo 
vjera pa nacija - bosanskim se franjevcima nije bilo teško 
postaviti i u zadnjem ratu u BiH. ,,Mi franjevci Bosne Sre- 
brene naglašavamo da Hrvati u BiH svoj vjerski, kulturni, 
nacionalni i politički identitet mogu ostvariti prije svega u 
dijalogu s pripadnicima drugih naroda, religija i kultura. To 
pak ne znači da hrvatski narod smije sebi dopustiti bilo 
getoizaciju kao zatvorenost u sebe, bilo asimilaciju kao uta- 


31 Fra Petar Anđelović, Mi ostajemo, Zagreb, 1995., str. 9. 
32 Luka Markešić, Slučaj Bosna, Livno, 1995., Svjetlo riječi, str. 18. 

panje u druge, bilo emigraciju kao bijeg iz svoje domovine, 
jer niti smo tude otimali niti nam je bilo tko što poklanjao, 
a getoizacija, asimilacija i emigracija ugrožavaju ponajpri- 
je svijest, a susljedno i samobitnost svakoga, pa i hrvatskog 
naroda. 

Život s različitim ljudima, narodima, kulturama i religi- 
jama u BiH je bogatiji i puniji život za sve u BiH, jer prizna- 
znajemo život, a potirući razlike, potiremo život!" Ovakav 
stav zajednice ne mogu dovesti u pitanje ni neki protivni 
primjeri koji su ipak u velikoj manjini. Fra Luka Markešić 
će na jednom mjestu reći, da se ,na njih može primijeniti 
upozorenje jednog općeg poglavra franjevaca (D. Koser), 
koji je rekao: Na Franju Asiškog se gleda kao na čovjeka 
budućnosti, dok se za neke franjevce može reći da su ljudi 
prošlosti, odnosno srednjeg vijeka? 

Ovdje je sažeta sva politička filozofija i teologija bosan- 
skih franjevaca" reći će fra Luka Markešić predstavljajući 
tu istu knjigu, nazvavši je ,,svjedočanstvom istine o bosan- 
skim franjevcima, knjigom istine". Ova ,,politička filozo- 
fija i teologija bosanskih franjevaca" našla je svoju potvr- 
du i u jednom eseju fra Mile Babića, u kom piše: ,,U poli- 
tičkom djelovanju bosanski su franjevci bili spremni sura- 
đivati s bilo kojom vlašću - domaćom ili tuđom, vjerskom 
ili političkom - ako je to bilo na dobro malih i običnih ljudi. 
Ta linija postupnog i strpljivog pregovaranja sa svakom 
političkom vlašću radi dobra ljudi polazi od fra Peregrina 
Saksonca u vrijeme srednjovjekovne bosanske države, pa 


33 Fra Petar Anđelović, Mi ostajemo, Zagreb, 1995., str. 151. 

34_Fra Luka Markešić, Franjevci - nositelji dijaloga u BiH, u: Buduć- 
nost je počela, Radovi Međunarodnog okruglog stola, održanog u Sara- 
jevu, 15-17. novembra 2001. godine, Svjetlost, Sarajevo 2002, str. 330. 

35 Fra Luka Markešić, Na predstavljanju knjige fra P. Anđelovića, 
» Mi ostajemo", Bosna franciscana, 5/1996., str. 180. 

preko fra Anđela Zvizdovića u vrijeme turske vlasti, pa 
preko fra Grge Martića u vrijeme austrougarske vlasti, pa 
sve do franjevačkih pregovarača za vrijeme velikosrpske, 
zatim komunističke i na kraju postkomunističke vlasti. Pri 
tome treba naglasiti da se franjevci nisu izravno borili ni za 
čiju vlast, ni za čiju državu. Nije im, dakle, bio izravni cilj 
dobiti kršćansku državu, pa onda pod okriljem te države ši- 
riti kršćanstvo. Njihov izravni cilj bio je uvijek zauzimanje 
za spasenje ljudi, a neizravno to je bilo zalaganje za onu 
državu koja najviše pridonosi dobru ljudi ili koja najmanje 
škodi dobru ljudi?* 

A kako je i zašto je došlo do ,,raspada nacionalnog živo- 
ta u Bosni" u najnovije vrijeme postoje mnogi odgovori. Ja 
ću, ne podcjenjujući one druge, biti slobodan naglasiti vrijed- 
nost odgovora Srećka Džaje u njegovom članku ,,Nacionalni 
suživot u Bosni, Geneza i raspad". U tom članku Džaja ,,ne 
štedi" ni bosanske franjevce. Kritički spominje njihovu ra- 
dost zbog austrougraske okupacije jer bi ,na ovaj način Bo- 
sna mogla biti primljena u zajedništvo hrvatskih zemalja", 
njihov jugoslavizam koji će franjevci zamijeniti ,,veliko- 
hrvatstvom, koje je polazeći od hrvatske teorije državnog 
prava, vidjelo u BiH hrvatski teritorij", iako je ,,veliki dio 
franjevaca zadržao i dalje jugoslavističku otvorenost i poka- 
zivao interes za suradnju s drugim bosanskim konfesijama 
- nacijama, prije svega s muslimanima".?7 

Svoju analizu ,raspada nacionalnog suživota u Bosni" 
Džaja završava tvrdnjom daje ,,veoma poželjno da današnja 
bosanskohercegovačka apokalipsa prestane što je moguće 
prije i da se prevladaju razdoblja tuđe vlasti ne jednostra- 
nim nacionalističkim zahvatima ili drugim utopijskim kon- 
struktima, nego integriranjem sveukupne multikulturne po- 


36 Mile Babić, Sedam stoljeća bosanskih franjevaca (1291-1991), u: 
Jukić, 1991/92/93., 21-23, str. 30. 

37 Srećko Džaja, Nacionalni suživot u Bosni, Geneza i raspad, u: 
Jukić/21-23., str. 145. 

vijesti i stvaranjem prostora u kojem bi građanin kao prav- 
no biće, kao citoyen držao ravnotežu s bourgeois, dakle s 
građaninom kao egoistom. Jer ranjiva točka ovoga prostora, 
koji ne poznaje nikakve jezične barijere - jest građansko, 
civilno društvo" 

Ovo, i prekratko, razmišljanje o odnosu bosanskih fra- 
njevaca prema hrvatskom narodu u BiH, završit ću svje- 
dočenjem jednog suvremenika, koji im nije, nužno, bio 
naklonjen. Radi se o Daliboru Brozoviću. On je na pro- 
slavi 700. obljetnice dolaska franjevaca u Bosnu zastupao 
predsjednika R. Hrvatske dr. Franju Tuđmana. U svom poz- 
dravnom govoru rekao je slijedeće: ,,Za veći dio hrvatskog 
naroda franjevački je red bio osnovnom polugom svega 
duhovnog života u najširem smislu riječi, i to u tijeku ne- 
koliko stoljeća, a upravo je u Bosni bilo središte Provincije, 
žarište iz kojega su zračile duhovne struje u sve hrvatske 
krajeve, prije svega u Slavoniju i Dalmaciju. To je stvarna 
istina i iznosim je bez bojazni da bi na njezinom temelju 
suvremena Herceg-Bosna mogla postavljati kakve zahtjeve 
prema suvremenoj Hrvatskoj. Danas se doduše postavljaju 
kojekakvi tobože povijesni zahtjevi, ali u ovom slučaju, 
hvala Bogu, nema nikakve opasnosti za međusobno ispo- 
stavljanje računa. 

Jasno je da su franjevci Bosne Srebrene zaslužni u pr- 
vom redu za sav duhovni život hrvatskog naroda u Herceg- 
Bosni, za sve vidove njegove kulture i civilizacije. Jasno 
je također da su oni snažno utjecali na opću fizionomiju 
cjelokupne duhovne i materijalne kulture svega herceg- 
bosanskog pučanstva, bez obzira na vjeru i podrijetlo. U tom 
je smislu proslava ove sedamstote obljetnice zaista stvar ove 


zemlje??? 


38 Ibidem, str. 153. 

39 Dalibor Brozović, izaslanik predsjednika Republike Hrvatske 
dr. Franje Tuđmana, Govor na Proslavi 700-te obljetnice dolaska fra- 
njevaca u Bosnu, Bosna Srebrena 4/1991., str. 256. 

3. BOSNA SREBRENA U DRŽAVI 
BOSNI I HERCEGOVINI 


O imenu ,,Bosna" napisane su brojne rasprave, no ovdje 
ne mogu mimoići ,,nježne riječi" Ivana Lovrenovića, kad on 
o tome govori. Citiram ga: ,,U starim franjevačkim teksto- 
vima i u pučkom izgovoru riječ i pojam Bosna vibrira uvijek 
puninom neke posebne emocije, spletene od mnogih snaž- 
nih niti. Nije ih lako sve ni razaznati, neke se naslanjaju na 
mutni ali sugestivni kompleks uspomena na staro kraljev- 
stvo, onako kako su pohranjene i odnjegovane u legendama, 
toponimima i u franjevačkoj memoriji, neke se hrane stiša- 
nom i suspregnutom ali trajnom heroikom opstanka u teš- 
kim i nesklonim povijesnim okolnostima, druge se, opet, 
vežu na snažan, gotovo fatalistički doživljaj povezanosti sa 
zemljom".“ Možda se može reći, da ovo vrijedi za mnoge 
duše bosanskih franjevaca, i u njima naime riječ i pojam 
Bosna ,,vibrira puninom neke posebne emocije, spletene od 
mnogih snažnih niti, koje nije lako razaznati", no od emocija 
valja prijeći na realnost. Nju je, čini se, dobro osjetio i ispitao 
Srećko Džaja. 

U uvodu svoje knjige ,Konfesionalnost i nacionalnost 
BiH" on piše: ,,Bosna je kao povijesni krajolik u svojoj po- 
vijesti bila snažno izložena političkim i duhovno-povijesnim 
utjecajima, tako da se već u srednjem vijeku njezin duhovni 
lik pluralizirao: heretična *Bosanska crkva? na jednoj strani, 
a na drugoj Rimokatolička i Srpskopravoslavna - nijedna 
od njih u okviru bosanske države u etabliranu obliku*“!, a 
znamo da je poslije u ovu ,,pluralnu situaciju" ušla osmanska 
sila, čime je razorena svaka podloga za zajednički politički 

40 Ivan Lovrenović, Bosanski Hrvati, Zagreb, 2002., str. 42. 


41 Srećko Džaja, Konfesionalnost i nacionalnost Bif1, Mostar, 1999. 
str. 11. 

identitet bosanskog stanovništva. Bosna je prestala posto- 
jati kao jedinstveno političko biće, bila je degradirana na 
upravnu jedinicu Osmanskog carstva". Džaja će nadodati da 
,od tada ideju i sliku Bosne kao države za razliku do srp- 
skih pravoslavaca i muslimana čuvaju i njeguju bosanski 
franjevci. Dok je za jedne, za srpski pravoslavni kler i 
njegove vjernike, Bosna bila ,,srpska zemlja", a za druge, za 
muslimane, ,,ejalet, pašaluk", bosanski franjevci ljubomor- 
no i uporno čuvaju i rabe srednjovjekovnu terminologiju 
u svim politički i crkveno-političkim relevantnim aktima i 
događajima.“ 

Zanimljivo je i ono što Srećko Džaja stavlja u bilješku na 
stranici 213. svoje ovdje spominjane knjige. On u toj bilješ- 
ci kaže da su, kad je govor o ovoj problematici, tu termino- 
logiju upotrebljavali ne samo bosanski franjevci, Rimska 
kurija te nositelji ugarske krune iz legitimističkih razloga 
nego i suvremena europska kartografija. Bosna je tretirana 
kao ,regnum*. Drukčije su se ponašali francuski i engleski 
kartografi, jer su se oni počeli baviti Bosnom tek početkom 
19. stoljeća i Bosna za njih nije bila nikakvo ,,kraljevstvo? 
nego jedna od osmanskih provincija. 

U ovom kontekstu treba spomenuti još jednu zanimlji- 
vost, koju Džaja donosi u svojoj knjizi. Kad je, naime, bi- 
la provedena podjela Vicariae Bosnae - do koje je zbog 
otežanih komunikacija između osmanskog i neosmanskog 
dijela 80-godina 15. stoljeća moralo doći - na Provinciju 
»Bosnae (Croatiae)" i Provinciju ,,Argentinae Bosnae" 1514. 
to je učinjeno uz klauzulu da podjela vrijedi ,,do ponovne 
uspostave bosanskog kraljevstva". Dakle, ni početkom šes- 
naestog stoljeća bosanske franjevce nije napuštala vjera u 
neko ponovno uspostavljanje bosanskog kraljevstva, u če- 
mu se zapravo ogledala njihova briga o očuvanju ideje Bos- 
ne kao države. 


42 Toidem, str. 11. 

Koncem 17. stoljeća srednjovjekovna se Bosna ponovno 
javlja i to ne samo kao orijentacijsko povijesno politički 
pojam ,osloboditeljskih nada i planova" nego i u vizitacij- 
skim izvješćima oko biskupijskih granica i oko sporova fra- 
njevaca unutar Bosne s franjevcima Bosanske provincije 
izvan povijesnog krajolika Bosne. Posebno je zanimljivo 
jedno vizitacijsko izvješće za 1735. godinu koje apostolski 
vikar fra Mato Delivić započinje možda najkraćim, ali ni- 
kako najlošijim, pregledom povijesti Bosne, kojoj priro- 
dne granice čine rijeke Sava, Una i Drina, te dalmatinske 
planine.“ Po istom konceptu je pisao i otac bosanske his- 
toriografije Filip Lastrić iz Oćevije. 

Jesu li ova nastojanja bosanskih franjevaca bila iluzorna i 
kako kvalificirati njihova nastojanja tijekom 17. i 18. stoljeća? 
Srećko Džaja, odgovarajući na to pitanje, naglašava dvo- 
struku funkciju toga nastojanja. S jedne strane su franjev- 
ci na taj način njegovali nadu u oslobođenje bosanskog kra- 
ljevstva od turskog jarma i u njegovu restituciju uz pomoć 
kršćansko-katoličkih vladara, a s druge strane, bosansko 
kraljevstvo stoji u funkciji dokazivanja integriteta kao i 
prvenstva provincije Bosne Argentine pred provincijama 
kćerima, koje su nastale kao rezultat političkih promjena.“ 

Ova briga i nastojanje bosanskih franjevaca za ,,oču- 
vanjem Bosne“ nailazila su na priznanja i uvažavanja. 


43 Ibidem, str. 214. 

44_Ibidem, str. 215. 

45 ,Ako se pogleda u povijest prisutnosti franjevaca u Bosni i Her- 
cegovini u kontinuitetu od 1251. godine, tada će se vrlo lako uočiti kon- 
stante njihovog djelovanja, koje bi se simplicifirano mogle definirati: 
Bosna (od sredine 15. stoljeća) i Hercegovina je historijska cjelina nastala 
kao raskrižje ili na raskrižju triju civlizacija (orijentalne, grčko-bizantske 
i rimsko-latinske), daje u njoj živio jedan slavenski narod koji se stoljeći- 
ma vjerom, pa nacijom podijelio i da je u njoj multireligijski dijalog sa- 
svim prirodan, a interkulturalnost samorazumljiva" napisao je fra Marko 
Oršolić u ,, Bosanski franjevci i BH državnost", objavljeno u: Budućnost 
je počela, Radovi Međunarodnog okruglog stola ,,/za drugogo mileniju- 

Alija Izetbegović, predsjednik Predsjedništva BiH, reći 
će na proslavi 700. obljetnice dolaska franjevaca u Bosnu: 
»Ovaj jubilej 700-te obljetnice dolaska franjevaca na ovo 
naše tlo ovdje značajan je čin i svjetovne povijesti Bosne i 
Hercegovine, te ga i kao takva danas slavimo. U njemu se, 
naime, očituje duga i bogata baština bosansko-hercegova- 
čke povijesti - kulturne, nacionalne i državne. Bosanski su 
franjevci bili trajni suputnici te povijesti i sve dosada ostali 
živim svjedocima njezine samobitnosti i autohtonosti. Bosna 
Srebrena - kako ste s ponosom dali ime svojoj franjevačkoj 
zajednici - jest zapravo ona neprekinuta nit koja povezuje 
srednjovjekovnu Bosnu, banovinu i kraljevinu s današnjom 
bosansko-hercegovačkom državom. Zato je ova zajednica ži- 
vi spomenik bosansko-hercegovačke autohtonosti - kulturne, 
nacionalne i državne... Ona ostaje i ubuduće nepobitno svje- 
dočanstvo o samobitnosti BiH.“ 

Svega ovoga je svjesna većina živućih bosanskih 
franjevaca. Na Akademiji u povodu povratka Franjevačke 
teologije u Sarajevo 1997. godine tadašnji provincijal je 
rekao: ,,Znate, neke stvari nam nikako ne idu iz glave. Jedna 
od njih je naša odgovornost za Bosnu. Na to nas je, na njemu 
svojstven način, prošle godine na ruševinama ove kuće pod- 
sjetio naš prijatelj Ivan Lovrenović. Citiram: ,Ako bi fratri 
digli ruke od Bosne, nijedna sila na svijetu ne može je spa- 
siti, i obratno, ako ju fratri htjednu, htjet će je i svi drugi, koji 
su važni i koje se pita... Sve je, dakle, u tome: Mi hoće- 
mo Bosnu!".“" Bosanski su franjevci htjeli Bosnu, hoće je 


ma - Talasi budućnosti", održanog u Sarajevu, 15-17. novembra 2001. 
godine, Svjetlost; Sarajevo 2002. str. 315. 

46 Alija Izetbegović, predsjednik Predsjedništva BiH, Govor na Pro- 
slavi 700. obljetnice dolaska franjevaca u Bosnu, Bosna Srebrena 4/91., 
str. 253. 

47 Petar Anđelović, Mi hoćemo Bosnu, Riječ provincijala na Aka- 
demiji održanoj u povodu povratka Franjevačke teologije u Sarajevo, 
Bosna franciscana 7/1997., str. 246. 

i danas, ali ne bilo kakvu. Fra Anđelko će Barun napisati: 
Franjevci su se zauzimali za suverenu, nedjeljivu i cjelovi- 
tu BiH kao najbolje rješenje za Hrvate u Bosni i Republici 
Hrvatskoj. S tim stavovima nastupali su pred javnošću vi- 
še puta u ime franjevaca i Uprava provincije i sam provin- 
cijal",** iako su to činili ,,samo ponekad sasvim direktno i 
zvanično, jer su njezinu (BiH) suverenost i integritet uvijek 
promatrali kao sekularnu problematiku". 

Ovu istinu je lako potvrditi iz mnogih najnovijih doku- 
menata Provincijske uprave Bosne Srebrene, no dovoljno je 
navesti tek neke. Tako na primjer 1993. godine Provincijska 
uprava javno oglašava: ,,Pozivamo hrvatski puk i sve kato- 
like BiH da se ne odriču svoga prava na dom i domovinu, 
da ostanu s nama u Bosni. Ona je i hrvatska i katolička i 
franjevačka, sva naša. To isto pravo priznajemo i drugim 
narodima u njoj i tražimo da u duhu tolerancije i pravedna 
zakonodavstva izgrađujemo civilizirane međusobne odnose, 
utemeljene na miroljublju i uzajamnom poštovanju. 

Iznova apeliramo da se poštuje volja naroda BiH, iskaza- 
na na referendumu od 29. veljače do 1. ožujka 1993. godine 
o BiH kao suverenoj, jedinstvenoj i demokratskoj državi 
triju suverenih i ravnopravnih naroda". Provincijal ponav- 
lja isto i 1995. godine: ,,Naše je temeljno opredjeljenje osta- 
ti u Bosni na svim mjestima gdje jesmo sada i vratiti se na 
ona s kojih smo protjerani. Sva se braća trebaju držati ovoga 
pravila".50 

U Priopćenju za javnost sa Sabora franjevaca provincije 
Bosne Srebrene održanog 1994. stoji: ,,Mi franjevci provin- 
cije Bosne Srebrene održali smo od 26. do 30. srpnja 1994, 


48 Fra Anđelko Barun, Bosna Srebrena - nekad i danas, BS 1/1994., 
str. 45. 

49 Fra Marko Oršolić, op. cit. str. 324. 

50 Priopćenje Uprave Provincije od 06. 06, 1993., BS 2/93., str. 80. 

godine svoj provincijski sabor - kapitul - u Visokom, središtu 
franjevačke prisutnosti još od trinaestog stoljeća, ali i sjedištu 
i bosanske banovine, kasnije pak mjestu bosanskih kraljeva. 

Iz životno značajnog i povijesno znakovitog Visokog 
upućujemo ovo priopćenje ponajprije svom hrvatskom na- 
rodu, a jednako tako i drugim narodima s kojima, već vični 
živjeti, želimo živjeti i ubuduće. Život jest najdragocjenija 
vrijednost, ali samo kao život dostojan čovjeka. Zato i Bog 
"hoće da se svi ljudi spase i dođu do potpune spoznaje istine? 
(1 Tim 2,4). U ime čovječnosti i u ime nepodmitljive istine 
osjećamo se obveznim javno posvjedočiti svoje uvjerenje: 

- BiH mora ostati cjelovita država u međunarodno priz- 
natim granicama s trima konstitutivnim narodima; 

- BiH mora biti izgrađena kao pravna i demokratska 
država u kojoj će svaki pojedinac, kako u svojoj državi BiH 
tako i u svome vlastitom narodu, biti punopravno zaštićen i 
ravnopravno djelatan".“' 

Da bi 1995. godine Uprava Provincije braći priopćila: 
»Naše je trajno opredjeljenje ostati u Bosni na svim mjestima 
gdje sada jesmo i vratiti se na ona s koji smo protjerani. Sva 
se braća trebaju držati ovoga pravila". 

»I ovim izborima odgovorit ćemo na pitanje o Bosni i 
Hrvatima u njoj. Taj odgovor će biti pozitivan ako izaberemo 
sebi za političke vode one ljude koji zagovaraju ustrojstvo 
BiH ne na kvantitativnom nego na kvalitativnom principu, 
tj. na kvaliteti tisućugodišnje sudbinske određenosti Bosne 
hrvatstvom i hrvatstva Bosnom. Pučki rečeno, to znači da 
Bosna i hrvatstvo nikada nisu u suprotnosti. Dok naglaša- 
vamo svoju vezanost za Bosnu, svoje bosansko rodoljublje, 
mi pri tom ne umanjujemo svoje hrvatstvo. Izlaskom na 
izbore pomozimo očuvanju BiH". 


51 Fra Petar Anđelović, Mi ostajemo, Zagreb, 1955., str. 150. 
52 Ibidem, str. 164. 
53 Izjava Provincijske uprave pred izbore 1996., BS 4/96, str. 197. 

U ovim izjavama i priopćenima, kada ih se čita u njiho- 
voj cjelovitosti, lako je otkriti tragove vjere i općeg opredje- 
ljenja bosanskih franjevaca činiti dobro. Ona nikada nisu bi- 
la samo ,,politička djelatnost", uvijek su bila prožeta kršćan- 
skom etikom. Fra Ivan će Bubalo to izreći na spominjanoj 
Akademiji u povodu povratka Franjevačke teologije u Sa- 
rajevo na ovaj način: ,,Zauzetost za dobro o kojoj je ovdje 
riječ, ima svoje utemeljenje u uvjerenju da smo dužni činiti 
ono što smatramo daje ispravno, bez obzira što okolnosti 
koje su izvan našeg utjecaja teško da obećaju ostvarenje 
naših nakana. Ali okolnosti, ma kako bile nepovoljne, 
takvo ostvarenje ni ne isključuju. Pa čak i da isključuju, u 
okviru fundamentalne opcije za smisao cjelokupne zbilje, za 
smisleni temelj svijeta i ljudskog života, govoreći teološki, 
opcije za Boga kao Stvoritelja, Uzdržavatelja i Dovršitelja 
svijeta - u tom dakle okviru i najskromnije nastojanje oko 
dobra ima smisao, bez obzira na empirijsku, metafizičku 
razinu, gdje, kako bi rekao Kant, vlada potpuni sklad izme- 
đu uma i prirode?“ 

Ovakva su stajališta bosanskih franjevaca u odnosu na 
BiH i na položaj hrvatskog naroda u njoj bila shvaćana na 
različite načine. Jedni su ih smatrali hrvatskim nacionalisti- 
ma, čak i šovinistima. Izvori su poznati, motivi jasni - srpska 
imperijalna misao. Jedan će primjer biti dovoljan, to je 
knjiga Johna Finea i Roberta Donia ,,BiH izdana tradicija“, 
objavljena u Sarajevu 1995. U njoj piše doslovno: ,,Snažan 
nacionalizam (koji je često postajao šovinizam) sve do da- 
nas je ostao obilježje franjevaca u Bosni što se jasno vidi 
u bliskoj povezanosti mnogih od njih sa hrvatskim ustaš- 
kim (u samoj Hrvatskoj i Bosni) pokretom u drugom 
svjetskom ratu". Drugi pak, njih je veći broj, govore i pišu 
sasvim oprečno, da su bosanski franjevci slabi, ili mali Hr- 


54 Ivan Bubalo, Vraćamo se na svoje bosansko tlo, Bosna francis- 
cana, 7/1997., str. 243. 

vati, jednako u prošlosti kao i danas. Treba smo pogledati 
pisanje Ivana Aralice: ,,Što sam rekao o Bosni", Zagreb 
1995. Kao glavni dokaz za to, zapravo kao optužbu, navo- 
di se njihovo zalaganje za BiH kao suverenu i nezavisnu 
državu. 

Što, dakle, iznose tužitelji bosanskih franjevaca i kakav 
je njihov odgovor? Najčešće ih optužuju zbog pomanjkanja 
duhovnosti i crkvenosti, premale brige za hrvatski narod, 
zbog zalaganja za unitarnu BiH, prigovara im se da su 
univerzalisti, idealisti i utopisti, da se zauzimaju za sve lju- 
de i narode a zapostavljaju rad za hrvatski narod, da čak 
razbijaju jedinstvo hrvatskog naroda, jer ističu samostal- 
nost hrvatskog naroda u BiH. U jednom članku u ,,Svjetlu 
riječi", ožujak 1995. godine, fra Luka Markešić odgovara na 
te optužbe: ,,Napadi, prividno, veliki i strašni. Ljudi koji ne 
poznaju bosanske franjevce stekli bi dojam da se doista radi 
o nekim čudnim pojavama ili stvarno velikim protivnicima, 
koje je opasno držati na slobodi. Zapravo, ne radi se ni o 
jednom ni o drugom, nego prosto rečeno o lažima i podva- 
lama na ljude koji časno i pošteno nastoje, koliko znaju i 
umiju, u svom franjevačkom duhu "ne samo sebi živjeti nego i 
drugima koristiti? (Sv. Franjo Asiški, utemeljitelj franjevaca). 
I to ponajprije hrvatskom narodu u BiH s kojim žive već 
sedam stoljeća, u dobru i zlu".5* 

U procijepu ovih dvaju oprečnih ideoloških stavova o 
bosanskim franjevcima - ,kao hrvatskim nacionalistima, 
čak i šovinistima, i kao slabim Hrvatima?" - reći će fra Luka 
Markešić ,,pojava knjige fra Petra Anđelovića "Mi ostajemo? 
aktualan je odgovor na ta i druga pogrešna stajališta. To je, 
neke vrste, *knjiga na knjigu' ili pouzdana riječ istine o njima: 
tko su oni, što hoće i što rade?,56 


55 Luka Markešić, Slučaj Bosna, Livno 1995., str. 177. 
56 Fra Luka Markešić, Riječ na predstavljanju knjige fra Petra Anđe- 
lovića ,,Mi ostajemo ", Bosna franciscana, 5/1996., str. 177. 


33 


Fra Petar Anđelović 


Fra Luka vidi ključ za čitanje fra Petrove knjige u naslo- 
vu ,Mi ostajemo? te citira: ,,Pozivamo svu braću franjevce 
da uvijek imaju u vidu kako smo i koliko smo mi kao za- 
jednica sudbinski vezani za BiH te da ovu činjenicu svojim 
nastupima i svojim postupcima nikada ne dovode u pitanje, 
jer bismo time iznevjerili temelje svoje sedamstogodišnje 
povijesti. Bosna je naša prava domovina, mi u njoj ostajemo", 
čak i u slučaju da svi drugi odu! Zato nikad ne smijemo 
odustati od svoje dužnosti buđenja želje i volje za povratak 
prognanog puka na njegova ognjišta kao i od ozbiljne pri- 
prave da bi se taj povratak i ostvario?.*" O Hrvatima i kato- 
licima u Bosni i Hercegovini fra Luka je pisao i na drugim 
mjestima. Spominjem njegov članak sa istim naslovom u 
..Bosna franciscana"? br. 11, kao i njegovu knjigu ,,Slučaj 
Bosna", SR, Livno 1995. Nije, stoga, naodmet, zbog njego- 
vog angažmana i bavljenja Bosnom, još jednom ga citirati: 
»Uglavnom, mi ostajemo ovdje dok smo živi, ovdje je sve 
naše, naša cijela baština - vjerska i nacionalna. Pa ako bude 
potrebno, počet ćemo sve ispočetka. Mi franjevci smo to 
naučili, na zgarištima graditi novo, ponekad i bolje, iz smrti 
uskrisivati. Nikada se ne predajemo zlu, koliko god ono bilo 
jako. Nitko nas ne može žive iščupati iz naše Bosne..,?.% 

Ne bi trebalo ostati nespomenuta da su bosanski franjev- 
ci na neki način u BiH, u njezinoj raznolikosti vjerskog, 
nacionalnog, kulturnog i inog sastava, vidjeli jedan model 
Europe. I svojim položajem Bosna se nalazi u nekom sre- 
dištu Europe, ili barem između njezina Istoka i Zapada. Kao 
takva, ona može izražavati ne samo postojeću istinu europ- 
ske raznolikosti nego iz toga crpsti snagu za izgradnju zaje- 
dničke države kao zajedničke kuće svih njezinih stanovnika 


57 Ibidem, str. 131. 
58 Luka Markešić, Živi nećemo iz Bosne, Slobodna Dalmacija, 5. srp- 
nja 1993. 

- sjednakim dostojanstvom i slobodom za sve ljude i narode 
u njoj. 

Za ova nastojanja oko očuvanja i izgradnje BiH bosanski 
su franjevci dobivali priznanja. Neka su im posebno draga, 
ovdje navodimo jedno od njih. U njemu stoji: ,,Zato je mogu- 
će reći ovako: svaki put u povijesti, kada Bosnu od raznih 
vrsta nesreće i propasti nisu uspijevale sačuvati ,,jake" struk- 
ture vlasti i političke moći, žišku njezine povijesne memorije 
i živo zrno njezina identiteta uščuvali su i pronosili - fratri! 
Bez velikih gesta i bez velike politike, jednostavno tako što 
su uvijek izabirali vjernost svojim ljudima i zajedničkoj 
zemlji".5 

Ovu vrstu odnosa bosanskih franjevaca spram zavi- 
čaja-zemlje-domovine, u kojem se prirodno susreću i nado- 
punjuju sveto i svakodnevno, metafizičko i egzistencijalno, 
iako ga je nagrizao iskrivljeni pojam nacije i religije pod- 
ložne služenju naciji nije uspio posve ga uništiti. ,,lako nije 
više dominantan", reći će Ivan Lovrenović, ,,susrećemo ga, 
taj zavjetni odnos, u snažno znakovitim reakcijama nekih 
suvremenika našega doba". On će to obrazložiti brojnim 
raznovrsnim svjedočanstvima ,na planu svakodnevnog ži- 
vota, ali i u intelektualnim promišljanjima“. Može se govo- 
riti, kaže on, ,,0 cijeloj jednoj primijenjenoj teologiji Bosne, 
koja se nazire u tekstovima i knjigama, u stavovima i u 
djelovanju franjevačkih intelektualaca, profesora, pisaca, 
novinara. Pri tom je neobično važno naglasiti da ta pro- 
mišljanja čine jedan veliki korak: u njima se spaja stara bo- 
sanskofranjevačka tradicija s modernim duhom otvorenosti, 
i skoro da se kaže, stanovite praktične transkonfesionalnosti. 
Njihova Bosna nije više Bosna samo iz vizure franjevačke 
i samo katoličke, nego Bosna sviju svojih ljudi, naroda i 
obreda". 

59 Ivan Lovrenović, Umjesto epiloga, u: Mi ostajemo, Zagreb 1995., 


str. 163. 
60 Ivan Lovrenović, Bosanski Hrvati, Zagreb, 2002., str. 45. 

Završavajući ovo razmišljanje o relacijama Franjevačke 
provincije Bosne Srebrena naspram Crkvi, narodu i državi, 
pokušavajući je tako prikazati na prijelazu iz drugog u 
treće tisućljeće, moram se složiti s Ivanom Lovrenovićem, 
koji kaže da je ,,sva dosadašnja literatura o pitanju - fratri, 
crkva, narod, država - uglavnom apologetska, redovito ističe 
povezanost i stopljenost franjevaca s narodom do te mjere 
da se te dvije povijesti praktično izjednačuju: povijest bosan- 
skih franjevaca i povijest bosanskih katolika-Hrvata". 

On dalje kaže: ,Bolje bi, međutim, bilo i životnoj 
stvarnosti približnije, sliku te povijesti zamisliti malo sloje- 
vitije i dijalektičnije: Život naroda i život njegovih franje- 
vaca (uistinu: njegovih, jer su svi bili rođeni tu, u Bosni, i 
iz naroda - nečiji sinovi, braća, rođaci, susjedi...) jest bio 
velikim dijelom isti i zajednički, no u isto vrijeme tekao je 
i odvojeno, svaki na svojoj razini, različitoj i u materijalno- 
egzistencijalnoj, u kulturno-civilizacijskom, a bogme katkad 
i u interesnom smislu.“ 

Namjera ovog razmišljanja je bila to pokušati: misaono 
izdvojiti bosanske franjevce kako iz Crkve tako iz naroda 
i države i promatrati ih u njihovim relacijama prema tim 
stvarnostima upravo zato da stvarna povijest tih stvarnosti, 
posebice hrvatskog naroda u BiH, ne bi ostala , zanemarena, 


61 Ibidem, str. 134. 

neistražena i nepoznata, jer je prekrivena i konzumirana 
poviješću bosanskih franjevaca, i poviješću njihove pro- 
vincije, ,redodržave“, kao institucije". 

Naravno da se ni ovdje nije moglo ni smjelo prešutjeti da 
je sa Zvizdovićem započela ,,klasična" epoha sudbonosne 
povezanosti naroda i fratara. U okviru turskog sustava fra- 
njevci su bili ne samo jedini duhovnici i svećenici nego i je- 
dini politički predstavnici svojega puka pred vlastima, pa i 
više od toga, oni u njegovom socijalnom, kulturnom, obi- 
teljskom životu popunjavaju sve uloge od učitelja, kultur- 
nog aktiviste i liječnika, do savjetnika u praktičnim stvarima. 
Nije se moglo također ne spomenuti kako je, prema mnogim 
svjedočanstvima, zahvaljujući ogromnim zalaganjima, žrtva- 
ma, odricanjima, pa i stradanjima franjevaca, sačuvana i sa- 
ma biološka supstanca katoličko-hrvatskog naroda u Bosni, 
ali i njegov vjersko kulturni, te posljedično i nacionalni 
identitet. Bez franjevaca, život ovoga svijeta bio bi tek puko 
i tupo vegetiranje.** 

Takav status i odnos ima, međutim, i svoje naličje. 
Praktično, to je često značilo da franjevci imaju neku vrst 
apsolutne vlasti nad narodom, i prema vani pred turskim 
vlastima, i, još više, unutra, u svim stvarima ove zajednice 
-duhovnim, običajnim, obiteljskim, socijalnim... Posljedice 
takvog odnosa, treba naglasiti, nisu do danas ni dovoljno uo- 
čene ni istražene, iako su mnoge očite. Jedna je na poseban 
način upadljiva. Često spominjani Ivan Lovrenović joj daje 
posebno značenje kad piše: ,,Fatalna crta ovog mentaliteta 
(kod bosanskih Hrvata) jest to da je lišen sposobnosti za 
realnu procjenu vlastitog položaja, mogućnosti, stvarnih in- 
teresa, što se tragično pokazuje u proteklom deceniju, do 
danas".5 

62 Ibidem, str. 134. 

63 Ibidem, str. 144. 


64 Ibidem, str. 145. ff 
65 Ibidem, str, 146. 

Lovrenović pošteno ovoj procjeni nadodaje, da bi bilo 
»netočno i nepravedno zasluge? za takav politički mentalitet 
pripisivati samo franjevcima i samo staroj povijesti". Jednim, 
možda čak i važnijim svojim dijelom on je baš proizvod 
modrenih političkih koncepata, unatrag stotinjak godina, a to 
je vrijeme kada su franjevci već *razvlašteni' i u kojem je 
na sceni 'nova? biskupska crkva sa stadlerovskim političkim 
katolicizmom ili rečeno lovrenovićevskim jezikom ,,završ- 
eno je klasično razdoblje otomanske franjevačke Bosne, a 
uspostavljena je tzv. redovita crkvena hijerarhija". 

O uspostavi redovite crkvene hijerarhije, o osobi Josipa 
Stadlera, o njegovoj intelektualnoj krutosti, ali i o tomu na 
koje se sve sfere širila netrpeljivost između franjevaca i 
sarajevskog nadbiskupa, napisano je već puno rasprava. 
Nažalost, kako se čini, one će i ubuduće biti pisane, jer se 
njegov vjersko-nacionalno-politički pogled i, može se reći, 
mentalitet, a uz stanovite modifikacije u vrhbosanskoj crkvi 
sačuvao do danas. Između franjevaca Bosne Srebrene i hije- 
rarhijske crkvene strukture i danas vlada odnos napetosti i 
neslaganja, i to na dva krupna i važna plana: unutarcrkvenom 
i političkom. On kao da se pretvorio u konstantu, o čemu je 
opširnije bilo govora u prvom poglavlju ovog razmišljanja. 

I upravo na tom planu su danas kritici izloženi i bosanski 
franjevci. Neki će ih optužiti da su i oni, barem neki od njih, 
podlegli napasti ,,nacionalnog katoliciteta" iz čega je izrasla 
velikohrvatska ideja svenacionalnog jedinstva Hrvata i pri- 
padnosti svih Hrvata jednoj matičnoj domovini - Hrvatskoj. 
Koliko je koštala ta ideja sve bosansko-hercegovačke Hr- 
vate, znaju oni koji su pratili ili naknadno proučavali zadnji 
ratu BiH. 

Još jednoj se napasti nisu uspjeli oduprijeti, istina po- 
neki, i bosanski franjevci, a to je da su počeli odbacivati 
svoju jedinu stvarnu domovinu, Bosnu, a svoje su emocije i 
očekivanja projicirali na apstrakciju, Hrvatsku. Tako su oni, 
i s njima brojni bosanski Hrvati, unišli, potpuno apsurdno, 
u jedan negativni ciklus, u kakvom možda nisu bili nikad 

u svojoj povijesti. Posljedica je to, zasigurno, činjenice što 
pitanje identiteta bosanskih Hrvata nije apsolvirano. Ono je 
i sutrašnje pitanje. 

Možda ovo razmišljanje ne bi smjelo ostati bez svjedo- 
čenja jednog poznatog bosanskohercegovačkog sociologa, 
komu je na poseban način bliska nacionalno-religiozna 
problematika u BiH. To je Esad Ćimić. Na predstavljanju 
knjige fra Petra Anđelovića ,, Vjerni Bogu, vjerni Bosni" u 
Splitu 2001. godine on kaže: ,,Misaoni ključ odgonetanja 
osebujne, začudne i ohrabrujuće uloge bosanskih franjevaca 
treba tražiti u profilu njihovog apostolata. On je sazdan od 
uzvišenog smisla za žrtvu, od valjanog očitavanja znakova 
vremena, predanog rada koji resi samozatajnost i nepreki- 
nuta zagledanost u budućnost koja se odupire zanemariva- 
nju prošlosti, trudeći se da stalno bude uronjena u ono što je 
sada i ovdje. Kada prave iskorak iz međa župnog pastorala, 
onda je riječ o djelatnostima koje su logičan produžetak 
njihovog aktiviteta i odvažnog isticanja samoodgovornosti. 
Govor je o prostranom luku njihove akcije koji se začinje 
u mirovnim aktivnostima, prerasta u socijalno djelovanje, 
užurbano se iskazuje u radu na povratku nasilno iseljenih 
i prognanih te prostranoj komunikacijskoj djelatnosti. U 
njihovom je djelovanju uvijek čovjek ishodišna točka, pa 
nije slučajno što Anđelović - usprkos tome što je u ratu 
porušeno toliko samostana, župnih crkava i župnih kuća, 
naglašava: ,,Ako bude ljudi, bit će i crkava". 

I posve za kraj još jedno svjedočenje. Napisao ga je Želj- 
ko Ivanković. On, predstavljajući knjigu fra Petra Anđelo- 
vića ,, Vjerni Bogu vjerni Bosni", kaže: ,,Djelujući u samom 
središtu problema, kao i uvijek kroz povijest, bosanski 
franjevci su i ovaj put iznova bili TU, bili su NAZOČNI, 
aktivno TU i aktivno NAZOČNI. Ponovno nisu bili kao oni 


66 Esad Ćimić, Govor na predstavljanju knjige fra Petra Anđelo- 
vića ,, Vjerni Bogu vjerni Bosni", u: Rekli su o Bosni i bosanskim fra- 
njevcima, Rabic, Sarajevo, 2002, str. 22. 

koji se 'izmjeste? u Đakovo (da bi TU došli tek 1878. godine) 
i sa sigurne distance, u biti uvijek vlasto-držačke i feudalne, 
gledaju na Bosnu dok tamo nekakvi fratri, nekakva narod- 
ska sirotinja brine brigu o najelementarnijem, o vlastitom 
fizičkom opstanku i opstanku svoga katoličkog puka, da bi 
»poslije bili optuživani što su uopće ostali i kako su preživjeli. 
Stoga njihovoj vjernosti Bogu i Bosni, što će reći čovjeku, 
iznova vjerujemo i moralno i intelektualno". 

Govor je bio o Provinciji Bosni Srebrenoj na prijelazu iz 
drugog u treće tisućljeće, nabrajani su uspjesi i neuspjesi, 
zasluge i propusti, stoga taj govor ne može završiti a da se 
ne spomene spremnost bosanskih franjevaca da opraštaju i 
mole za oproštenje. U provincijalovom pismu braći srpnja 
2000. stoji ovo: ,,I onda Papa počinje nabrajati *nevjernosti 
evanđelju': Tražimo oproštenje za podjele... za stavove ne- 
povjerenja i neprijateljstva... itd., da bi na kraju u znak što- 
vanja i molitve za oproštenje zagrlio križ i završio cijeli 
obred riječima: "Nakon stoljeća koja su obilježila nasilje 
i uništenja i nakon ovog posljednjeg stoljeća koje je bilo 
doista dramatično, Crkva čovječanstvu na putu prema pragu 
trećeg tisućljeća pruža evanđelje oproštenja i pomirenja kao 
preduvjet za izgradnju pravog mira?.? 

»Ne možemo, draga braćo," piše provincijal, ,,ne složiti se, 
da je u našim redovima bilo 'nevjernosti evanđelju", iz čega 
su onda izrastali naši grijesi protiv Boga i našega bližnjega. 
Njih moramo moliti za oproštenje! I još nešto. Na na- 
šem provincijskom kapitulu trebamo zagrliti križ, te zaje- 
dno sa Sv. Ocem "ljudima ponuditi evanđelje oproštenja i 
pomirenja", kao preduvjet za izgradnju pravoga mira medu 


nama i oko nas*.%# 


67 Željko Ivanković, Govor na predstavljanju knjige fra Petra Anđe- 
lovića ,, Vjerni Bogu vjerni Bosni", u: Rekli su o Bosni i bosanskim fra- 
njevcima, Rabic, Sarajevo, 2002., str. 44. 

68 Fra Petar Anđelović, Provincijalovo pismo braći, Za oproštenje 
moliti treba, BS 2/2000, str. 55. 

Svi redovnici, posebno franjevci i još posebnije franjevci 
u Bosni i Hercegovini su imali i još imaju određene, poteško- 
će u Crkvi i s Crkvom. To predstavlja veliku muku ne samo 
za zajednicu nego i za pojedince. Pojedinci ne znaju kako se 
postaviti: vole svoju zajednicu, u njoj su i dušom i tijelom, na 
njezinoj su strani, a svjesni su i prevelikog značenja Crkve, 
svjesni su da ne mogu biti protiv nje, pogotovo ne izvan 
nje. Stoje, dakle, između dvije vatre, trpe u savjesti. Za ovo 
imamo još uvijek svjež primjer pokojnog fra Šime Šimića. 
Neki čak misle, da ga je ta nevolja stajala života. Uz to se 
ne može ne primijetiti da se ova muka s Crkvom uselila i u 
mnoge vjerničke duše, pa je nužno baviti se ,,ovim pitanjem? 
i - na ovaj način.? 

Prije svega treba naglasiti, da ovo razmišljanje ima na- 
mjeru, ne ulazeći u opise konkretnih primjera, olakšati ove 
unutarnje poteškoće, kako kod franjevaca tako i kod drugih 
vjernika, i to tako što će pokušati unijeti više jasnoće u naš 


1 Razmišljanje na molitvenom skupu časnih sestara grada Sarajeva, 
održanog 19. siječnja 2003. 

2 Tko se želi opširnije informirati o uzrocima i posljedicama ovih 
sukoba dobro je da prostudira knjige: B. Gavranović, Uspostava redovite 
katoličke hijerarhije u Bosni i Hercegovini 1881. godine, Beograd 1935. 
J. Jelenić, Kultura i bosanski franjevci, Sarajevo 1912., F. Lastrić, Preg- 
led starina Bosanske provincije, Sarajevo 1977., i posebno: I. Gavran, 
Lucema lucens? Odnos Vrhbosanskog ordinarijata prema bosanskim 
franjevcima (1881-1975), Visoko 1978. 


41 


Fra Petar Anđelović 


odnos prema Crkvi učeći od sv. Franje Crkvu razumijevati 
i ljubiti. Razumijevati i ljubiti svoju Crkvu, pa makar se i 
pitali: koju i kakvu Crkvu - onu s početka kršćanstva, onu 
iz vremena sv. Franje ili ovu današnju Crkvu?! Na ovo bi se 
pitanje moglo lako i lapidarno odgovoriti ističući da je Crk- 
va uvijek ista: Kristova Crkva, uvijek sveta, što i stoji i ne 
stoji, jer kakogod nam to strano zvučalo, za Crkvu moramo 
reći, da je sastavljena od grešnika i tim da je grešna, pri čemu 
se smije govoriti i o grešnim strukturama, koje se trebaju i 
moraju mijenjati. 

Da bismo u to povjerovali, dovoljno je, makar nakratko, 
zaviriti u povijest Crkve. Kad to učinimo, vrlo brzo shvatimo, 
da Crkva od neke dobi, konkretno od konstatinovskog za- 
okreta u 4. stoljeću, više nije samo zajednica onih koji vje- 
ruju i u svijetu svjedoče nazočnost uskrsloga Krista, nego je 
to ustanova, organizacija vjernika sa svojom hijerarhijom, 
.,svetom" vlašću, dogmama, obredima, kanonima i tradicijom. 
Naravno, da je do ovakvog organiziranja Crkve moralo doći, 
jer nijedna zajednica ne može opstati bez institucionalnog 
minimuma koji joj osigurava jedinstvo, povezanost i identitet. 
I Crkvi se to dogodilo, no, nažalost, ona je u vrijeme svog 
institucionaliziranja poprimila strukture vlasti koje će u njoj 
vjekovima trajati, u nekom smislu, sve do naših dana. Dvije 
treba posebno istaknuti: iskustvo rimske vlasti i iskustvo feu- 
dalnih struktura. Od njih je Crkva preuzela običaje, naslove, 
izraze i simbole vlasti. Hijerarhija je, i kao riječ i kao pojam, 
rezultat toga procesa. 

Već smo rekli, da je do ovoga moralo doći, jer je to bio 
nužan uvjet crkvenog opstanka u svijetu, pitanje je samo, 
da li je nužno da ono traje i danas, posebno kad znamo, 
daje ono često izvor mnogih nesporazuma u samoj Crkvi, 
sve do kršenja ljudskih prava. Ponovimo još jedanput: 
institucionaliziranje Crkve bilo je u službi njezine trajnosti, 

ali želja za trajanjem zna dovesti do samodovoljnosti, zna 
stvoriti pasivnost, zna otuđiti. Pri tom se, nerijetko, Istina 
zamijeni unutarnjom sigurnošću sistema: stvaraju se raskoli 
odstranjivanjem onih pokreta koji se ne daju uklopiti u okvi- 
re institucije, dolazi o onoga, što je i danas vidljivo, do ras- 
cjepa između Crkve hijerarhije i Crkve Božjega naroda, od- 
nosno Crkve koja misli, govori i ne čini, te one druge koja ne 
smije misliti, ne smije govoriti, ali čini. 

Ovo je sve bilo prisutno i očito, možda i na suroviji na- 
čin nego što je to danas, u vrijeme sv. Franje. Crkva je bila 
preuzela obvezu vodstva ondašnjeg zapadnog svijeta u po- 
litici i kulturi. Da bi pak odgovorila ovoj zadaći, bio je 
potreban štab stručnjaka koji bi, odlučan i svjestan, mogao 
prihvatiti i svladati ovaj izazov. 

U taj štab stručnjaka pretvorio se kler, u čijim se rukama s 
vremenom koncentrirala religiozna i svjetovna moć. Tako je 
došlo do klerikalizma, to znači do posvemašnje koncentra- 
cije sakralne, pa i druge, moći u rukama klera. Kler je mono- 
polizirao upravljanje spasenjskim dobrima, dok su laici či- 
nili vjerničko mnoštvo, mušterije službe Božje. Uz to se, 
što je posebice bilo opasno, ova praksa utvrđivala teološkim 
(ideološkim) opravdanjem. U razmišljanju se nije polazilo od 
povijesnog Isusa, koji je bio slab u vladanju ali jak u služe- 
nju, koji je ostavio utopiju zajednice braće i sestara (Mt 23,8), 
nego se polazilo od jedinstvenosti Boga, stvoritelja svijeta. 
Ovog Boga zastupa na zemlji glava Crkve, papa ,,vidljivi Bog 
na zemlji", kako je običavao govoriti papa Grgur II., čime 
se nezaustavljivo provodila glasovita teorija o kefalizaciji 
Crkve. Crkva je kler, papa je njegova glava, vjernici se go- 
tovo i ne spominju. Ranije su svi vjernici, preko svećenika, 
prinosili žrtvu (tibi offerunt), a sada je to samo svećenik, u 
ime i namjesto vjernika (pro quibus tibi offerimus). Laicima 
je dopušteno ,Ženiti se, obrađivati zemlju... braniti vlastite 

stvari, polagati žrtvene darove na oltar, plaćati desetinu, čime 
se mogu spasiti budu li izbjegavali poroke i činili dobro".3 

Naravno da je sve ovo počelo rađati neželjenim, pogub- 
nim plodovima: Crkva je bivala sve manje Kristova Crkva. 
Krista je u njoj bilo sve manje, sve ga je teže bilo u njoj 
susresti ili pronaći i upravo je to bilo ono što je Franju najviše 
boljelo. Kako se on postavio prema toj i takovoj Crkvi? 

Za našu svrhu je dovoljno istaknuti da Franjo to stanje ni- 
je prihvaćao ali je u ,,toj i takvoj" Crkvi ostajao, ostajući joj i 
poslušan. Je li to moguće? Nije li takav stav bio neprirodan, 
paranoičan? Tumači sv. Franje su se podijelili u dva tabora. 
Prvi tabor predvođen francuskim istraživačem života i djela 
sv. Franje, Paulom Sabatierom, naglašava kritiku koju je 
Franjo upućivao Crkvi svoga vremena, kao i činjenicu da 
ga je mudra" Rimska kurija postupno ,pripitomljavala“, i 
da bi ga, konačne, klerikalne instancije potpuno apsorbirale. 
Drugi smjer zastupa mišljenje da je Poverello prema majci 
Crkvi iskazivao neograničenu poslušnost, jer je bio vir totus 
catholicus et apostolicus, da teza o konfliktu između Franje 
i Rimske kurije nema nikakvo uporište u spisima sveca ili 
u životopisima iz 13. stoljeća, tako da možemo reći, da je 
crkvenost i sve što pod tim podrazumijevamo bila bitno 
obilježje novog franjevačkog pokreta. 

Danas se misli, da, na neki način, oba tabora imaju pravo, 
iako ih se ne želi na jeftin način pomiriti. Istina je, naime, daje 
sv. Franjo u isto vrijeme bio kritičar Crkve, nekonformist ali 
i poslušan Crkvi u herojskom stupnju. To mu je bilo moguće, 
jer je Crkvu doživljavao kao realnost Evanđelja, jer ona za 
njega nije u prvom redu bila vanjska veličina, nego nešto 
kao Božja prisutnost u zraku koji udisao, ona je ispunjavala 
njegove snove i njegov život. No, to je jedna strana medalje. 
Drugo je pitanje, kako se Franjo ponašao prema moćnoj 
instituciji Crkve svoga vremena, koja je baš tada, pod papom 


3 Codex Gratiani, c.7 

Inocentom III. doživjela vrhunac posvjetovnačenja i svjesno 
težila za vladanjem svijetom. Bila je Crkva imperija, Crkva 
velikih feudalnih gospodara. Više od polovice zemljišnih 
posjeda u Europi bili su crkvena lena, pa je Crkva morala vi- 
še brige ulagati u obranu svojih dobara i u upravljanje njima 
nego u evangeliziranje ljudi. 

Kako se ponaša sv. Franjo, pitamo ponovno. On ne na- 
stupa u središtu moći, nego na periferiji, ne pripada niti 
kleričkim niti monaškim krugovima. Njegov pokret poči- 
nje u maloj crkvi Porcijunkuli, koja je već sama za sebe 
simbol, jer je ,najsiromašnija od svih crkava u okolici 
Asiza". On želi djelovati i djelom stanje mijenjati. Nema 
kritike riječima: Ni u jednom pismu, ni u jednom životopi- 
su nema nijedne riječi kritike protiv Crkve. No, to ne znači 
slaganje s postojećim stanjem. Pošto ne žele polemiku, sv. 
Franjo i njegovi učenici, kad vide da se negdje krivo govori 
ili naopako živi, reagiraju na pozitivan način, reagiraju 
bez izravnog odnosa prema tim negativnim pojavama. Još 
jednom: Franjina je kritika pozitivna, izražena je djelima, 
zapravo je cijeli njegov život kritika postojećeg stanja Crkve 
i društva. O tome na jasan način govori Joseph Ratzinger: 
, Ne? postojećim oblicima Crkve, ono dakle, što bi se danas 
nazvalo proročkim protestom, nije moglo biti radikalnije, 
nego što je bilo kod Franje".5 

Vrijeme je da se upitamo, koju važnost treba pridati ovom 
stavu sv. Franje, koji mu dopušta ljubiti Crkvu, usprkos 
njezinim očiglednim nedostacima". Neosporno je da se radi 
o iskrenom, svetačkom stavu, ali je dvojbeno da li je to jedini 
način reagiranja u odnosu na Crkvu i na stanje u njoj. U 
svakom je slučaju zanimljivo da se i pored ovakvog stava 
sv. Franje kritika Crkve razvila i unutar njegove zajednice, 


“4 Legenda Perusina, 8. 
5 _J. Ratzinger, Bemerkungen fiir Frage der Charismen in der Kirche, 
u: Die Zeit Jesu, Festschrift fuer Heinrich Schlier, Freibug 1970, s, 269. 

nadahnuta, a čim drugim doli njegovim duhom, duhom nje- 
zinog utemeljitelja. Već Egidije, jedan od prvih Franjinih 
drugova, koji se štuje kao blaženik, veoma oštro kritizira 
Crkvu, a barem njemu ne možemo zanijekati srodnost duha i 
srca s Franjinim duhom i srcem. 

Slučaj je to, na poseban način, sa Jakoponeom iz Todija 
koji je jednoga dana održao kratku i žestoku pokorničku 
propovijed u konzistoriju kardinala: ,,Čudim se, rekao je, ču- 
dim se da se zemlja ne otvori da vas sve zajedno ne proguta. 
Neka vas Bog sačuva!"“ Bio je najveći protivnik Bonifacija 
VIII. Piše pjesme protiv njega, kori njegov nekršćanski način 
življenja, a osobito njegovu želju za vlašću. Bačen je u zatvor 
gdje kroz više godina mora ispaštati, od Pape često napadan. 

U svezi s ovim, dobro je spomenuti, što o tom Walter 
Nigg piše:" ,,Aktivna pobuna protiv vladara jedina je točka 
u kojoj se Jakopono razlikuje od Franje. Franjo se vjerojatno 
ne bi priključio pobuni protiv Papina prijestolja. Jakopone 
je međutim pokazao da se i protiv starješina u Crkvi - ako 
su zaboravili svoje dužnosti - može otvoreno govoriti i da 
je puzava podložnost (Koja se nikad ne smije poistovjetiti s 
pravom podložnošću) nedostojna jednog kršćanina.? 

Crkvenost, dakle, kakvu Franjo želi, živi i propovijeda, ni- 
je laka stvar. Čak su i Franjina iskustva negativna. U onom 
času kad je pokušao novi način života nije bio shvaćen od 
svoje najbliže okoline u crkvenom planu. Ne samo da su 
klimali glavama nego ga smatraju bolesnim, misle da je op- 
sjednut od đavla. Na njega bacaju kamenje isto kao i na 
njegove prve drugove. No, ovo neprihvaćanje će poslije 
okrenuti u oduševljenje, njegova će ga Crkva slaviti kao 
sveca. 

Za bolje razumijevanje Franjinog mjesta u Crkvi i njegove 
- franjevačke - crkvenosti, važno je reći da Franjino i poslije 

6 Anton Rotzetter, Thaddee Matura, živjeti evanđelje s Franjom Asi- 
škim, Zagreb 1984, s. 108. 

7 W. Nigg, Der christliche Narr, 1959, s. 63. 

franjevačko shvaćanje crkvenosti nije apstraktno, ono je 
konkretno iskustvo. Spominjemo neke primjere. Ono prvo 
od Crkve što sv. Franjo primjećuje jest građevina koja služi 
za bogoštovlje. On se u njoj osjeća kod kuće, u njoj moli, 
meditira, u njoj je ispunjen prisutnošću Raspetoga.“ Duboka 
vjera sv. Franje se odnosi jednako i na svećenike - po njima 
su Kristovo sveto tijelo i njegova presveta krv, koje sami pri- 
maju i drugima dijele, ono vidljivo od Krista na ovoj zemlji.? 
I teolozi su za Franju nešto posebno. Oni razmišljaju o Bož- 
jim mislima, nastoje ih izraziti, oni su za Franju službenici 
sv. Pisma. A ona, sama Crkva!?'“ Sv. Franjo ne može pod- 
nijeti da član njegove zajednice ne misli, ne djeluje i ne živi 
katolički, takvog on izbacuje iz zajednice."! 

Ipak je Crkva, što na poseban način treba naglasiti, za 
sv. Franju kompleksna stvarnost. Ona je sveopća te mu se 
čini kao beskrajno velik skup raznolikih životnih oblika, 
staleža, klasa i poziva. Ono što te ljude i različite skupine 
drži zajedno jest volja da skupa služe Bogu. Franjo zna da 
zajednička povijest određuje ovo zajedništvo u kojemu su 
Bog i čovjek intimno povezani, stoga on u svojoj zajednici 
vidi jednu od mnogih grupa ujedinjenu s drugima i s njima u 
dijaloškom procesu. Stoga on svoj poziv shvaća kao služenje 
Crkvi, toj kompleksnoj stvarnosti, a ne kao opoziciju prema 
njoj ili prema nekom drugom. U crkvici sv. Damjana čuo je 
samoga Krista kako mu govori: ,,Franjo, idi i popravi moju 
crkvu, vidiš kako je propala". No, on to ,popravljanje" ne 
vidi u podupiranju projekta neke moćne Crkve. On zna, ako 
je on bude provodio, Crkva će s njim propasti. Crkva se i 
mi s njom možemo obnoviti samo ako budemo pili s izvora, 
iz kojeg vjera živi, to znači: iz evanđelja i iz nasljedovanja 

8 Oporuka sv. Franje, 2-3, Spisi, 32-33 

9 Oporuka, 2-3 

10 Oporuka, 3 

11 Oporuka, 10 

poniženog i siromašnog Isusa. To je ono što Franjo intuitiv- 
no čini. 

1z tog ,činjenja" izrasta njegova evanđeoska ljubav koja 
odbacuje svako licemjerje i koja mu dopušta ljubiti Crkvu, 
usprkos očiglednim grijesima i propustima njezinog vodstva. 
Ova ljubav nije ni laka niti je slobodna od napetosti. U svojoj 
oporuci, pisanoj na smrtnoj postelji, on može otvoreno pri- 
znati: Nitko mi ,nije pokazao..., što je trebalo da učinim, 
nego je sam Svevišnji objavio, da moram živjeti po propisu 
svetoga Evanđelja".!" Za sve je nevolje nalazio rješenje u 
Evanđelju. 

Iskustvo, koje Franjo ima s Crkvom, puno je poticaja za 
sadašnji trenutak. U njemu se nazire ono, što će tek vjekovima 
kasnije, postati općim dobrom. Naime, Crkvu se, u vrijeme 
sv. Franje i kroz mnoga stoljeća kasnije, poimalo kao model 
jednoznačne identifikacije između teološke i iskustvene 
dimenzije Crkve. Spomenimo samo mišljenje sv. Ignacija. 
On na jednom mjestu kaže: ,,Nakon što smo ostavili po 
strani svaki privatni sud, moramo biti spremni i voljni slušati 
istinitu zaručnicu Krista, našega Gospodina, koja je naša 
sveta hijerarhijska majka Crkva". To je vjekovima osnov- 
ni stav: Poslušnost Crkvi, koja, jedina, garantira jedinstvo 
i istinu u vjeri, poslušnost, dakle, koja ima biti spremna, i 
protiv osobnog uvjerenja, prihvaćati crkvene propise, u če- 
mu se očituje ona jednostavna identifikacija misterija i in- 
stitucije, teološke i iskustvene strane Crkve. 

Naravno, da to nije u našem vremenu održivo. Poimanje 
vrijednosti se promijenilo ili drukčije rečeno, neke nove 
vrijednosti, kao što su naprimjer sloboda savjesti, osobna 
odgovornost, participiranje u vlasti, transparentna komuni- 
kacija itd. su se uselile i u duše današnjih vjernika, što je 


12 Oporuka, 14 
13 Sv. Ignacije L. Exerzitienbuch, Nr. 353. Citirano prema: Medard 
Kehl, Wohin geht die Kirche?, Eine Zeitdiagnose, Herder 1996., s. 66. 

vidljivo uzdrmalo njihovu sliku o Crkvi. Više ne prolazi ta- 
ko jednostavno zapovijed ,,svete hijerarhijske majke Crkve". 
Ako crkvene odredbe nisu vjernicima razumljive i prihvat- 
ljive, ako ne izviru iz istine i iz vjere, vjernici ih ne prihvaćaju. 
Bliži se polako kraj neteološkom, institucionalnom poimanju 
Crkve, u što se, istina sporo, uvjerava i crkvena hijerarhija, 
a to je na svoj jednostavni način sv. Franjo u dalekom sred- 
njem vijeku želio i već tada, opet na svoj način prakticirao. 
oš jednu stvar treba istaknuti, a ta je da se Crkva u svojoj 
cjelovitosti sve više pomiče iz središta prema periferiji. Sve 
je više u svijetu siromašnih, a da bi se tu bilo potrebno je 
imati hrabrost evanđelja i slobodu duha. U Franjinom su 
se životu pojavljivali pape, biskupi i kardinali kad su bili 
potrebni za ozakonjenje njegova puta, a ne za to što bi ih 
molio za povlastice ili olakšanja. Nije ni njima ni Crkvi iz- 
ričito osporavao raspolaganje spasenjskim dobrima, niti je 
kler proglašavao nesposobnim, makar je ovaj bio simoničan. 
Ne obzirući se na to, išao je dalje svojim putem, koji je u 
praksi vodio do novog oblika stvaranja i dijeljenja spasenj- 
skih dobara tako što se sada sakralna moć dijelila u bratskoj 
izmjeni medu jednakima. 

Crkva je kroz cijelu svoju povijest izložena stalnoj na- 
petosti. Ona naviješta poruku koja se u praksi nikada ne 
može potpuno ostvariti: utopiju Isusa o kraljevstvu Božjem 
i o radikalnom bratstvu među ljudima. Franjo je radio na 
ovim vrednotama. Nije se opredijelio za imperijalnu Crkvu 
feudalnih papa nego za Crkvu gaženih i posljednjih. Ipak 
je respektirao i poštivao Rimsku crkvu, koju je smatrao 
svojom. Nikad nije dopustio kakvu ružnu riječ protiv nje niti 
je dopuštao da se govori o slabostima i grijesima njezinih 
službenika, ,jer u njima vidim Sina Božjega i oni su moji 
gospodari". On ne nastupa strategijom podignuta kažiprsta 
nego osvajanja dobrotom i radikalnim životom po evanđelju. 
Ako čovjek živi evanđeoski i ako u duhu blaženstava pod- 

nosi i progonstva od strane Crkve, ako ne popušta u ljubavi 
prema njoj i ako se jednako osjeća privrženim ,,njima ću se 
utjecati ako me budu i progonili", tada ne može biti isklju- 
čen iz Crkve niti može biti spriječen u inovatorskom djelo- 
vanju na njezinoj obnovi. 

Svojom je, dakle, praksom sv. Franjo pokazao da se 
teološko biće Crkve ne da iscrpsti niti obuhvatiti službenom 
institucijom. Crkva nije realnost samo ondje gdje su službeni- 
ci, obredi, kanoni, učenja, jednom riječju: gdje je institucija. 
Crkva je upravo onda Kristova stvarnost, kad ljudi osjećaju 
da im Bog upućuje svoju riječ, kad se skupljaju i kad otkri- 
vaju da su djeca Božja a međusobno braća i sestre, kad 
nasljeduju Isusa Krista i služe ljudima. To je njegova poruka i 
nama, današnjim ljudima. 


14 Oporuka, 6 

BOSANSKI FRANJEVCI I POLITIKA 


Bosanski franjevci su katolički redovnici koji vrlo često, 
možda se može reći i redovito, ne žive u četiri samostanska 
zida nego sebe shvaćaju kao ,,bratstvo u poslanju? i žive, 
već vjekovima, u svijetu, oslanjajući se na onu rečenicu 
sv. Franje, da je ,,svijet njihov samostan", u najmanju ruku 
onaj dio svijeta koji se Bosnom zove. Stoga oni i ne grade 
samostane-tvrđave, s debelim zidinama okolo samostana 
ili s bodljikavom žicom nego pokušavaju svoju okolicu, 
svijet oko sebe, koji je žedan Boga, žedan pravde, bratstva i 
mira, učiniti ,,svojim klaustrom'“', da se poslužimo terminom 
Plenarnog vijeća Franjevačkog reda koje je koncem 2001. 
godine zasjedalo u Guadalajari, u Meksiku. 

Postoji, međutim, jedna velika nevolja bosanskih fra- 
njevaca: oni ne bivaju na pravi način pripremljeni za takav 
život, za život u svijetu. Njih se u vrijeme odgoja i školova- 
nja odgaja na način prijašnjih vremena, tako da su, uglavnom, 
kad iziđu iz odgojnih ustanova, prepuni teorijskog znanja o 
redovničkim pravilima i vjerskim dogmama, a živjeti u svom 
novom klaustru", u svijetu, moraju učiti iznova. Da se u to 
uvjerimo, dovoljno je pogledati program teološkog studija na 
Franjevačkoj teologiji u Sarajevu i lako ćemo se uvjeriti kako 
je u njemu premalo praktične teologije i kako u njemu naj- 
više mjesta zauzima spekulativna teologija. Mladi franjevci 
stoga kad počnu pastoralno djelovati, naiđu uglavnom na 

ono što nisu učili za vrijeme svoga studija: na nove znakove, 
na nova pravila i običaje, pri čemu treba na posebna način 
istaknuti nešto, čime je protkan cijeli svijet, a posebice ovaj 
naš na našim bosanskohercegovačkim prostorima, a to je 
politika. S politikom, upravo s politikom se mora susresti 
svaki bosanski franjevac, s njom mora živjeti, stoga pitanje 
glasi: Kako? 

Da bi se na pravi način odgovorilo na ovo pitanje, bilo bi 
potrebno puno vremena i puno strpljenja, no toga današnji 
ljudi, redovito, imaju najmanje. To je razlog što će i ovdje biti 
pokušano tek u kratkim i brzim potezima izreći nekoliko teza 
o ovom pitanju, koje se onda mogu kroz diskusiju verificirati, 
prihvatiti ili odbaciti.' Tema je, kako je rečeno, bosanski 
franjevci i politika, a da bi se toj temi moglo uopće pristu- 
piti, potrebno je politiku definirati, potrebno je reći što pod 
tim pojmom podrazumijevamo. Učinit ćemo to u nekoliko 
koraka polazeći od jedne činjenice: 

a) Činjenica je da politiku susrećemo posvuda. Mnogi 
misle da je svaki ljudski čin, kako pojedinca tako i svake 
organizirane skupine, političan. Čovjek je, prema tome, i kad 
to neće, političko biće. 

b) U pokušaju da izreknemo što je politika, ne smijemo 
ostati samo na ovoj činjenici, moramo poći dalje. Moramo, 
kad govorimo o politici, to činiti piramidalno. U vrhu pira- 
mide su politički profesionalci, oni koji se profesionalno 
bave politikom, a u dnu piramide je obični svijet, koji ipak 
ostaje i to faktički, na realan način, u političkom prostoru. 
To je važna činjenica i treba je permanentno biti svjestan, 
odnosno treba sve činiti da svi članovi jedne socijalne grupe 
trebaju posjedovati ,,političku kulturu", trebaju znati baviti 

1 Ovdje je mjesto da se kaže, daje ovo razmišljanje prilog razgovo- 
ru bosanskih franjevaca na regionalnim sastancima diljem Bosne (Liv- 
no, Fojnica, Tolisa, Visoko), zato i očekivanje da se postavke u ovom 
razmišljanju verificiraju, prihvate ili odbace. 

se politikom na efikasan način, npr. kroz stranke, građanska 
društva, građanske inicijative i drugo, što, isto tako, vrijedi 
i za crkvene osobe. Za potvrdu ove teze ne treba odlaziti 
daleko, dovoljno je prisjetiti se događanja krajem 20. stolje- 
ća u Njemačkoj Demokratskoj Republici, u kojoj su upravo 
moralni i religiozni elementi političke kulture proizveli 
revoluciju, i jer su to oni činili revolucija se dogodila bez 
prolijevanja krvi. 

c) Politički se život, važno je naglasiti, obično događa 
u okviru jedne države. Država je već dugo okvir u kojem 
pojedinačni politički subjekti (narodi, klase, vjerske zajed- 
nice, manjine, itd.) nastoje ostvariti svoje političke ciljeve i 
to na različite načine: izborima, priopćenjima, štrajkovima, 
demonstracijama, itd. 

d) Ipak, kad je govor o politici, uglavnom svi mislimo na 
borbu za vlast" (Max Weber), a do nje se najčešće, barem 
u novije vrijeme, dolazi kroz političke stranke, stoga su one 
tako važne, no o njima će biti govora poslije. 

Zaokružujući ovo kratko kazivanje o politici, naglasimo 
ono za našu situaciju najvažnije: politika se događa i vodi 
uglavnom u okviru jedne države, država regulira život svo- 
jih građana, makar se sva politika u tom ne iserpljivala. Ako 
je to točno, a čini se da jest, građani su dužni, to je pitanje 
zdravog razuma, brinuti se za svoju državu, sve činiti da 
ona bude prava i pravna država, država u kojoj će vladati 
etički i moralni zakoni. Tomu moraju pridonijeti svi, svaki 
pojedinac, u našem slučaju svaki od nas. Rasvijetlivši ovo 
načelno pitanje, u mogućnosti smo prijeći na pitanje odnosa 
bosanskih franjevaca prema politici ili šire rečeno prema bo- 
sanskohercegovačkoj stvarnosti totalno prožetoj politikom. 
Učinit ćemo to, kao što je već uvodno rečeno, u obliku teza. 

1. Potreba političke teologije. Svi ste se, vjerujem, tije- 
kom svoga teološkog studija susreli s pojmom ,,politička 
teologija“, a sada vam dozivam u sjećanje taj pojam, jer 

ćemo tako najlakše shvatiti ono o čemu upravo govorimo. 
Problematiku političke teologije je formulirao teolog Johann 
Baptist Metz 1967. godine, a šire ju je razradio 1968. u svom 
poznatom djelu ,,O teologiji svijeta". Prema Metzu, politička 
teologija uči da religiozno područje nije stvar pojedinca, što 
su htjeli dokazati i u djelo provesti prosvetitelji i osvjedočeni 
marksisti. Posebice se to ne može reći za kršćansku vjeru, 
koja nije prazni obzor religioznog iščekivanja, nego ima 
javnu dimenziju koju treba otjelotvoriti u njezinoj kritičkoj 
i osloboditeljskoj zadaći u odnosu na povijesno društveni 
proces. ,,Spasenje“, kaže Metz, ,na koje se kršćanska vjera 
poziva u nadi, nije neko privatno spasenje. Proglašavanje 
toga spasenja dovelo je Isusa do smrtonosnog sukoba s jav- 
nim moćnicima njegova vremena"? 

Politička teologija želi, dakle, da kršćanska riječ postane 
društveno djelotvorna. Da bi nam bilo jasno što to znači na- 
vest ćemo mišljenje još jednog znamenitog teologa, Dietri- 
cha Bonhoeffera. On kaže: ,Nije na nama, da proreknemo 
dan - ali će taj dan doći - kad će ljudi biti ponovno pozvani da 
Božju riječ izgovore tako da ona mogne promijeniti i obno- 
viti svijet. 

Bit će to nov govor, možda posve nereligiozan, ali oslo- 
boditeljski i otkupiteljski, poput Kristova govora, nad kojim 
su se ljudi prenerazili, a ipak su od njega bili pobijeđeni. Bit 
će to govor nove pravednosti i istine, govor koji naviješta 
mir među ljudima i približavanje Božjeg kraljevstva??? 

Da su ovakva razmišljanja ušla u Rimokatoličku crkvu 
svjedoči pastoralna konstitucija II. vatikanskog sabora ,,Gau- 
dium et spes", koju ne bismo trebali ispuštati iz ruku, no 
ovdje je ne možemo zbog kratkoće vremena analizirati, iako 
smatram da bismo u njoj mogli naći potvrdu za ono o čemu 
smo upravo govorili. 


B. Metz, Sulla teologia del mondo, str. 110. 


25 
3 _D. Boenhoeffer, Otpor i predanje, KS, Zagreb 1993., str. 140. 

2. Sveti Franjo i politika. Svima je znano, da je sv. Fra- 
njo živio na prijelazu stoljeća, dvanaestog u trinaesto, kada je 
sudbina htjela očistiti teren za jednu novu budućnost. 1197. 
umro je Henrik VI., a malo poslije i 93-godišnji papa Cele- 
stin III. Ubrzo su počele ogorčene borbe oko naslijeđa: ra- 
tovale su pokrajine protiv pokrajina, gradovi protiv gradova. 
I Franjin je grad bio uvučen u rat, a s njim i Franjo. No, nije 
to što se tiče sv. Franje dugo trajalo. On je previše ljubio 
čovjeka, prirodu i kulturu, da bi mogao sudjelovati u rušenju 
i ubijanju, a i Bog mu je bio namijenio pomiriteljsku ulogu. 
Počeo je ljude pozdravljati s ,,Gospodin ti dao mir", a od 
zavađenih stranaka je tražio da se pomire. Čini to u Arezu, 
Sieni, Bologni i naravno u Asizu. U tim svojim nastojanjima 
služi se svim njemu dostupnim sredstvima: riječima, pjes- 
mom, molitvom, ne zaboravljajući da samo onaj tko ima mir 
usebi, tko ga živi, smije i može druge poticati na mir, stoga on 
svoju braću upozorava: ,,Kao što ustima naviještate mir, tako 
ga i još više morate nositi u srcu. Nitko se zbog vas ne smije 
srditi i prepirati. Naprotiv, vašom blagošću, vašom dobrotom 
i vašom slogom neka svi budu nošeni prema miru. Vi ste 
njima poslani liječiti rane, oporavljati slomljene, zalutale na 
pravi put vraćati". 

Tri druga koji zapisuju ovu Franjinu rečenicu zaključuju 
da franjevački pokret u svojoj biti mora biti mirovni pokret, 
a Aleksander iz Bremena, franjevac 13. stoljeća, želi u Fra- 
njevačkom pokretu vidjeti novi Jeruzalem, tj. simbol mira: 
i u životu i u vladanju franjevaca ljudi trebaju vidjeti os- 
tvarenje svoga sna i svoje čežnje za mirom. Recimo još da 
ova Franjina ispunjenost mirom nije bila apolitična. Ona 
je bila politički odgovor na probleme ondašnjeg vremena. 
Čak što više ona ga je činila politički aktivnim. Franjo piše 
civilnim vlastima, moli sveučilište u Bologni za posredničku 
ulogu, mjesecima razbija glavu kako bi sastavio nove, pra- 
vednije zakone, oštro se suprotstavlja križarskoj vojni, da 

spomenemo nešto od njegovog političkog djelovanja. No, on 
u svom političkom djelovanju nikada ne prekoračuje granice 
predlaganja služeći se samo njemu dopuštenim sredstvima: 
riječju, pjesmom i molitvom. 

3. Politička praksa bosanskih franjevaca u prošlosti. 
Franjevce je, kako i sami franjevci vjeruju, Božanska pro- 
vidnost dovela na ove prostore, koji, ne zna se od kada, nose 
ime Bosna, za koju je u svoje vrijeme biskup Strossmayer 
govorio: ,,Ima jedna, istina plemenita, sasvim plemenita gos- 
poja, koja je od blizu pet vjekova bijedna, da sasvim bijedna 
udovica, koja neprestano niz gospodsko lice roni grozne bi- 
ser suze, a nikoga nejma, tko bi joj suze otro, tko bi je utješio, 
tko bi se za nju pobrinuo. Ta plemenita udovica, naša je 
Bosna, njegda ponosna, a sada potlačena, i upropašćena...".“ 

Često je Bosna bila takva i nije bilo ,,nikoga tko bi se za 
nju pobrinuo", pa su najčešće teret te brige bosanski fra- 
njevci preuzimali na sebe ,,liječeći ranjene, opravljajući slo- 
mljene, vraćajući na put zalutale" sve u duhu sv. Franje i Fra- 
njevačkog reda. Jedan promatrač toga Reda je zapisao slije- 
deće: ,,Socijalno djelovanje franjevačkog reda od postanka, 
pa do naših vremena dopire. Već samo utemeljenje reda 
bijaše socijalni čin, a ustanova trećeg reda socijalno djelo 
najvišeg momenta. Djelovanje Franjevaca obuhvataše sav 
narodni život, sve promjenljujući i obnavljajući. Red manjih 
bijaše u svojoj suštini socijalni red, koji je svojim djelima 
utisnuo znake svoga opstanka".“A bosanski franjevac Batinić 
će u Glasniku bosanskih i hercegovačkih Franjevaca, godine 
1887., napisati da ,koji je ma i površno upućen u bosansku 
povijest priznat će, da se je franjevački red odmah pri dola- 


4 Zabilježio fra Anto Knežević u svojoj ,,Varici“, a ovdje je citira- 
no prema Julijan Jelenić, Kultura i bosanski franjevci, fototip izdanja iz 
1915, Svjetlost, Sarajevo 1990., str. 201. 

5 Dr. Holzapfel-Haselbeck, Manuale histroriae ordinis Fratrum Mi- 
norum, str. 205, prema Jeleniću, op. cit. str. 71. 

sku ponarodio, preuzeo bosanske tradicije i počeo živo osi- 
ećati ne samo za vjeru i ćudoredje u ovoj bogomilstvom 
raztrovanoj zemlji, već i za dobrobit i neodvisnost bosanske 
kraljevine, u kojoj su se neprestano isticali rodoljubljem i 
prostodušnošću u društvenom životu.“ 

Korisno bi bilo, kada bismo imali vremena, pustiti da 
ispred nas prodefiliraju barem neki od fratara iz naše prošlo- 
sti, kao što su bili fra Anđeo Zvizdović, fra Ivan Frano Jukić, 
fra Grga Martić, fra Martin Nedić, fra Josip Markušić, fra 
Vlado Karlović, da spomenem samo neka imena onih naj- 
slavnijih. No, kako za to nemamo vremena, preporučujem 
vašoj pozornosti članak fra Mile Babića ,,Sedam stoljeća 
bosanskih franjevaca". 

Iz toga članka citirat ću samo jedno mjesto važno za temu 
o kojoj je govor, a govor je o bavljenju politikom bosanskih 
franjevaca. Kad se bosanski franjevci bave tom djelatnošću 
onda su oni ,,spremni surađivati se bilo kojom vlašću - 
domaćom ili tuđom, vjerskom ili političkom - ako je to (bilo) 
na dobro malih i običnih ljudi. Ta linija postupnog i strpljivog 
pregovaranja sa svakom političkom vlašću radi dobra ljudi 
polazi od fra Peregrina Saksonca u vrijeme srednjovjekovne 
bosanske države, pa preko fra Anđela Zvizdovića u vrijeme 
turske vlasti, pa sve do franjevačkih pregovarača za vrijeme 
velikosrpske zatim komunističke i na kraju najnovije post- 
komunističke vlasti." U tom ,,surađivanju s bilo kojom 
vlašću“, njihov prvotni cilj nije bio dobiti kršćansku državu, 
pa onda pod okriljemte države širiti kršćanstvo, to je bio način 
djelovanja svjetovnih svećenika. ,Njihov je izravni cilj bio", 
reći će fra Mile, ,,zauzimanje za spasenje ljudi, a neizravno to 

6]. Jelenić, op. cit., str. 71. 

7 Mile Babić, Sedam stoljeća bosanskih franjevaca, u : Jukić, br. 21- 


23, 1993. 
8 M. Babić, ibidem, str. 30. 

je bilo zalaganje za onu državu koja najviše pridonosi dobru 
ljudi ili koja najmanje škodi dobru ljudi"? 

4. Suvremeni bosanski franjevci i politika. Zadnjih 
stotinjak godina bosanski franjevci nisu imali, iz poznatih 
razloga, neku naglašeniju ulogu ni u društvenom ni u 
crkvenom životu, te su svoju pozornost najviše poklanja- 
li dušobrižništvu, školstvu i općem kulturnom djelovanju. 
Glede istupanja u javnom životu kroz cijelo to vrijeme bili 
su suzdržani. Na tu suzdržanost u javnom životu bosanske 
je franjevce poticala i njihova provincijska uprava. Tako 
čitamo u provincijalovoj okružnici od 20. 11. 1928. godine 
(to je vrijeme nakon ubojstva Stjepana Radića) ovo: ,Mi 
moramo biti za naš narod; i moramo se za njega posvema 
žrtvovati; i uvijek za dobro njegovo bez ikakva zatezanja na 
strašivu mjestu postojati! Ali mi nismo političari, a još manje 
strančari; nego je svaki od nas dao svoj glas i tako birao 
poslanike i političare, ili izvršioce stranačkih foruma, da se 
oni dalje brinu. Ovo nije više ono primitivno doba iz vreme- 
na turskih vezira i seraskera, da svakodnevno polijećemo 
u boračke redove. Birali smo, neka oni dalje rade! Svak po 
svom mandatu i odgovornosti, ne samo jutra i večeri - nego i 
narodnoga suda u povijesti! Nas nije nitko birao; a moguće i 
nije htjeo birati..., mi ipak imamo pravo i dužnost (čega nam 
ne može nitko zanijekati, i mi ne damo da nam zaniječe!), 
da reknemo svoju na pravo vrijeme i na doličan način. Ali 
to može biti samo u prekretnicama vremena, i u pitanjima 
osnovne važnosti, a ne u dnevnim obračunavanjima.?!“ 

Bosanski su se franjevci uglavnom držali ovih smjernica: 
govoriti su tek u ,,vremenskim prekretnicama* i redovito na 
»Služben način", iako ne treba nijekati, da je bilo i istrčavanja, 


9 M. Babić, ibidem, str. 31. 

10 Okružnica provincijala Bosne Srebrene od 20.11.1928. godine citi- 
rano prema: Marko Oršolić, Socijalno-politički pogledi fra Josipa Mar- 
kušića, Zagreb - Sarajevo, 1981., str.168. 

iako gotovo nikada na štetu zajednice. Za njih vrijedi ono 
što vrijedi općenito za sve redovnike: ,,Danas, kad je politika 
postala sveodrediteljem ne samo javnog nego i privatnog 
života... prema takvoj situaciji redovnici zauzimaju različite 
stavove. Jedni sumnjičavi i suviše kritički gledaju ne samo 
na društvena zbivanja nego uopće na svijet i ljude oko sebe, 
očajavajući i jadikujući nad njima jer smatraju da se malo 
što može promijeniti". Postoje i oni, nastavlja Sarčević ,,koji 
se udružuju u oporbene struje dnevne politike ne pazeći 
na umjerenost i očuvanje dostojanstva drugih osoba koje 
kritizira" i konačno postoje i oni treći i njih je najviše ,koji 
zadovoljni u svom zaštićenom svijetu, život provode pazeći 
na svoje zdravlje i da se gdjegod slučajno ne bi previše 
žrtvovali"! 

Bosanski franjevci ne tvore monolitnu zajednicu, što 
je vidljivo iz njihove duge povijesti. Kad Jozo Džambo 
o njima piše, onda on polazeći od činjenice da bosanski 
franjevci spadaju u ,bijele mrlje bosanskohercegovačke 
historiografije", da se nasuprot takovoj kolektivističkoj 
tezi, ,u ovom prilogu želi u franjevačkoj zajednici Bosni 
Srebrenoj uočiti i naglasiti upravo one komponente koje tu 
zajednicu prezentiraju kao višeslojevito, polifono, komp- 
leksno, a nipošto “zatvoreno? društvo. Upravo na primjeru- 
stoljeća u kom se rodio i djelovao fra Grgo Martić može se 
to lako pokazati. Mislim da time i fra Grgin lik dobiva na 
svojoj jasnoći".!? 

Kad se govori o političkoj djelatnosti bosanskih franje- 
vaca, moguće je uvažiti još jedno zapažanje J. Džambe. Na- 
kon iskaza da je ,povijest bosansko-hercegovačkih franje- 


11 Ivan Šarčević, Mistika-zajedništvo-politika, u: Jukić 26-27/1997., 
str. 27. 

12 Dr. Jozo Džambo, Stoljeće fra Grge Martića, Dihotomija svjetova 
franjevaca Bosne Srebrene, u: Zbornik radova znanstvenog skupa Fra 
Grgo Martić i njegovo doba, Zagreb, 1996. str. 45. 

vaca tijekom 19. stoljeća puna dinamike karakteristične za 
unutarnje i vanjske izazove" i da se ona može okarakterizi- 
rati ,,kao trajno krizno stanje, dakle kao negativum', Džam- 
bo ispravno zaključuje, da se to stanje može i treba ,,upravo 
zbog spomenute dinamike shvatiti i drukčije: u dinamici je 
rast, u dinamici je život.?!? 

Ovakvo razmišljanje, važno za političko djelovanje bosan- 
skih franjevaca, nalazi svoju potvrdu kod jednog drugog 
autora koji također dobro poznaje bosanske franjevce i nji- 
hovu povijest, to je dr. Srećko Džaja. On je svoje izlaganje 
o povijesnim okvirima kulturne djelatnosti bosanskih fra- 
njevaca na simpoziju o fra Grgi Mariću 1972. godine u 
Sarajevu zaključio slijedećim zapažanjem: ,,U plejadi Jukić, 
Martić, Nedić, Knežević, Šunjić, Baltić itd. otkrili bismo 
klasični tip intelektualca, koji se prema postojećem poretku 
svoga vremena odnosio lojalno, uklapao u njega i radio za 
njega, ili romantični tip, koji se povlačio izvan društva na 
svoj blaženi otok egzistiranja, ili pak tragični tip intelektu- 
alca, koji je svoju zemlju i svoje društvo budio tako dugo 
iz mrtvila dok i jedno i drugo nije morao napustiti; jednom 
riječju, otkrili bismo čitav niz prijelaznih stupnjeva između 
dvorskog pjesnika i dvorske lude, na jednoj strani, i proroka 
koji strada, na drugoj strani, odnosno čitav niz između fra 
Grge Martića i Franje Jukića, ako njih dvojicu definiramo 
kao ekstremne pozicije u ovoj plejadi?.'“ 

Ako se vratimo našem vremenu, lako ćemo primijetiti da 
se situacija na neki način ponavlja. Spominjani Ivan Sarče- 
vić će svoje nabrajanje vrsta redovnika reći da postoje i 
»oni koji pokreću kotač društveno-političkog zbivanja napri- 
jed i nabolje“, videći njihovu posebnu ulogu u ,,pročišća- 

13 Ibidem, str. 53. 

14 Srećko Džaja, Povijesni okvir kulturne djelatnosti bosanskih fra- 


njevaca 19. stoljeća, u: Godišnjak Instituta za izučavanje jugoslavenskih 
književnosti u Sarajevu 2, Sarajevo 1973., str. 34. 

vanju nacionalnog identiteta". Taj problem je zaokupljao 
bosanske franjevce tijekom cijelog dvadesetog stoljeća. Na 
njegovom je početku nadbiskup Stadler, na Prvom hrvat- 
skom katoličkom kongresu između 3. i 5. rujna 1900. u 
Zagrebu u svom govoru proklamirao ,naš klerikalni pro- 
gram za 20. stoljeće", kako je izvijestio urednik sarajevskog 
dijecezanskog lista Vrhbosna i Stadlerov nasljednik na mjes- 
tu sarajevskog nadbiskupa Ivan Ev. Šarić.“ Specifičnost to- 
ga klerikalnog programa, kako to ocjenjuje Srećko Dža- 
ja, sastojala se u tome da su njegovi pobornici, pored 
uobičajenih ultrakatoličkih zahtjeva na državu i društvo 
»Slijedili i nacionalno-ideološke velikohrvatski inspirirane 
interese",'“ čija je posljedica bilo umnožavanje stereotipa 
o neprijatelju. Stadler je zahtijevao vodeću ulogu Crkve i 
katoličkog episkopata i u odgovarajućem političkom gibanju 
bosanskohercegovačkih Hrvata na početku 20. stoljeća. On 
je u svom tisku poučavao hrvatsku liberalnu inteligenciju ko- 
ja je zajedno s franjevcima tražila suradnju s Muslimanima: 
1. Politika i religija su nerazdvojne kao tijelo i duša, i kako 
odvajanje duše od tijela donosi čovjeku smrt, tako i razdvaja- 
nje politike i religije nosi u sebi opasnost rušenja čitava života; 
2. ,,lolerantiam religiosam esse impiam et absurdam*.!" 

Ova velikohrvatska konstrukcija bosanskohercegovačkih 
Hrvata raspast će se tek tijekom ratnih godina, i to 1917. 
godine, kada se na horizontu započela ocrtavati propast 
dvojne Monarhije. Zapravo i nije bilo, reći će S. Džaja 
»nikakva rascjepa hrvatskih građanskih snaga u Bosni i Her- 


15 O prvom hrvatskom katoličkom kongresu pogledati: Luka Đako- 
vić, Političke organizacije bosanskohercegovačkih katolika Hrvata, Za- 
greb 1985., str. 189-202. 

16 Srećko M. Džaja, Bosna i Hercegovina u austrougraskom razdo- 
blju (1878-1918), Mostar-Zagreb 2002., str. 206. 

17 Citirano prema S. Džaja, op. cit. str. 51. 

cegovini na velikohrvate i jugoslaviste, nego samo na libe- 
rale i klerikale".!? 

U tom austrougarskom razdoblju završena je stoljećima 
duga era klasičnog konfesionalizma (S. Džaja) u Bosni i 
Hercegovini i započela je epoha nacionalizma, samo što u 
našem slučaju konfesionalizam nije bio smijenjen naciona- 
lizmom nego je prvo prevedeno u drugo. Ostale su u Bosni 
i Hercegovini tri grupacije koje su razdvojene ne jezičnim 
barijerama, nego različitim vrijednonosnim mjerilima i pre- 
dodžbama o prošlosti i budućnosti. To je zasigurno jedan od 
bitnih razloga što se u zemlju, nakon sloma komunističkog 
sustava, vratili kaos, rat i mutno stanje sve do danas. 

Brojni su bosanski franjevci koji su svjesni ovakvog sta- 
nja i koji nastoje pokretati ,,kotač društveno-političkog zbiva- 
nja naprijed i nabolje". Oni, ne odlazeći u sinkretizam i laž- 
ni mir, ne zaboravljajući svoje narodne, kulturne i religioz- 
ne posebnosti, zagledani u primjer sv. Franje i fra Anđela 
Zvizdovića, žele biti s drugima i drugačijima, žele voditi 
s njima dijalog, pa i onda kada bi se moglo pomisliti kako 
se nema o čemu razgovarati ili kako ne postoji mogućnost 
života zajedno. Oni znaju da će, izdaju li ovo, ne potrude li 
se oko ovoga, izdati jednu od najvažnijih zadaća i zahtjeva 
kršćanske vjere, a to je ljubav prema drugima, drugačijima, 
prema strancima. Najopasnije je kad se ovo počne događati 
iz lažne nacionalne politike, kad netko sebi skroji religiju po 
svojoj mjeri, kad ona prestane biti kršćanska religija. Kad 
bi se to dogodilo bosanski bi franjevci izdali ne samo svoje 
franjevaštvo nego i svoje kršćanstvo. 

5. Kriza istine u kontekstu ovog razmišljanja. ,,Pravilo 
i život manje braće jest ovo: opsluživati sveto Evanđelje 
Gospodina našega Isusa Krista", stoji u Potvrđenom pravilu 
(PPr 1,1) Franjevačkog reda. Ovu preozbiljnu rečenicu 
potisnuti u zaborav nije dopušteno nijednom franjevcu. 


18 Ibidem, str. 208. 

Ne može to, rekli bismo, učiniti ni onaj koji je franjevački 
habit samo vidio, a kamo li onaj, koji se usuđuje, makar i 
povremeno, nositi ga. Nemoguće je, da ova rečenica, od 
vremena do vremena, ne dovede svakog franjevca pred 
njegov evanđeoski identitet, proizvodeći u njemu, ako je 
iskren, krizu istine. Normalno bi bilo, da svaki franjevac kad 
susretne ovu rečenicu, uoči razliku između onoga što živi i 
čini i onoga što je pozvan živjeti i činiti. Možda se to neko- 
me dogodilo i danas, na ovom regionalnom sastanku?! 

U svakom slučaju ovakvi susreti ne smiju proći, a da se 
franjevci ne prisjete onoga, što stoji u Pravilu njihova života. 
»Savjetujem svoj braći", kaže sv. Franjo, ,opominjem ih u 
Gospodinu Isusu Kristu, i potičem da se, kad idu svijetom 
ne pravdaju i ne prepiru riječima i neka druge ne osuđuju; 
nego neka budu blagi, miroljubivi i čedni, krotki i ponizni 
i neka sa svakim uljudno govore kako se dolikuje (PrP 3, 
10-11.). Pitanje je sigurno na mjestu: Trebaju li bosanskim 
franjevcima bolje upute za njihovo bavljenje politikom, ma 
što se pod tim podrazumijevalo?! 

Za kraj, sve u smislu dosadašnjeg razmišljanja, neka stoji 
jedan citat iz jednog od najvažnijih crkvenih dokumenata, 
iz Apostolskog pisma Ivana Pavla II. o posvećenom životu, 
s nazivom Vita Consecrata. U broju 110. toga Apostolskog 
pisma upućenog svim redovnicima, pa i bosanskim fra- 
njevcima, stoji: ,,Vi nemate samo slavnu povijest koje se 
treba sjećati i koju treba propovijedati, nego veliku povijest 
koju treba izgraditi". Ako su bosanski franjevci svjesni prvog 
dijela ove rečenice, nadati se je, da neće zaboraviti ni drugi 
dio, naime, da i oni poput svojih prethodnika trebaju graditi 
veliku povijest. 


65 


BOSANSKI FRANJEVAC - PREDSJEDNIK 
BOSNE I HERCEGOVINE? 


Prije nekoliko tjedana Bosnom i Hercegovinom, pa i Hr- 
vatskom, naravno putem medija, prostrujala je priča, (nije 
jedina, jer BiH dobrano živi od priča kroz koje kazuje sebe 
sebi i drugima; u njoj povijesti kao i da nema) da će jedan 
bosanski franjevac na predstojećim izborima biti kandidat za 
člana Predsjedništva BiH iz hrvatskog naroda, a tim i mogu- 
ći predsjednik BiH. Kako se to na mene osobno odnosilo, 
smatram prikladnim o toj priči kazati nekoliko riječi. 

Priča nije izmišljena, nastala je u krugovima koji za sebe 
kažu da žele dobro Bosni i Hercegovini, naravno i hrvatskom 
narodu u toj državi. Tim razgovorima i stvaranju planova na- 
zočili su i veleposlanici nekih europskih država, potaknuti, 
tako su poslije govorili, nezadovoljstvom običnog puka s 
dosadašnjim članovima Predsjedništva iz hrvatskog naroda 
i strahom da i ovaj puta neće biti pravih kandidata za izbor 
člana Predsjedništva iz hrva tskog naroda. U tim razgovo- 
rima, o njima nisam bio informiran, spomenuto je i moje 
ime, dobronamjerno, kako mi je poslije bilo rečeno. Rekli 
su, da to čine jer sam dovoljno poznat i priznat, da iza sebe 
imam bosansku franjevačku povijest, da sam i u ratu ostao 
»vjeran Bogu i vjeran Bosni", itd. Eto, tako je nastala priča, 
o meni i bez mene. Događaji, pak, koji su uslijedili nisu bili 


1 Tekst objavljen u Slobodnoj Dalmaciji, 28. rujna 2002. str. 10. 

nezanimljivi. Naprotiv! Pobudili su veliko zanimanje ne sa- 
mo u političkim krugovima nego, rekao bih, još više u crk- 
venim krugovima i kod običnog puka. Ostavimo po strani 
moje sposobnosti, zasluge i prikladnost za tu odgovornu 
službu (dobro sam ja svjestan svoje ograničenosti!), a po- 
kušajmo iskoristiti ovu cijelu priču kako bismo razjasnili 
razloge što je do nje došlo. Ima ih više, no tri treba svakako 
spomenuti. 

Prvi je, i on mi je najdraži (nema puno zajedničkog s mo- 
jom osobom), što je iz nekih, mnogima navodno nepoznatih, 
izvora proključalo priznanje bosanskim franjevcima, da su 
oni ti koji bi trebali, i direktno i s najvišeg vrha, voditi brigu 
o Bosni i Hercegovini i o hrvatskom narodu u njoj. Nije no- 
vo, da se bosanske franjevce gura u stranu, da se prešućuju 
njihove zasluge, da im se niječe važna uloga u prošlosti pa i 
u budućnosti u hrvatskom narodu. No, dok jedni to uporno 
čine, ima i onih, koji bi bili spremni povjeriti im najodgovor- 
nije službe, ako baš ne ide u Crkvi a ono u društvu. Ovi zad- 
nji vjeruju da bi i narod stao iza njih znajući da su franjevci, 
uvijek na svoj način, u sudbonosnim trenucima, pridonosili 
opstanku i ostanku Hrvata u Bosni i Hercegovini. Trebalo bi 
im opet dati šansu. 

Drugi je razlog crkvene naravi i on mi je zadao najviše 
brige i stida. Čudni smo mi ljudi iz Crkve. Želimo da nam 
ljudi vjeruju, da nam aplaudiraju, da misle kako se mi za njih 
ne samo brinemo nego kako za njih i mislimo. Ali, kad treba 
odgovornost (s)nositi, ovozemaljsku, tj. političku, za sve su 
drugi krivi, mi spretno među političarima pronađemo žrtve- 
ne jarce. Budemo s njima, savjetujemo ih, nagovaramo ih, ali 
odgovornost za neuspjehe i pogreške moraju (s)nositi samo 
oni, političari civili. Kad je gusto, ljudi iz Crkve se sakriju iza 
svojih sutana ili habita, pobjegnu u sakristije, navuku bijele 
albe znak čistih duša, a političare ostave same da se po njima 
pljuje, da ih se osuđuje i proklinje... Zaboga, i red je tako, 

ljudi iz Crkve ne prljaju ruke politikom! Kako tužno i kako 
kukavički! 

Naravno daje bilo crkvenih razloga da ne prihvatim 
kandidaturu, no oni nisu bili odlučujući. Crkveni su zakoni, 
kad se o sličnim stvarima radi, rastezljivi, mogu se tumačiti 
na različite načine. Nisu oni bili u pitanju, u pitanju je bio 
kukavičluk crkvenih ljudi a i ja pripadam toj kasti. Lakše mi 
je iz samostana dijeliti savjete, prozivati i kritizirati nego izi- 
ći na bojno (političko!) polje. Govorio sam sebi, dobro je što 
to ne moram, dobro je što sam svećenik, dobro je što se ne 
pristoji da se svećenik direktno bavi politikom. Pridružio sam 
se onima ,koji hrču" (Krleža) i stid me je. Nije mi žao, nego 
me je stid. 

Na treće mjesto stavljam pučanstvo Bosne i Hercegovini 
i prije svih hrvatski narod u Bosni i Hercegovini, jer je narod 
o tome najmanje znao, iako ga se to najviše tiče. Odgajamo 
ga tako, da najmanje zna, da u iskrivljenom značenju ostanu 
ovce, da idu za nama i da idu za onima u koje mi prstom 
upremo. Ako ne-daj-bože postane opasno, ako zapuca, mi će- 
mo se skloniti, crkveni zidovi će nas zaštiti, obično su čvrsti. 
Za katastrofu su krivi političari, konačno: narode glupi, što 
ste išli za njima... Tako to rade ljudi iz Crkve, nije njihovo 
baviti se politikom! A ako bi se tko iz njihovih redova usu- 
dio to činiti direktno i otvoreno, njega bi prokleli i popljuvali. 
Priznajem, da sam se toga bojao i molim za oproštenje one, 
koji su u mene vjerovali. Sada znaju, da sam i ja, poput dru- 
gih iz Crkve, u najmanju ruku kukavica. 

To je priča o mojoj neuspjeloj kandidaturi, no ona je samo 
dio veće priče o izborima u Bosni i Hercegovini. Ta priča 
traje. U njoj je više junaka i vjerujem da se u toj priči svi oni 
ugodno osjećaju osim jednoga: osim samog naroda. Samo je 
njemu, tako se čini, u ovoj priči dodijeljena tragična uloga, 
drugi mogu dogurati tek do tragikomične uloge. Ako ne 
uspiju na izborima, drugi će biti krivi, oni će se već negdje 

skrasiti, ali narod nema kud, čeka ga ista muka, iste nevolje, 
isto beznađe. Naravno da vidim što se događa, ali se, nakon 
svega, ne usuđujem prstom upirati. Preostaje mi samo, da se 
divim hrabrim ljudima, koji su u igri. To je pošteno. Može se 
trka izgubiti, ali treba poštivati one, koji su dovoljno hrabri, 
da udu u arenu i da se bore. Mi se iz Crkve rie bismo smjeli 
u tu utrku miješati, nije to naša igra, sami smo se svojim 
pravilima iz nje isključili. 

Možda je već postalo očito da sve ovo pišem iz, reklo bi 
se, kršćanske perspektive, što na kraju želim još pojasniti. 
Tajna kršćanstva se najbolje očituje kroz dvije ljubavi: kroz 
ljubav prema Bogu i prema bližnjemu. Dvije su ljubavi ali 
nema dualizma. Nema prioriteta, obje su ljubavi jednake i 
zajedno čine ,,teološku krepost". Ljubav prema bližnjemu do- 
kazuje ispravnost ljubavi prema Bogu i obratno. 

Ponekad se zna ljubav prema Bogu izjednačiti s kontem- 
placijom ili još bolje rečeno s mistikom, dok bi se ljubav 
prema bližnjemu prenosila na socijalno područje, nazivana 
bi bila međuljudskom pomoći, solidarnošću. Danas, kad zna- 
mo da su često društveno-političke strukture izvor socijalnog 
zla, ali i da su promjenljive, ljubav prema bližnjemu može 
poprimiti oblike političke ljubavi u kojoj je također Bog 
prisutan. Mistika i politika postanu dvije strane iste ljubavi, 
čime se otvara mogućnost ,,političke svetosti" (Jon Sobrino). 
To je moguće tako reći, jer je svetost uvijek kontekstualna, 
ne može se događati u praznom prostoru, to znači da onaj 
koji danas za njom teži ne može biti apolitičan. Nije dovoljno 
dakle vjeru izricati samo u liturgiji, treba je živjeti na pod- 
ručju politike, makar to područje bilo puno dvoznačnosti, 
napasti, prijetnja, u politici je naime sila na djelu. I upravo 
je to razlog, kažu modreni teolozi, da se u nju unese makar 
malo onog što nazivamo božjim, inače će postati barbarska, 
fašistička ili banalna, ako to već nije postala. Ovakav govor 
dovodi do podjela u samoj Crkvi. Jedni će reći, Crkva nema 

nikakav politički mandat, ona nije kompetentna za svjetovne 
stvari. To će reći, ali neće nikada biti dosljedni. Drugi će re- 
ći, da je nediranje u ,,zle socijalno-političke strukture" izdaja 
evanđelja, pa će učiniti prevelik, možda i nedopušten korak, 
zadirući u autonomiju društva odnosno politike, što također 
nije dobro. Gdje je izlaz?! Odgovora nemam, tražim ga još 
uvijek. Znam samoda su neiskrenost i laž od đavla i da se 
Crkva toga treba kloniti. 

NADANJA 


. > BOSANSKI FRANJEVCI 
ČUVARI NADE ZA CRKVU I PUK! 


Ovdje smo inter nos, a to bi trebalo značiti da dvije stvar- 
nosti, Crkvu i narod, u kojima jesmo, u kojima se krećemo, 
u kojima živimo, smijemo, čak i moramo, gledati našim, 
franjevačkim očima, na franjevački način. Taj ćemo princip 
slijediti iu ovom razmišljanju. 

1. Kratki pogled na prošlost. Svima je zasigurno poznato 
da franjevcima diljem svijeta nacija u smislu pripadanja 
nekom plemenu ili narodu nije puno značila. Franjevački je 
red od početka trebao biti, i bio je, katolički, internacionalni. 
Na ovim našim prostorima situacija je bila umnogome 
drugačija: franjevce su druge vjerničke skupine smještale 
među katolike, tako da su oni od svojih prvih dana u Bosni 
morali dijeliti sudbinu katoličke vjerske grupacije, koja će 
s vremenom biti prozvana hrvatskim narodom. Odatle ta- 
ko uska povezanost tog naroda i bosanskih franjevaca, fra- 
njevci su prvenstveno tom narodu poklanjali svoju brigu. 

1 Na poticaj i u režiji Uprave Franjevačke provincije Bosne Srebrene 
u prvoj polovici 2002. godine diljem Provincije održani su regionalni sas- 
tanci bosanskih franjevaca. Na njima su razmatrane teme o franjevaštvu i 
o Crkvi, a treća je okvirna tema bila ,,društveno politički događaji u BiH", 
politička situacija u kojoj se našla Bosna i u njoj hrvatski narod i bosan- 
ski franjevci. Na tu temu održano je ovo predavanje bosanskim franjevci- 
ma livanjskog, ramskog, jajačkog i banjalučkog samostanskog područja. 
Ovdje ga donosimo u proširenom i nešto izmijenjenom obliku. 

O tom pitanju Željko Ivanković piše: ,,Dugo kroz povijest 
Bosne (kao uostalom i po cijeloj feudalnoj Europi!) ne može 
biti govora o etničkoj svijesti ili plemenskoj pripadnosti 
(religijska i jezična pripadnost su jedine čitljive!), jer se sva 
svijest izražavala u opoziciji vjernik - nevjernik, dakle u bor- 
bi za tu vrstu identiteta i sve po onoj već spomenutoj cuius 
regio illius religio, a to je značilo i jezik i kulturu i običaje od 
rođenja do smrti, kuhinju, gospodarstvo, poreze i vojsku...", 
da bi malo kasnije činjenicu ,,da je sačuvana biološka osno- 
va katolika-Hrvata u Bosni, pa makar i po nevjerojatno sku- 
poj cijeni" pripisao bosanskim franjevcima.? 

Naravno, da odmah treba reći, da to nisu činili uvijek na 
isti način. Dugo, dugo vremena bosanski su franjevci svu 
svoju djelatnost zaodijevali u plašt brige očuvanja i širenja 
katoličke vjere medu ljudima na Balkanu. To se događalo kroz 
mnoga stoljeća, da bi tek koncem devetnaestog i početkom 
dvadesetog stoljeća došlo do promjene. U tom vremenskom 
razmaku bosanski franjevci dobivaju malo slobodnog 
prostora da se bave stvarnostima kao što su organizirana 
Crkva ili narod politički shvaćen, da se bave crkvenim 
uređenjem - hijerarhijom ili državnim uređenjem - politikom. 
No, to je vrijeme kratko trajalo i bosanski su se franjevci, 
što milom što silom, vraćali svojim svećeničko-redovničkim 
poslovima, tako da možemo, rekli bismo, s pravom tvrditi da 
je glavnina vremena koje su franjevci proveli na balkanskim 
prostorima protekla u znaku bogoslovne kreposti - vjere. 
Nju su naviještali i nju su živjeli. 

Bosanski su franjevci na ovo vrijeme, kada se nisu mora- 
li na vidljiv način baviti ni crkvenom ni društvenom poli- 
tikom, ponosni. Ta su im vremena poklonila veliki broj 
svjedoka-mučenika za vjeru i velik broj pisaca teološko- 


2 Željko Ivanković, Bosanskohercegovački Hrvati i njihova nacio- 


nalnost, u: Va marginama kaosa, studije i eseji, Rabic, Sarajevo, 2001., 
str. 40-41. 

vjerničke pouke, čega su se 1991. godine, slaveći sedamstotu 
obljetnicu svoga dolaska na ove prostore, zajedno sa svojim 
pukom na svečan način sjećali. Ta godina je u isto vrijeme 
bila i prekretnica: s njom je započelo neko novo vrijeme, 
najprije radosno, da bi uslijedili dani muke i nevolje, koji na 
neki način traju do danas. 

2. Vrijeme rata (1991.-1995.). Koncem osamdesetih i 
početkom devedesetih godina, prošlog, dvadesetog stoljeća 
nastupilo je, kao što je rečeno, vrijeme dubokih političko- 
društvenih promjena. Ništa nije, pojednostavljeno rečeno, 
bilo isto kao prije. Crkva i franjevci u njoj ne moraju više 
braniti ni vjeru ni svoj način života. Ništa od toga nije za- 
branjeno ni ugroženo; ugrožen, i to nenadano, postaje narod, 
i što nije ostalo nezapaženo, bosanski franjevci sve jasnije 
stavljaju naglasak na treću bogoslovnu krepost - na ljubav, 
izricanu i življenu kroz ljubav prema bližnjemu. Pomoć pru- 
žaju svima ratom ugroženima i, što je nekako razumljivo, na 
poseban način pripadnicima hrvatskog naroda. Čak se dobi- 
va dojam, da im je to glavni posao, iako nisu prestale ni dru- 
ge njihove aktivnosti. Sve u svemu to je bio jedan intenzivni 
period karitativne djelatnosti bosanskih franjevaca, o čemu je 
relativno mnogo pisano. 

3. Poratno vrijeme (1995. - 2002.). Novi period jednog 
drukčijeg života bosanskih franjevaca započeo je koncem 
1995. godine s Daytonskim sporazumom, koji Bosni i Her- 
cegovini i njezinim ljudima nije donio mnogo dobroga 
osim mira, što opet nije malo, ma kako taj mir bio krhak. 
Posljedice rata su, u materijalnom i u duhovnom pogledu, bi- 


3 Fra Pavao Obrdalj, Bosna - ljubav i zakletva, Split-Sarajevo 1997. 
s naglaskom na dva dijela diplomskog rada, Odsjek za sociologiju Filo- 
zofskog fakulteta Sveučilišta u Zagrebu, Anđele Bakavić, tiskana u toj 
knjizi pod naslovom: Povijesne i teološko-antropološke pretpostavke 
franjevačkog učenja (str. 17-22.) i Bosanski franjevci i specifično 
društveno-povijesno naslijeđe Bosne i Hercegovine (str. 23-26.) uz na- 
vedenu literaturu. 

le katastrofalne i one su nam pred očima, svi smo ih svjes- 
ni, toliko svjesni, da o njima ne treba gotovo ni govoriti. 
Jednu ipak moramo istaknuti, moramo je na poseban način 
postati svjesni, a to je beznađe, koje se duboko usadilo u 
duše suvremenika, reklo bi se, najdublje u sunarodnjake 
bosanskih franjevaca, bosanskohercegovačke Hrvate, izva- 
rane i zavedene raznim obećanjima iza kojih se krila po- 
gubna politika od koje se ne uspijevaju osloboditi ni do 
današnjeg dana. ,,U ovom trenutku - nakon rata i nakon što 
su udarnički ispunili tuđu “petoljetku' o vlastitom stradanju 
- Hrvatima u BiH ostalo je još jedino da žive zastrašujuću 
formu antiidentiteta - s nogama u XX. a s glavom u XIX. 
stoljeću - u kojem odbojnost prema bosanskoj zavičajnosti, 
tradiciji i državi doseže volumen paroksizma."* Došlo je do- 
tle da se ti ljudi gotovo više ničem ne nadaju, jednostavno 
su (trajno) nesretni“, jer se bez nade ne može drugo nego biti 
nesretan, čime se, na poseban način, za bosanske franjevce 
otvorilo novo polje rada: da budu buditelji i čuvari nade za 
Crkvu i svijet, za domaću Crkvu i domaći puk. 

Što se pod tim misli, može se pokazati podsjećanjem na 
jedan događaj iz 1982. godine. Te je godine, još točnije, te 
godine na blagdan franjevačkih mučenika (16. siječnja) papa 
Ivan Pavao II. pohodio Papinsko sveučilište ,,Antonianum'? 
u Rimu i tom je zgodom, citirajući riječi pape Pavla VI. 
upućene Generalnom kapitulu Franjevačkog reda 1973., 
rekao ovo: ,Potvrdujte i promičite dobro, da to zauzme 


4 Dubravko Lovrenović, Pred gorgonskim licem svehrvatstva, Hrvati 
između Bosne i Hercegovine i Hrvatske, u Forum Bosnae, 1-2/98., str. 50. 

5 Pascal Bruckner u svojoj knjizi, Napast nedužnosti, Zagreb 1997., 
zastupa tezu o ,,suvišnim narodima“, koji su ,,srušeni na ispitu Povijesti, 
jer je svršeno s brigom oko Širenja demokracije, ljudskih prava i civili- 
zacije: samilosti i njezinu institucionalnom prijevodu, trupama UN-a i 
humanitarnim organizacijama, poglaviti je cilj zamrznuti na marginama 
dio pučanstva, zacrtati neki zdravstveni kordon oko kriznih područja zato 
da ih odstrane kao što se izolira bolesnik“, str. 235-236. 

prvenstvo u životu i osvjedočenju svakoga te da zasja nada 
u budući svijet, što je vlastita i osobita značajka Kristovih 
učenika. Budite dakle čuvari te nade za svijet". 

Nadovezujući se na ove riječi pape Pavla VI., danas ži- 
vući papa Ivan Pavao II. je proslijedio: ,,Znamo, što je za 
čovječanstvo značio rođendan velikog sveca iz Asiza. S njim 
se svijetu porodilo sunce, kako pjeva Dante"? (Raj 11,54). 
»Ima mnogo toga", nastavio je Papa, ,što je bilo povodom 
da je sv. Franjo očaravao i još uvijek očarava Crkvu i svijet. 
To je. ponajprije onaj optimistički pogled na sve stvorenje 
koje je za Franju sama objava Božja i domovina Kristova. 
No, u potpornju svega toga stajala je osobita bogoslovna 
krepost koju je on tako cjelovito vršio. Rijetko je imenuje, 
ali je ona predstavljala njegovo stanje duha te sve usredoto- 
čuje na Boga i sve od Boga očekuje, presretan što ne posje- 
duje ništa drugo doli Boga jedinoga. Tu temeljnu krepost 
Franjo izražava uzbudljivim naglascima u zapisu što ga je 
dao na La Verni bratu Leonu: “Ti si samo dobro, ti si sve 
dobro, ti si vrhunsko dobro, Gospodine Bože, živi i istiniti... 
Ti si naša nada..." 

Nakon ovih uzvišenih riječi o sv. Franji Papa je ocrtao 
osobite tjeskobe i nevolje suvremenog svijeta, da bi završio 
pozivom upravljenim svim Franjinim kćerima i sinovima: 
»Htio bih da Red manje braće, naročito po ovom Učilištu, 
dadne svoj doprinos da se ispuni ta potreba nade i to naročito 
po nadahnuću sv. Franje." 

Sličnu misao, sličan poziv, Papa će još jednon ponoviti 
u svojoj poruci iz Greccia 1983. godine. U njoj on potiče 
franjevce i franjevke: ,,Nosite suvremenom svijetu blagu 
vijest koja je navještaj nade, pomirenja i mira. Budite Krista 
u srcu svih tjeskobnih i obnevoljenih ljudi. Postanite za sve 
čuvari i svjedoci nade koja ne vara", 

Naravno, da bismo na ove poticajne riječi trebali nado- 
vezati pokušaj definiranja nade, no to bi nas odvelo daleko. 

Zadovoljit ćemo se stoga kratkim opisom u kojem se 
značenju taj pojam ovdje rabi. Polazište je kršćansko po- 
imanje nade, da je nada od Boga darovana snaga, da je 
nadarenost i sposobnost uz čiju se pomoć čovjek opire 
razočarenju, rezignaciji ali i preuzetosti. Kršćanska se nada 
ne ravna prema ,,happy endu" povijesti svijeta. Lažna utjeha 
je opasnija od beznađa, rekao bi Jiiergen Moltmann“ navo- 
deći postupak ,,hermeneutike opasnosti“ u smislu ,,sjećanja, 
koje nam sijevne u trenutku opasnosti" (Walter Benjamin). 
Ovom se definicijom nade želimo barem donekle distanci- 
rati od mišljenja koje možemo susresti u ,teologiji nade", 
a koja u sebe uključuju buduća iščekivanja ne temeljeći ih 
nužno na nadi u Boga. Ne susrećemo ih u tzv. staroj teologiji 
jer u njoj nisu bile prisutne težnje i traženja boljega svijeta 
već ovdje na zemlji, što ,,teologija nade" želi ostvariti te je s 
vremenom prerasla u duhovnu i političku praksu kršćanske 
nade, posebno u najsiromašnijim dijelovima svijeta kao što 
su Afrika i Južna Amerika. U te teološke pokušaje spadaju na 
primjer teologija oslobođenja, opcija za siromašne i još neke 
druge koje zasigurno zaslužuju pozornost i na ovim našim 
prostorima, no, nažalost, njima se ovdje i ovom prilikom ne 
možemo baviti. Nama su za naše vrijeme i za naše prilike 
potrebni konkretni prijedlozi i zaključci. 

4. Bosanski franjevci čuvari nade za Crkvu u Bosni i 
Hercegovini. Uz sv. Franju i uz pojam ,,franjevački" vezana 
su često velika očekivanja. To se najprije odnosi na veliku 
Crkvu. To se vidi iz onoga što na primjer piše K. Walfs u 
svom radu: ,,Slutnje o napuštanju Crkve". On piše: ,,Crkvu 
ostavljaju i religiozni ljudi i to u sve većem broju. Bez sum- 
nje bilo je toga češće u povijesti Crkve. Ipak je to fenomen 
koji unosi nesigurnost u Crkvu koja misli da svojom jakom 


6 Jiirgen Moltmann, Gerechtigkeit schafit Zukunft, Miienchen 1989, 
str. 54. 

institucionalnom, birokratskom i u dobra doba financijskom 
moći posjeduje monopol u religiji. Mnogi ideali, koje bi 
oni što odlaze željeli ostvariti, stoje u otvorenom sukobu s 
današnjim idealima Crkve. Spomenimo samo neke: skromna, 
jednostavna, “franjevačka? religioznost - ili nazovimo to kako 
hoćemo - lebdi tim ljudima pred očima. 

Novčano jaka Crkva, koja uz to još prosi novac, njima je 
strana, štoviše sumnjiva. S tim se nerijetko povezuje i kao 
ideal socijalizma zajedničko posjedovanje; a toga se pone- 
gdje u Crkvi, kao npr. u redovima, još može susresti...?.? 
Tako danas razmišljaju mnogi na Zapadu, no na slična raz- 
mišljanja može se naići i kod ljudi na ovim našim prostorima. 

Da to ipak nisu neka teoretska razmišljanja koja izviru iz 
kritičkog duha današnjeg čovjeka nego da izrastaju iz dubina 
njihovih duša, svjedoči pjesma J. Schwarza: 


Sanjam 

o komadiću Franjine Crkve 

slobodne klupe 

ima mjesta 

mogu počinuti. 

Sanjam 

komadiću Franjine Crkve 

gdje nalazim utjehu 

i kruha da mogu dalje 

gdje brat i sestra kraj mene sjede 

i onda 

kad mi je drukčiji izgled 

i drugi jezik 

i drukčija misao 

i druge manire 

i drukčiji mirisi 

7 Citat izvađen iz knjige: Anton Rotzetter-Thaddee Matura, Živjeti 

Evanđelje s Franjom Asiškim, Zagreb 1984., str. 151. 

jednom riječi 

kad sam drugi čovjek. 

Kad sanjam 

o tom komadiću Franjine Crkve 

u kojem bih rado bio 

iako još ne znam 

da li tu spadam 

ne mogu se pomiriti s podmuklošću 
izrabljivanjem 

prijevarom 

odsutnosti mjere 

lukavošću 

kao naravnim sastavinama 
današnje Crkve. 

I dio toga sna nosim u svoj svagdan. 
Sanjam 

o komadiću Franjine Crkve gdje mi se oprašta 
I ja oprostiti mogu 

a znam 

da sve to 

nije oprostivo.* 


Bosanski bi franjevci trebali početi o tome razmišljati 
da budu ako to već nisu ,komadić Franjine Crkve", u kojoj 
se može naći kruha i utjehe, u kojoj su ljudi braća i sestre i 
kad drukčije izgledaju, drukčije misle, čak i drukčije mirišu. 
Današnjim ljudima pred očima lebdi ,,skromna, jednostavna, 
franjevačka religioznost. Novčano jaka Crkva, koja uz to još 
prosi novac, njima je strana, štoviše sumnjiva". 

5. Čuvari nade za bosanski puk. Ovo dosada izreče- 
no, kako se čini, nema direktne veze s onim što nazivamo 
društveno-politička stvarnost, iako i Crkva i franjevci u njoj 


8 Pjesma se nalazi u knjizi: Anton Rotzetter-Taddee Matura, Živjeti 
Evađelje s Franjom Asiškim, Zagreb 1984., str. 152. 

direktno spadaju u tu stvarnost, o čemu će sada biti govora. 
Sadašnju, našu, društveno-političku stvarnost nije lako izreći 
na kratak i jasan način, mada je ona, istina nejasno, naznačena 
kada je bio govor o našem narodu, koji je, što opet vrijedi 
i za druge narode, pogođen velikim, dubokim beznađem. 
Bosanskohercegovačko društvo je siromašno i razjedinjeno, 
a nacionalizmi ga još i dalje iznutra izjedaju. Nevolje su veli- 
ke, ne vidi se izlaz iz tih nevolja, a od bosanskih se franjeva- 
ca očekuje da budu buditelji i čuvari nade za taj bosanski 
puk, prije svega za hrvatski narod. 

Da bi se što jasnije prikazala ova situacija i uloga bosan- 
skih franjevaca u njoj, potrebno je učiniti nekoliko koraka i 
to ovim redoslijedom: 

a) Pokušaj definicije pojma narod. U nastojanju da se 
definira pojam narod postoje mnoga lutanja. Za našu situa- 
ciju možda je najbolje prikloniti se definiciji naroda koju je 
dao sadašnji papa Ivan Pavao II. u svojoj enciklici ,,Zaborem 
exercens", kad kaže, da je ,,čovjek biće koje je poput Bo- 
ga sposobno raditi i svojim radom nešto stvarati da druge 
usreći“, a narod je ,,ono veliko društvo kojemu čovjek pri- 
pada po naročitim kulturnim i povijesnim vezama... To je 
društvo također povijesno utjelovljenje rada svih naraštaja. 
Rezultat je toga da čovjek povezuje svoj najdublji ljuski 
identitet s pripadnošću narodu, te da u svom radu vidi sred- 
stvo kojim se povećava zajedničko dobro za koje radi zaje- 
dno sa svojim sunarodnjacima, znajući da se tako pomoću 
rada umnožava baština sveukupne obitelji svih ljudi koji na 
svijetu žive". (LE 10.) 

Pretpostaviti je, da i u oči pada, kako Papa, koji je pro- 
živio sve strahote hitlerovskog nacizma i rasizma, u defini- 
ciji naroda ne spominje ni zajedničko podrijetlo (čistu krv) 
niti ga ograničava na određeno tlo (sveto tlo). Nema, dakle, 
ni traga nacističkog mita o ,,Blut und Boden", mita ,krvi i 
tla". Iz ovog izrasta jedna povoljna mogućnost, da naime 

oni, koji prihvaćaju ovu definiciju naroda, mogu bez dalj- 
njega prihvatiti i takozvani ,,ustavni patriotizam" utemeljen 
na europskoj baštini i njegovoj današnjoj uporabi u os- 
mišljavanju nove Europe, čiji sastavni dio želi biti Bosna i 
Hercegovina a samim tim i bosanskohercegovački Hrvati. 
Više o tome u knjizi ,,Vjerni Bogu, vjerni Bosni". 

b) Hrvatski narod u Bosni i Hercegovini. Dio hrvatskog 
naroda zapala je sudbina živjeti u Bosni i Hercegovini. Što 
je ona i gdje je ona? U pokušaju nalaženja odgovora na ovo, 
pomalo čudno, pitanje, dobro je prisjetiti se jednog raz- 
mišljanja Ivana Lovrenovića, velikog poznavatelja Bosne 
(i Hercegovine). On ga je objavio u časopisu ,,Erazmus“, 
15/1996., na stranicama 37-41. Svoje razmišljanje 1. Lovre- 
nović započinje ključnim pitanjem bosansko-hercegovačke 
današnjice, koje je nužno političko: Hoće li Bosna i Her- 
cegovina ostati cijela, odnosno, može li poći putem državne 
integracije? No, ovo ključno pitanje samo što je izgovoreno, 
prerasta u još ključnije, ako se tako može reći, može li ona, 
nakon svega, biti zemlja ljudi? 

Zanimljivo je i važno za temu o kojoj je govor, što 
1. Lovrenović odgovor vidi u bosanskom franjevcu, koji ,,na 
rubu propasti svoje i svojega tužnoga puka, iskrenom raz- 
draganošću klikće: “Kako je prelijepa moja zemlja'. Hvala 
Ti, Bože, koji si uredio da Bosna bude moja zemlja“.'" Uz 
ovu zahvalnost Bogu, ,koji je uredio da Bosna, ova prelijepa 
zemlja, bude naša (franjevačka) zemlja" ide i briga bosan- 
skih franjevaca da sve poduzmu da ona postane ,,zemlja 
ljudi", a ne zemlja životinja koje se mrze i uzajamno se 
ubijaju. 

Bosanski franjevci trebaju dakle Bosnu prihvatiti kao 
svoju domovinu, kao mjesto svoga dosadašnjeg življenja 


9 Nacionalizam i patriotizam, u: Fra Petar Anđelović, Vjerni Bogu, 
vjerni Bosni, Sarajevo 2002. str. 96 - 102. 
10 ,,Erasmus", Zagreb, 15/1996., str. 41. 

i umiranja uključujući u to obje kategorije: i prostora i 
vremena. Posebice se čini važnom kategorija prostora. On je 
medij našeg postojanja u tolikoj mjeri da je donekle mogu- 
će poistovjećivanje čovjek i njegovog prostora. Glasoviti 
filolog W. von Humbolt je zapazio kako se u nekim jezici- 
ma osobne zamjenice identificiraju prilozima prostora. Ta- 
ko se na primjer kaže ,,ovdje“, namjesto ,,ja", ,,tu" za ,,ti", 
a ,tamo" za ,,on". Prostor je, moglo bi se reći, čovjekov 
egzistencijal, gotovo on sam. To ako i za ikoga vrijedi, onda 
vrijedi za bosanske franjevce, stoga na neki način uvjerljivo 
zvuče riječi 1. Lovrenovića izrečene na ruševina Franjeva- 
čke teologije na Nedžarićima 1996. godine: ,,Ako bi fratri 
digli ruke od Bosne, nijedna sila na svijetu ne može je spa- 
siti, i obratno, ako je fratri htjednu, htjet će je i svi drugi, koji 
su važni i koje se pita...". 

6) Pluralizam je sudbina Bosne. Pluralizam se općenito 
definira kao idealističko tumačenje svijeta koje, za razliku 
od monizma, pretpostavlja više principa tumačenja svijeta. 
Za našu je temu važno još reći da fenomen pluralizma 
pripada i pretpostavkama i preduvjetima novozavjetnog 
shvaćanja svijeta i egzistencije, gdje se pluralizam shvaća 
kao mnogostrukost mogućih subjektivnih iskustava te kao 
mnogostrukost objektivno danih realiteta. Od početka je, 
dakle, teološki totalitarizam stran kršćanskoj zajednici, što 
je naročito vidljivo iz novozavjetne teologije zajednice (12 
Kor 10-12) ili iz novozavjetnog učenja o socijalnoj integra- 
ciji ,Židova i kršćana", ,robova i slobodnjaka". 

Ipak, uvažavajući sve ovo, pluralizam se ne smije mini- 
mizirati i svesti na toleranciju željnu kompromisa. Treba 
ga, naprotiv, shvatiti kao izraz određene spoznajno-teorijske 
i teološke pozicije, što je postalo bjelodano na II. vatikan- 
skom saboru. Nostra aetate, deklaracija o odnosu Crkve 
prema nekršćanskim religijama, već u uvodu kaže: ,,Na os- 
novi svoje zadaće da promiče jedinstvo i ljubav među lju- 

dima a također i među narodima, ona prije svega svraća svoju 
pozornost na ono što je ljudima zajedničko i što ih vodi do 
međusobnog zajedništva“. Stoga, da ne bi iz sveprisutnog 
pluralizma nastalo kaotično stanje, potrebno je znati tko je 
tko, što zastupa i što hoće. Ispravno shvaćeni pluralizam 
to dopušta, on zapravo i polazi od množine ideja, opcija i 
stajališta, koje međusobno konkuriraju uz nužnu toleranciju 
i spremnost na dijalog, što se na poseban način odnosi na 
vjerske zajednice i institucije unutar njih. Poznato je, da 
je katoličanstvo sve do II. vatikanskog sabora živjelo u 
»Kognitivnim rovovima" čime se želi reći, da mu je bilo stra- 
no i daleko sve što je bilo drukčije, no ,,bliski susret" se mo- 
rao jednom dogoditi, kršćanstvo je moralo izići iz svojih 
rovova. Međutim kad se izlazi iz ,,rova", nužno se gubi 
defenzivni karakter, nastaje doba ofenzive, no izlazak ,,na 
dvoboj" ove vrste nije ništa drugo i ne može biti ništa dru- 
go doli izlazak na dijaloške rasprave o temama koje zani- 
maju današnje ljude. Tim prestaje svaka priča o pervertira- 
noj toleranciji koja ne dopušta čak ni natjecanje na dijalo- 
škom polju o životnim temama. Dijaloške rasprave, koje 
u sebe već prema nazivu uključuju poštenu otvorenost 
i priznavanje drugoga, trebaju odlikovati sve katolike 
a napose bosanske franjevce. Bez njih bi izgubili svoju 
vlastitost. 

Ovakvi stavovi nužno dovode do radikalizacije vjere: Pri- 
znavanje i prihvaćanje pluralizma, odlučni osobni stav, du- 
hovno natjecanje, i konačno misionarsko svjedočenje mogu 
biti ostvareni, mogu biti življeni tek iz duboke vjere. Ako nje 
nema, događa se neizbježni bijeg u problematične političke, 
društvene, kulturne i ine sigurnosti, koje nikada ne mogu 
zamijeniti vjerničku sigurnost, jer samo iz biblijske vjere i 
iz nasljedovanja Isusa Krista moguće je razlikovanje duho- 
va i odbacivanje lažnih sigurnosti. Tek ta vjera može, na- 
ravno i bosanskim franjevcima, dati snagu ,,biti drukčiji“, 

odvažiti se na egzodus iz beznadne situacije i prihvatiti svo- 
je od Boga darovano poslanje, u ovom slučaju svjedočenje 
nade. 

d) Zlo kao sudbina malih naroda. Dubravko Lovreno- 
vić, bosanskohercegovački povjesničar, nedavno je za jed- 
ne novine!! dao zanimljiv osvrt na jedno događanje (16. 
3. 2002.) u Rami. Toga dana je proklamirana i od brojnih 
sudionika potpisana tzv. , Demokratska alternativa Rama". 
D. Lovrenović u svom osvrtu polazi od činjenice da se 
poput voska na vatri topi narodna i duhovna supstanca 
Hrvata", dok sve hrvatske stranke još uvijek igraju svoj po- 
litički poker. Može li se tomu stati na kraj, pita se on i mno- 
gi s njim. Može, glasi odgovor, ali prije toga treba uvidjeti, 
da je gruba geopolitička i ekonomska stvarnost svela na pra- 
vu mjeru sva maglovita obećanja, stoga Deklaracija ispravno 
naglašava da ,,hrvatski narod u Bosni i Hercegovini ima pra- 
vo na razumnu politiku koja će u konkretnim prilikama zna- 
ti i moći izvući najveću moguću korist za njegov boljitak". 

Drugu veliku odliku Deklaracije Dubravko Lovrenović 
vidi u tome što je ona ,,poticaj povijesti stvaranoj iznutra“. 
U njoj nije riječ o ,,novim stvarima, o senzacijama još manje, 
akcent je - to treba podvući - na inicijativnosti baze". I treće 
je Lovrenovićevo zapažanje važno: Deklaracija se pojav- 
ljuje u vrijeme kada Hrvati u Kninu i Drvaru proživljavaju 
novu izbjegličku dramu. Hrvati iz Rame, kao da su gledali 
to poniženo, izmanipulirano ljudsko meso - ljude ugašenih 
očiju - izlaze u javnost s političkom programom kojim žele 
zaštititi ono što im je u životu najsvetije: kućni prag i radost 
obiteljskog života na svom. ,Deklaracija zrači radošću 
novog poretka", kaže Lovrenović, što ne znači drugo ne- 
go da se mora ,ispočetka krenuti u mukotrpno osvajanje 
racionalnosti", pa se prisjeća Andrića koji se pitao, zašto bi 
moja misao, prava i zdrava, vrijedila manje u Bosni nego u 


11 Dani od 29. ožujka 2002. 

Rimu ili Parizu. Zašto bi jedna Deklaracija potpisana u Ra- 
mi, etički zasnovana a politički osmišljena, vrijedila manje od 
slične deklaracije na čijim su postavkama izgrađeni temelji 
modrene Amerike? I tada je, dok su mnogi dizali ruke od 
svega, sve izgledalo bezizgledno i potrošeno. 

Ako se sve ovo poveže s bosanskim franjevcima i sa- 
dašnjim trenutkom povijesti i ako se povjeruje da se to mo- 
že pretočiti u konkretnu politiku - a ljudi sposobnih za to 
Hrvati imaju - Deklaracija Ramljaka bi mogla, na neki način, 
predstavljati solidan primjer za izgradnju nove, zavičajne, 
nacionalne svijesti naroda dovedenog na rub egzistencije, 
koji počinje negirati samoga sebe i svoje nemjerljive duhov- 
ne potencijale stvarane na ,,oštrom rubu povijesti", da se još 
jednom poslužim Lovrenovićevim izrazom. Iz ovog bi se 
primjera moglo, također, učiti kako se anti bosansko hrvat- 
stvo može zamijeniti bosanskim, hercegovačkim, zavičaj- 
nim hrvatstvom. U isto vrijeme to je primjer kako se nada i 
vjera u preživljavanje i u novu budućnost mogu pretvoriti u 
makar mali djelić realnosti, koja nam je tako potrebna nakon 
toliko lažnih i potrošenih obećanja. 

6. Zaključak. Tijekom cijelog razmišljanja očito je bilo 
nastojanje da se djelovanje bosanskih franjevaca, svejedno 
kakve su bile ili jesu društveno-političke okolnosti, strogo 
omeđe bogoslovnim krepostima: vjerom, nadom i ljubavlju, 
iako su u zadnjem dijelu bila odškrinuta vrata onoj djelatno- 
sti, koju se mirne duše može nazvati politikom. To bi se 
moralo smatrati ispravnim, jer se to i ne može izbjeći. 

PORUKA IZ FRANJEVAČKE PROŠLOSTI 
Fra Šimun Filipović (1732.-1802.) ' 


Ovo razmišljanje započet ću već pomalo otrcanom iz- 
rekom, koja glasi: Misli globalno, djeluj lokalno. Ona nam, 
naime, gotovo kao nijedna druga, može pomoći da shva- 
timo naš sadašnji trenutak i da se prema njemu ispravno 
postavimo. Misliti globalno znači misliti cijeli svijet, imati 
informacije što se u njemu događa, jer sve ono što se u 
njemu događa nađe, kad-tad, odjeka u našem malom, nama 
preglednom svijetu. Kao primjer navodim udar aviona u 
Trgovački centar u New Yorku 11. rujna prošle godine. Jeka 
tog udara čula se sve do nakraj svijeta, s velikim posljedi- 
cama za nebrojene ljude. Takvih događaja ima puno, no kad 
o njima govorimo osjećamo muku, jer ništa ne možemo 
promijeniti, o njima odlučuje netko drugi, a nama je trpjeti 
posljedice. Gdje je izlaz?! 

Izlaz je u onom drugom dijelu izreke: Djeluj lokalno! Ne 
treba, naime, biti mudrac da bi se shvatilo, kako se svijet, 
veliki svijet, sastoji od većih ili manjih cjelina, ljudima više 
ili manje preglednih cjelina, a one su upravo naša šansa, u 
njima možemo djelovati, u njima možemo mijenjati stvar- 
nost i tako, na neki način, mijenjati cijeli svijet. Ove nama 


1 Razmišljanje izloženo na molitvenom skupu bosanskih franje- 


vaca tuzlanskog samostanskog područja. Objavljeno u Bosni Srebrenoj, 
br. 1/2002 

pregledne cjeline su Balkan, Bosna i Hercegovina, naš kan- 
ton, naša općina ili mjesna zajednica ili u crkvenom pogledu: 
mjesna crkva, dekanat, župa, naša provincija, samostansko 
područje, zajednica u kojoj boravimo. To su polja našeg 
djelovanja. No, ni na tom se ne smijemo zaustaviti, treba 
učiniti još jedan korak, jer ono mjesto na kojem uistinu 
možemo djelovati jesmo mi sami i to nije malo. S našim pro- 
mjenama nabolje, nabolje se mijenja i naša zajednica i naša 
mjesna crkva i cijeli svijet i to je predmet našeg današnjeg 
razmišljanja i volio bih da se ne iznenadite što ću vam za 
primjer pred oči staviti jednog našega fratra, fra Šimuna 
Filipovića, koji je živio od 1732. do 1802., dakle prije više 
od dvije stotine godina. Najprije ću reći nekoliko podata- 
ka iz njegova života, da bih iza toga govorio o njegovim 
porukama za nas današnje bosanske franjevce i na kraju ću 
pokušati dati odgovor na pitanje, što nam je činiti. 

1. Kratki životopis fra Šimuna Filipovića. Fra Šimun 
se rodio 30. rujna 1732. u Seoni, u ondašnjoj župi Bijela, 
danas Dubrave. Krsno mu je ime bilo Filip. 1752. stupio 
je u Franjevački red i uzeo ime fra Šimun. Za svećenika je 
zaređen 1758. da bi poslije, tijekom više od dvadeset godina, 
obavljao različite službe na župama diljem Bosne: u Bijeloj, 
Roškom Polju, Varešu, Kraljevoj Sutjesci i Podvučjaku. 
No, jednog se trenutka u njemu rodi la želja da se potpuno 
povuče iz svijeta i da se potpuno posveti kontemplativnom 
životu. Dobivši sva potrebna dopuštenja otišao je u mjesto 
koje se zove Ripatransone u Italiji i tu je kao veliki pokor- 
nik proživio dvadeset godina da bi, na glasu svetosti, umro 
9. svibnja 1802. godine. Tijelo mu se čuva u ripatranskon- 
skoj katedrali. Godine 1872. započeo je proces za njegovu 
beatifikaciju, što je papa Pijo IX. srdačno prihvatio, no sve 
je stalo 1885. jer nije bilo nikakve reakcije iz naše mjesne 
crkve. Proces miruje u Kongregaciji za kauze svetih (pod 
oznakom J 17) u iščekivanju da se opet pokrene. 

2. Poruka iz franjevačke prošlosti. Vraćamo se, nakrat- 
ko, početnom razmišljanju iz uvoda s osnovnom porukom: 
Misli globalno, djeluj lokalno, gdje smo, vcoma glasno, 
naglasili da bi mjesto našeg djelovanja u smislu promjene 
svijeta trebalo biti naše srce, mi sami. To bi u biti trebala bi- 
ti poruka iz franjevačke prošlosti, poruka koju nam šalje 
sluga Božji fra Šimun Filipović. 

Fra Šimunovi životopisci rado naglašavaju da je on rev- 
no i savjesno obavljao svećeničke službe, a za vrijeme kuge 
junački požrtvovno opremao bolesnike, no jedan će od njih 
(fra Ignacije Gavran, Putovi i Putokazi (II), Svjetlo riječi, 
Livno, 1993., str. 15.) reći da ,,o tome ne bi trebalo govoriti 
jer su to tada radili i mnogi drugi franjevci“. Fra Šimun po- 
staje zanimljiv i važan tek kad je u njemu - u njegovoj 50. 
godini - nastupio preokret. Imao je viđenje, ne zna se da li 
u snu ili budan, i to viđenje pakla. Pri tom ga je posebno 
potreslo što je u tom strašnom mjestu muka vidio jednog 
svog znanca kojega je smatrao dobrim i sigurno spašenim. 
To ga se duboko dojmilo i on je odlučio otada isključivo 
živjeti za Boga i misliti jedino na vječnost. Za njega je ovo 
viđenje bio Božji poziv na nov i sasvim svet život. Tom 
pozivu se odazvao tako što se povukao u ,,samostan po- 
vučenosti* (ritiro) u Ripatransone. U tom je samostanu živio 
predan razmatranju, molitvi i pokori. Da bi se iz samostana 
izašlo, bio je potreban dobar razlog. Molitva je svakodnevno 
trajala i po devet sati, a spavalo se kratko i na tvrdu ležaju. 

Takvim je, eto, načinom fra Šimun živio zadnjih dvadeset 
godina svoga života, načinom života nama, današnjima, ne- 
shvatljivim i, zasigurno mnogima, neprihvatljivim. Većina 
nas, poput naših suvremenika, dovodimo u pitanje ne samo 
dugu molitvu, nego i molitvu uopće, a pogotovo pokoru i 
trpljenje. Bog nas je stvorio za rad, reći će danas mnogi, a 
ne za molitvu i posebice ne za staroredovničke mazohističke 

(u smislu erotskog uživanja u mučenju nas samih) pokor- 
ničke vježbe, mnogima danas tako odbojne i nezamislive. 
Sigurno je da se na ovo može reći da su neki prijašnji ob- 
lici pokore zasigurno čudni i neprihvatljivi. Promijenio se 
ukus, povećalo znanje pa i odnos prema nekim vrijednostima. 
Pri tom ne treba ispustiti iz vida da je kod nekih bilo i 
bolesnih pojava. Ipak, i to bez odustajanja, treba govoriti da 
molitva i pokora imaju svoju vječnu ulogu, koja ne može 
zastarjeti, posebice ako su nam motivi jasni, ako su molitve 
i pokora u službi velikom cilju: da sebe očistimo i da se što 
više približimo Bogu. Prazna je priča da prazan redovnik ili 
svećenik može svojim aktivizmom nešto učiniti. Ne pomažu 
gradnje crkava ni najmoderniji načini pastorala, ne pomaže 
ni najpožrtvovniji oblik karitativnog rada ako je duša prazna. 
Nespašena duša ne može druge spašavati, a naš je cilj: 
spašavanje ljudi u smislu njihova privođenja Bogu i to onom 
konačnom, što običavamo izraziti sintagmom ,,spasiti dušu 
svoju". Naš fra Šimun je to u jednom trenutku jasno vidio i 
odluka je bila konačna: Kroz odricanje i pokoru spasiti dušu 
svoju, a zagovornom molitvom spašavati duše drugih ljudi. 
To je ta poruka iz franjevačke prošlosti, fra Šimunova poruka. 
Naravno da nije dovoljno samo je izreći, treba se upitati o 
njezinoj prihvatljivosti. Dok o tome budem govorio, pozivat 
ću se na osobno iskustvo i na iskustvo nekih ljudi iz naših 
redova. Sve nas tare briga oko nepostojanja kod brojnih 
članova naše zajednice ,,ljestvice vrednota" ili, ako je imaju, 
vrednote na njoj nisu ispravno poredane. Naravno da se ovo 
ne mora odnositi ni na kog od ovdje nazočnih osobno, ovo je 
samo poziv na razmišljanje, na ispit savjesti: Što je to meni, 
u mom životu, najvažnije?! Što je to što stoji na vrhu moje 
ljestvice vrednota? Zazvoni li ikada u mojim ušima ona iz 
Evanđelja: Što koristi čovjeku ako sve svoje želje ostvari, a 
dušu svoju izgubi!? Stoga bi, vjerujem, bilo dobro fra Šimu- 

na, tog slugu Božjega, duhovno, ali i fizički nama približiti 
da bismo se, makar i usputno, ogledali u tom ogledalu. 

3. Povratak fra Šimunova duha, ali i tijela u našu 
provinciju. Pokojni fra Šimo Šimić je dugo i glasno, dok su 
to drugi činili tiho, propagirao štovanje fra Šimuna Filipo- 
vića, tako da je trebalo proteći puno vremena da ta ,,propa- 
ganda" donese ploda. Konačno, na jednom od samostan- 
skih kapitula dubravskog samostanskog područja, donesena 
je odluka, da se počne nešto konkretno činiti. Čak je usta- 
novljena jedna grupa fratara koja bi vodila brigu oko toga i 
ona je u sastavu fra Petar Matanović, fra Stjepan Pavić i fra 
Petar Anđelović već učinila prve korake u tom smjeru. Od 
10. do 13. ožujka ove godine pohodili su mjesto u kojem je 
zadnjih godina svoga života živio fra Šimun, u kojem je umro 
i pokopan i vodili razgovor s najkompetentnijim ljudima: 
s provincijalom markijske provincije i s mjesnim biskupom. 
Naišli su na veliko razumijevanje i podršku. Ti ljudi su 
spremni surađivati, no bitan je naš angažman. 

Već sam spomenuo da je kauza za beatifikaciju fra Šimu- 
na stala zato sto je šutjela naša nadbiskupija i naša provincija. 
Ne prigovaram, za tu šutnju bilo je mnogo razloga, no sada 
je ponovno ,,vrijeme milosti", pitanje je samo hoćemo li mi, 
bosanski franjevci, znati pročitati znakove vremena ili će- 
mo čekati da nas na to potiču ljudi izvan naše zajednice kao 
što je to učinio jedan svjetovni svećenik imenom Berislav 
Grgić. On je početkom ove godine napisao našem o. pro- 
vincijalu ovo: ,,U svibnju ove godine napunja se 200 godina 
od smrti fra Šimuna Filipovića koji je kao veliki pokornik 
umro u Italiji. Ja sam osobno prije desetak godina bio u 
posjeti u Ripatransonu..., a razlog moga javljanja je da vas 
podsjetim na godišnjicu njegove smrti." Zanimljivo je da je 
taj svjetovni svećenik za svoju licencijatsku radnju, koju je 
branio u Rimu 1990. godine, odabrao pisati o spiritualnosti 
sluge Božjeg fra Šimuna Filipovića, dokazujući kako je on 

bio ,umile, obbediente, povero, contemplativo, con viva pieta 
verso il SS. Sacramento, devotissimo verso la Vergine Maria, 
zelante e pleno di carita verso il prosimo" 

Smatram potrebnim spomenuti još jednog svjetovnog sve- 
ćenika, Talijana, imenom Vincenzo Catani, koji u svoj knjizi 
tiskanoj 1999. godine pod naslovom ,,/ Santi della Chiesa 
Tventina" našem fra Šimunu posvetio tridesetak stranica na- 
zivajući ga ,,fratrom, zaljubljenikom Božjim" (un frate 
innamorato di Dio). Na koncu svoga članka 0. Vicenzo 
piše: ,nažalost proces koji je tako sretno započeo, stao je: 
od 1875. do danas nije ništa učinjeno na glorifikaciji fra 
Šimunovoj. Sada se ipak želimo nadati da će njegove krepo- 
sti u herojskom stupnju i njegova djela na neki način prisili- 
ti kompetentne crkvene autoritete da nastave s procesom". 
Lijepo je što se on tomu nada, no možemo biti sigurni, ako 
mi, bosanski franjevci, ove inicijative ne prihvatimo kao 
svoje, ako se sami ne potrudimo, opet neće od toga biti ništa. 
A čini se da je puno toga već učinjeno, da nam mnogo toga 
ide na ruku, pa zašto se onda ne bismo potrudili?! Koristi 
bismo svi imali, a od svih bi bila najveća da preko blaženog 
Šimuna u našoj zajednici i medu našim vjernicima zavlada 
duh molitve koji bi izvirao iz čvrste vjere u život vječni, iz 
čvrste vjere da se treba potruditi oko spasenja svoje duše i 
duša onih koji su nam povjereni. 

CRKVA ISPOVIJEDANJA I SVJEDOČENJA 
EVANĐELJA 


Priopćenje za javnost sa sastanka svećenstva Vrhbosanske 
nadbiskupije 19. i 20. travnja 1995. u Visokom! 


Svećenici Vrhbosanske nadbiskupije, na čelu sa svojim 
nadbiskupom kardinalom Vinkom Puljićem, pomoćnim bis- 
kupom Perom Sudarom i provincijalom Bosne Srebrene 
fra Petrom Anđelovićem, održali su kao jedan prezbiterij 
(biskupijskih i redovničkih svećenika) uskrsni susret ili 
Emaus 19. i 20. travnja 1995. u Franjevačkom sjemeništu 
i gimnaziji u Visokom, životopisnom i povijesnom mjestu 
središnje Bosne. 

Tom prilikom su u zajedničkom slavlju uskrsne Euha- 
ristije i dvodnevnom radu, predvođeni Kardinalom, razmi- 
šljali o svojoj životnoj situaciji, osobito o posljedicama zlo- 
čina koji su izvršeni na ljudima i dobrima ove zemlje u vri- 
jeme agresije na BiH, posebno stradanja vrhbosanske Crkve 
u njoj. Ohrabreni Duhom Isusa Krista, razapetog koji je 
uskrsnuo, žele i ovaj puta izraziti svoje pouzdanje u Božju 
providnost i pomoć, solidarnost sa svima koji su stradali i 
dalje stradavaju u ovom nepravednom ratu, a potom i svoju 
spremnost na zajedničko trpljenje i traženje pravednog rje- 
šenja radi postizanja mira među svim ljudima i narodima 
Bosne i Hercegovine. U tom smislu upućuju svoje priop- 
ćenje našoj javnosti kao i poruku mira i dobra. 


1 Bosna Srebrena - ratno izdanje, 2/95. str. 155 - 157. 

Stradanja crkve 


Vrhbosanska je nadbiskupija prije rata bila organizirana 
u 13 dekanata i 144 župe s 528.000 vjernika. Krajem 1991. 
godine u nadbiskupiji je pastoralno djelovalo 348 sveće- 
nika (156 biskupijskih i 192 redovnička) te oko 500 časnih 
sestara. Veće slobode i najava demokratskih promjena utje- 
cale su na ljude da se više politički angažiraju. To je također 
poticalo na unutarnje gibanje i vjersko oduševljenje u našem 
narodu. Sve više mladih se javljalo na studij teologije na 
Teološkom institutu, Katoličkom bogoslovnom fakultetu i 
Franjevačkoj teologiji. Svećenici i pastoralni radnici su sve 
više sudjelovali u javnom i kulturnom životu očekujući da 
nakon dugih zima i burnih oluja konačno mogu zaorati du- 
boku i široku brazdu na njivi Gospodnjoj ove Crkve i zasijati 
sjeme što će donijeti stostruke plodove. Međutim, umjesto 
ispunjenja tih očekivanja dogodila se velika tragedija za na 
šu Crkvu i narod: od 528.000 vjernika, ostalo je oko 210.000, 
ne ubrajajući tu još podatke iz nekih župa koje su do temelja 
uništene. Srpski ekstremisti su istjerali oko 200.000 Hrvata 
katolika, a Bošnjaci su pokrenuli oko 150.000 Hrvata kato- 
lika s njihovih ognjišta. U Nadbiskupiji trenutno djeluje 70 
dijecezanskih i 148 redovničkih svećenika, te 135 časnih 
sestara. 

Još teža stradanja su doživjeli katolici Hrvati u Banjalučkoj 
biskupiji, a ne mala tragedija zadesila je i mnoge krajeve u 
Mostarsko-duvanjsko-trebinjskoj biskupiji. 


Crkva ispovijedanja i svjedočenja 


U ovom velikom stradanju, solidarna sa svim drugim 
stradalnicima, vrhbosanska Crkva i u takvoj tragediji nije 
postala ,,pometena" (Ecclesia confusa, Dj 19,32), nego je 
postala u pravom smislu Crkva ispovijedanja i svjedočenja 

sve do mučeništva (Ecclesia confessionis et martyrii), s 
čvrstom nadom u pobjedu dobra, zasluženu nagradu svima 
onima koji čine dobro, a pravednu kaznu onima koji čine zlo 
(usp. Mt 25,30 si). Snagu pak za to crpila je iz duha evan- 
đelja i iskustva povijesti trpljenja kao križnog puta Crkve. 

Iz te snage nadahnuća vrhbosanska Crkva živi i radi pro- 
ročki i prognostički danas i za sutra. U tom smislu valja 
shvatiti sve dosadašnje izjave Nadbiskupskog ordinarijata i 
Franjevačkog provincijalata u ulozi Crkve u sadašnjoj po- 
vijesnoj situaciji u Bosni i Hercegovini: o protivnosti ratu, 
sukobu medu ljudima i narodima, o potrebi suživota među 
ljudima različite kulture i vjere te izgradnji pluralističkog 
društva poštivajući međusobne razlike i stvarajući mir u 
ljubavi. Isto tako Crkva je pokazala svoj stav u karitativnom 
djelovanju preko institucija Caritasa, Kruha sv. Ante, HKDD 
i drugih kulturnih ustanova, osobito HKD Napredak i Kato- 
ličke škole. Držeći se društvenog nauka Crkve, Vrhbosan- 
ska nadbiskupija i Franjevački provincijalat su izražavali 
posebno svoju brigu za čovjeka na ovom području, osobito 
za katolike Hrvate u Bosni i Hercegovini, među kojima oni 
djeluju u izgradnji ljudskih prava: prava na život, na svoje 
društveno uređenje, na slobodu vjerskoga i nacionalnoga 
identiteta, prava na vlastiti vjerski i politički subjektivitet. U 
tom smislu su sudjelovali u traženju pravednoga rješenja za 
unutarnje uređenje Bosne i Hercegovine te velikim dijelom 
pridonijeli prihvaćanju modela federacije Hrvata i Bošnjaka, 
očekujući da se i drugi uključe u taj model. 


Neumorno na putu čovjeka 
Slijedeći primjer i duh sadašnjega pape Ivana Pavla II., 
vrhbosanska Crkva želi biti na putu čovjeka pomažući mu 


u čuvanju od zla i izgradnji dobra, da se kulturom života 
nadvlada kultura smrti. 

U tom smislu se zalaže za mir i slobodu čovjeka i naroda 
u Bosni i Hercegovini, a u sadašnjoj situaciji otrov mržnje 
želi nadvladati praštanjem i pomirenjem, držeći se evanđeo- 
ske poruke: ,,Blago onima koji trpe zbog pravde", i onoga: 
»Ljubite i svoje neprijatelje"! 

Radi brige za katolike Hrvate u svojoj Nadbiskupiji, Cr- 
kva poziva sve svoje svećenike (biskupijske i redovničke) 
da budu s čovjekom i za čovjeka, posebno sa stradalnicima, 
i da se oni koji su privremeno u izgnanstvu što prije vrate i 
budu na uslugu ljudima ovdje. Isto tako Crkva je odlučna u 
tomu da se što prije vrate u Sarajevo dva teološka fakulteta 
(Nadbiskupije i Provincije Bosne Srebrene) i tu nastave 
svoju odgojno-obrazovnu ulogu. Vrhbosanska nadbiskupija 
posebno će se zalagati za povratak prognanika na svoja 
ognjišta i u svoju domovinu Bosnu i Hercegovinu. Pomireni 
sa svim drugima, katolici Hrvati treba da u ovoj zemlji raz- 
vijaju svoje prirođeno domoljublje. 

Ovu poruku mira i dobra upućujemo svim vjernicima 
naše Crkve i ljudima dobre volje. 


U Visokom, 20. travnja 1995. Kardinal Vinko Puljić, 
nadbiskup, 

msgr. Pero Sudar, biskup 

i fra Petar Andelović, 

poglavar franjevaca 

usvojene na sastanku dijecezanskog i redovničkog svećenstva 
nadbiskupije Vrhbosanske u Visokom 20. travnja 1995. 


Svećenici Crkve vrhbosanske, uvjereni da ih je Provid- 
nost postavila kako bi na ovim prostorima živjeli i svjedo- 
čili evanđelje Isusa Krista, iskazuju poštovanje i ljubav svim 
ljudima koji hoće s njima živjeti u ovoj i našoj Bosni u slo- 
zi, miru i međusobnom prihvaćanju i uvažavanju. Katolička 
crkva je već 15 stoljeća ukorijenjena u Bosni i nema razlo- 
ga da ovu Bosnu ikako napuštamo niti da u njoj prestanemo 
naviještati evanđelje. Ponovno naglašavamo svoju spremnost 
da ostanemo i opstanemo na ovim prostorima. Kroz stoljeća 
smo izdržali brojna progonstva i ratove i preživjeli. Uvjereni 
da naša patnja i žrtva za narod i Crkvu neće biti uzaludna, 
želimo ispuniti svoje poslanje i u ovim teškim ratnim vre- 
menima i pomoći da kršćanstvo ne nestane. 

Plan Isusa Krista i ostvarenje njegova evanđelja, čija 
je jeka doprla do ove nama svete, drage i vjerničkom krv- 
lju zalivene Zemlje, obvezuju nas, njegove službenike, da 
svim drugim ljudskim planovima, koji su u suprotnosti s 
ovim, kažemo i životom potvrđujemo svoje odlučno NE. 
Izjavljujemo da smo dio Katoličke crkve i jedan Prezbiterij 
koji će se truditi da u sve većoj slozi i ljubavi djeluje na 


1 Bosna Srebrena, 2/1995., str. 158-160. 

korist svih katolika u Bosni pod vodstvom svoga duhovnoga 
pastira. 

Sjedište i središte naše mjesne Crkve jest Sarajevo. U 
njemu želimo ostati i u njega što prije bude moguće vratiti 
svoje bogoslovije s nakanom da ove dvije ustanove sa svo- 
jim profesorima i odgojiteljima djeluju tako da se što prije 
steknu uvjeti osnivanja katoličkog fakulteta u Sarajevu. Ta- 
kođer će biti uloženi napori da se sjemeništa što prije vrate 
na područje nadbiskupije u Visoko i, ako Bog da, u Travnik. 

Svi (dijecezanski i redovnički) svećenici imaju prven- 
stveno zadaću djelovati među pukom u Vrhbosanskoj nad- 
biskupiji a oci franjevci i u Banjalučkoj biskupiji. Zato treba, 
čim prije bude moguće, vratiti svećenike u župe iz kojih su 
prognani ili izbjegli. Svećenike, koji s odobrenjem svoga Or- 
dinarija djeluju izvan nadbiskupije, usrdno pozivamo da se 
u ovo teško vrijeme duhovnim i materijalnim pomaganjem 
založe za očuvanje i obnovu mjesne Crkve. Hrvati katolici 
su živjeli ovdje stoljećima i imaju pravo na ovu grudu i u 
sadašnjosti i u budućnosti. Zato ćemo buditi u njima ljubav 
prema našoj domovini i učiniti sve što je u našoj moći i u 
skladu s našim poslanjem da im pomognemo kako bi os- 
tali svoji na svome. Također ćemo nastojati poduprijeti 
sve pozitivne procese koji bi vodili povratku prognanih na 
njihova ognjišta. Osuđujemo svaku politiku koja bi radila 
na nasilnom ili bilo kakvom izmještanju i preseljenju naših 
ljudi s njihovih ognjišta. Sve što tražimo za sebe dopuštamo i 
tražimo za sve druge. 

Uvjereni da nam ni vrijeme ni okolnosti (iako je vrijeme 
neizvjesno, a okolnosti vrlo teške) ne dopuštaju pasivno pro- 
matranje, poduzet ćemo što prije konkretne korake za oču- 
vanje onoga što je ostalo i obnovu oštećenog i uništenog. 
To nije moguće bez pomoći opće Crkve. Zato ćemo ustan)- 
viti tijelo koje će se pobrinuti da se za svaku našu župu 

pronađe posestrinska župa koja bi čim prije moralno i 
materijalno pomagala naše svećenike i vjernike vraćajući im 
osjećaj sigurnosti i nade. 

U svim većim centrima nadbiskupije osnovat ćemo od- 
gojno-obrazovne ustanove i time ćemo se uključiti u teme- 
ljitu odgojno-obrazovnu djelatnost na ovim prostorima. Ove 
ustanove nastojat ćemo povezati sa sličnim ustanovama u 
drugim Crkvama Europe i svijeta, podižući ih na europsku 
razinu. 

Poradit ćemo da sve karitativno-humanitarne crkvene us- 
tanove koordiniraju svoj rad kako bi što djelotvornije i pra- 
vednije pomagale svim našim vjernicima i ljudima koji su u 
nevolji. 

Rat je razorio ne samo naše zgrade i materijalna dobra 
nego je u dušama naših vjernika ostavio prazninu, tjeskobu 
a počesto i udaljavanje od moralnih načela evanđelja. Po- 
javila se droga i drugi teški poroci a poljuljane su temeljne 
moralne vrijednosti. Osjećajući odgovornost za Crkvu i svoj 
narod, tome ćemo se nastojati suprotstaviti Riječju Božjom, 
dijeljenjem sakramenata, vjerskom poukom i svime što 
nam poslanje daje na raspolaganje. Zato ćemo organizirati 
temeljito pripremljenu opću duhovnu obnovu (pučke misije) 
za sve naše župe, a nastojat ćemo to raditi organizirano i u 
međusobnoj suradnji. 

Iako su svećenici bili primorani u ovom ratu proviđati 
prvenstveno materijalna dobra za preživljavanje vjernika 
i baviti se spašavanjem ugroženih, zbrinjavanjem ranjenih, 
bodrenjem onih koji su bili u neposrednoj ratnoj pogibelji 
kao i svim drugim vidovima pomoći njima povjerenim vjer- 
nicima i svim drugim stanovnicima ove Zemlje, ipak po- 
zivamo i molimo ostalu braću svećenike da, povjeravajući 
ove djelatnosti vjernicima laicima, posvete svu potrebnu 
brigu duhovnoj skrbi vjernika na slijedeći način: 

- strpljivo slušajući vjernike u ispovjedaonici kao i u 
duhovnim razgovorima izvan ispovjedaonice; 

- tumačeći u svojim propovijedima i nastupima smisao 
kršćanskog poslanja i vraćajući vjeru u Božju providnost; 

- dijeleći sakramente i svjedočeći svojim svećeničkim 
pristupom i djelovanjem trajnu opredijeljenost za suradnju 
na Božjem planu postojnosti njegove Crkve i našega hrvat- 
skoga naroda na ovim prostorima. U svom pastirskom dje- 
lovanju nećemo zaboraviti ni na nova svećenička i redovni- 
čka zvanja. Naša nadbiskupija bila je najbrojnija po duhov- 
nim zvanjima, a svojim svjedočkim življenjem nastojat će- 
mo da to ostane i u ovim teškim vremenima. 

lako se sve vjerske zajednice nisu postavile prema po- 
litici i ratu kao što je to učinila Katolička crkva, ipak ćemo 
uvijek ostati otvoreni za ekumenizam i međureligijski di- 
jalog koristeći svaku priliku da pridonesemo suživotu u 
jednakopravnosti. U tom i u svakom drugom djelovanju 
nećemo dopustiti da politika nama manipulira ili da zlo- 
upotrebljava Katoličku crkvu za ostvarenje svojih ciljeva. 

Izražavamo svoju odanost papi Ivanu Pavlu II. i pot- 
vrđujemo jedinstvo svećenika vrhbosanske Crkve na čelu sa 
svojim Pastirom te pozivamo naš hrvatski katolički narod da 
u slozi i suradnji svoje voli a tuđe poštuje. 


U ime nazočnih svećenika 


Vinko kardinal Puljić, 
nadbiskup vrhbosanski 

Izvještaj o. vizitatora fra Šime Samca na Provincijskom kapi- 
tulu 2000. Franjevačke provincije Sv. Križa - Bosne Srebrene 


Kako sam je vidio i kako dalje? 


Papa Leon XI. 14. ožujka 1883. napisa: ,,Sve što katoli- 
čka vjera ima u Bosni, iza Boga, plod je franjevačkog truda 
i znoja“. Znajući da je to tako i imajući u vidu nemjerljivu 
ulogu u navještaju riječi Božje na ovim prostorima, a i 
svojstvenu prisutnost franjevačkog svjedočenja na ovim 
prostorima kao i najnovija tragična događanja, ali i dostojno 
ponašanje braće u rizičnim i prevrtljivim vremenima bio je 
odlučujući jezičac na vagi koji me je motivirao da prihva- 
tim ne baš zahvalnu ulogu generalnog vizitatora ove ne sre- 
brene nego zlatne Provincije. 

Smatram da svaki brat u našem Redu kojemu se povje- 
ri bilo kakva služba treba je vršiti s ljubavlju i puno preda- 
nja odnoseći se sa svakim kao brat. Tako sam i ja pristupio 
ovoj službi, i susreo braću kojoj je stalo do općeg i osob- 
nog dobra. Svima zato izričem javnu zahvalnost za bratske 
susrete i iskustva koja sam doživio i koja su svojevrsno 
bogatstvo. Nigdje, ama baš nigdje nisam doživio nikakvu 
neugodnost što bi bacilo sjenu na sveopći pozitivni dojam 
ove kanonske vizitacije. Hvala vam u ime osobno i u ime 

našeg Reda i neka vam je na ponos. Osobitu zahvalnost 
dugujem mom tajniku fra Zdravku Kujundžiji, braći iz 
provincijalata, svim gvardijanima i svakom pojedinom 
bratu. I ne samo to, nego zadivljuje što su pojedina braća 
koja se nisu našla na mjestu na dan vizitacije došla na druga 
mjesta i tako izvršila svoju dužnost. Kanonski sam vizitirao 
sve samostane i župe u Bosni i u Hrvatskoj, kao i braću u 
Europi (Njemačka - Limburg). Zbog nedobivanja vize ni- 
sam mogao pohoditi braću u Beogradu, ali su zato ona došla 
u Tolisu. Braću na Kosovu pohodio je pomoćnik vizitatora 
fra Flavio Cavallino provincijal iz Albanije te dostavio iz- 
vještaj u Generalnu kuriju i meni osobno. Od župa u Bosni 
jedino nisam pohodio Sokoline zbog nedostatka prikladnog 
vozila za snježne uvjete kakvi su tada bili a u kojoj nikoga 
nema i u kojoj je sve spaljeno. 

Ne ulazeći u političke ocjene situacije u Bosni, moj 
je dojam da je pravno-sigurnosna situacija u ovoj državi 
različita. Tako, na primjer, postoje prostori gdje braća dje- 
luju i rade u sasvim normalnim političkim uvjetima, ali po- 
stoje i oni drugi prostori u kojima treba dosta mudrosti 
i taktičnosti kako bi se posvjedočila naša franjevačka i 
kršćanska prisutnost, do onih koji su pod srpskom vlašću 
za koje se ne može reći da u njima vlada politička i pravna 
sigurnost. Osim toga, na prostorima pod srpskom vlašću, 
uglavnom je sve porušeno i spaljeno, i nema naroda. Tako, 
na primjer, u 15-tak franjevačkih župa danas ima jedva 1700 
vjernika. Volja i želja da se zapali vatra na starim ognjišti- 
ma je prisutna i dobro je što to čine prvi fratri, ali valja imati 
na umu da povratak neće teći kako mi priželjkujemo, jer do- 
bar dio vjernika ne želi povratak u nesigurne i pravno ne- 
sređene odnose. Dapače, jedan dio koji se nalazi u Hrvatskoj 
odlazi u treće zemlje i tako ih gubimo. To je taj drugi egzo- 
dus koji je ravan prvome, a možda i još tragičniji. 

Brojno stanje provincije 


Provincija ima 298 svećenika i 5 braće nesvećenika što 
ukupno čini 303. Trojica su braće s privremenim zavjetima 
za neklerički stalež, bogoslova je 46 od kojih su 2 đakona 
i 10 svečano zavjetovanih. Sjemeništaraca ima 52 i trojica 
postulanata te 15 novaka. 

Provincija ima 19 samostana, 75 župa (s Dobrinjom i 
Grebnicom) i svetište BDM u Olovu. Braća su prisutna u 
11 država: Bosni i Hercegovini s 223 svećenika i 5 braće 
neklerika; u republici Hrvatskoj 19 svećenika; u Njemačkoj 
22 svećenika; u Austriji 3 svećenika; u Francuskoj 2; u Ita- 
liji 2; u Albaniji 3 (jedan je biskup); u Nizozemskoj 1; u 
Australiji 4; u Africi 3; u Jugoslaviji 7. 

Ovo provincijsko bratstvo može biti Bogu zahvalno zbog 
svoje brojnosti, ali i zbog još uvijek relativno dobrog broja 
kandidata za redovnički stalež u našoj Provinciji. Malo je ko- 
ja provincija u Redu s takvim podmlatkom kakvoga imate vi. 
Taj podmladak su ,naše oči" kojima gledamo u budućnost, 
stoga i opravdani razlog da u odgoj i izobrazbu ulažemo ko- 
liko god možemo da bismo formirali novu braću za nova 
vremena. Čini se da Provincija ulaže dostatno u te naše za- 
vode, i jedna je od glavnih preokupacija uprave provincije 
da nam zavodi dobro funkcioniraju. Istina, valja zamijetiti 
da se malo zakazalo s obzirom na formaciju odgojitelja jer, 
na primjer, imamo braće koja studiraju razne materije dok 
trenutno nitko ne studira pedagogiju ili franjevačku duhov- 
nost, što svakako treba imati u vidu ovoga puta, znajući da 
su se neki odgojitelji pomalo iscrpili i zamorili u odgojitelj- 
skom radu. 

Uz odgojitelje u našim su zavodima i naši profesori. 
Moram reći da oni jako dobro rade, te svojim nastupima na 
raznim skupovima i organizirajući sami određene znanstve- 
ne skupove predstavljaju Provinciju na znanstveno-kulturnoj 
razini i to je upravo ono što naš Franjevački red danas tra- 

ži, i što Crkva od nas traži, da uz kreposni život njeguje- 
mo i onaj znanstveni koji je nedjeljiv od prvog. Ipak bih ov- 
dje spomenuo njihov minimalni džeparac od 100 DM mje- 
sečno koji nikako ne može zadovoljiti potrebe jednog 
profesora. Stoga se ,,snalaze" na razne načine. Bilo bi po- 
željno da se u duhu Pravila i našeg franjevačkog zakono- 
davstva promotri ovaj problem kako bi on bio riješen na 
najbolji mogući način, a u duhu našeg zavjeta siromaštva. 
Svako ,snalaženje" u tom smislu vodi u individualizaciju 
što je uvijek na uštrb bratstva. 


Duh pobožnosti i molitve 


Svima nam je znano da koliko smo duhovni toliko smo 
prepoznatljivi kao Manja braća. U Crkvi i u Redu, a tako 
i u provincijama postoji odsutnost duhovnog zbog onog 
sekularnog koje mi nismo željeli, ali je ono ušlo u naše 
ponašanje i stavove i to najčešće i bez našeg htijenja. Tako je 
to i u ovoj Provinciji. Ipak, treba reći, postoje braća s jakim 
duhovnim profilom iz kojih zrači vjera i mir kao učinak 
njihova duhovnog života - života molitve. 

U odgojnim zavodima može se govoriti o solidnom 
zajedničkom duhovnom životu jer njeguju duh molitve i 
pobožnosti. Isto tako, neki se zajednički čini njeguju u re- 
dovničkim kućama i na pojedinim župama. Ali ima i kuća 
u kojima nema predviđenih, a ni stvarnih trenutaka za za- 
jedničku molitvu. Tu se mogu tražiti neka opravdanja za 
izostanak s pojedinih zajedničkih čina, ali se ničim ne mo- 
že opravdati stav ,gdje smo dvojica ili trojica" da nikad 
zajednički ne molimo. Ipak je jako zanimljivo da redovito 
sva braća, pa tamo gdje se zajednički i ne moli, izražavaju 
žaljenje zbog toga i naglašavaju kako na tom planu valja 
mnogo učiniti. 

A mi smo samo toliko jaki u svom zvanju i poslanju ko- 
liko molimo. Zato je potrebno vratiti se duhu molitve i po- 


106 


Bosanski franjevci na pragu trećeg tisućljeća 


božnosti ukoliko želimo biti prepoznatljivi i uvjerljivi u na- 
šem poslanju. Smatram da mjesni kapituli trebaju učiniti 
mnogo više, ili bolje rečeno trebaju početi funkcionirati i 
motivirati braću na tu prvu i osnovnu našu obvezu. Pa tu i 
jest, čini se, problem što mjesni kapituli ne funkcioniraju. 
Postoji čak i bojazan održavati mjesne kapitule, a oni su 
presudni za život bratstva. Upravo ovaj Kapitul o ovom 
problemu mora donijeti određene zaključke, a nova je up- 
rava dužna to i u djelo provesti pomažući, ako ustreba, i 
materijalima i savjetima da mjesni kapituli funkcioniraju i 
da sabiru braću na molitvu i bratsko druženje. 

Ono što treba pohvaliti, uz napomenu da je uvijek mo- 
guće bolje, jesu naši odgojni zavodi u kojima se njeguje 
duh pobožnosti i molitve. Kao primjer iznosim malu, ali 
znakovitu činjenicu iz novicijata u Livnu; tamo od najave 
Kapitula naša mlada braća svakodnevno na nov način mo- 
le da bude plodonosan za čitavo provincijsko bratstvo. Te 
su nade pune nade i očekivanja što nas dodatno obvezuje da 
ničim ne povrijedimo ta bezazlena nadahnuća naše mlade 
braće. 

Po meni nitko ne bi smio primiti službu ni gvardijana a 
niti župnika ako ga duboko ne tišti problem; kako organizi- 
rati duhovni život braće. I zaista svijet ima puno pravo u 
nama doživljavati i prepoznavati ljude pune Duha Božjega, 
a naša je obveza to i posvjedočiti. Drugim riječima reče- 
no, naš život treba biti knjiga Evanđelja iz koje mogu svi 
čitati i koja je svima razumljiva. 

Ono što ohrabruje jest volja i želja braće da se na ovom 
planu molitve i pobožnosti napravi pomak nabolje. 


Odnos prema drugim franjevačkim zajednicama 


Kod braće prevladava iskreni osjećaj zahvalnosti prema 
drugim bratskim provincijama koje su pružile, a provincija 


107 


Fra Petar Anđelović 


sv. Ćirila i Metoda još uvijek pruža pomoć (Slavonski Brod) 
braći u ratnim i poratnim prilikama. Dijelio se isti kolač 
patnje i osjećala se bratska solidarnost te se tako posvjedo- 
čilo sveopće franjevačko bratstvo koje nastavlja živjeti kroz 
razna iskustva i to na širokom planu, makar to vama i nije 
uvijek dovoljno poznato, jer braća našega Reda itekako mis- 
le na vas. 

Na području vaše provincije živi i jedna mala zajednica 
II. franjevačkog Reda klarise u Brestovskom. 

Provincija o njima skrbi i materijalno, a nadasve duhovno 
i one izražavaju zadovoljstvo zbog skrbi koju Provincija 
njeguje prema njima. Nadati se je da će se roditi i poneko 
zvanje u toj zajednici i tako se učvrstiti na ovim prostorima. 

Odnos prema Franjevačkom svjetovnom redu u koji su 
braća nekada ulagala mnogo ljubavi i duhovne skrbi danas 
se bitno izmijenio. U svim našim provincijama dogodilo 
se neko izumiranje Franjevačkog svjetovnog reda pa tako i 
kod vas. Na sreću rada se nešto novo, a to je FRAMA, koja 
na prostorima vaše Provincije broji preko 500 članova 
što može biti dobar put prema oživljavanju Franjevačkog 
svjetovnog reda, ali i dobrim izvorom novih zvanja za prvi 
Red. Svakako da u taj oblik naše franjevačke djelatnosti tre- 
ba više ulagati u svakom smislu riječi, poglavito zbog toga 
što će uvijek biti kandidata za tako privlačan projekt života. 


Pastoralno djelovanje (evangelizacija) 


Evangelizacija jest nešto što je unaravljeno poslanju bo- 
sanskih franjevaca. Tako je to i danas. Prepoznatljivost se 
provincije ponajviše očituje upravo kroz ovo djelovanje i 
služenje u koje je uključeno najviše braće. Ipak uvjeti u 
kojima se odvija ovakvo služenje jesu vrlo različiti. Tako 
možemo govoriti od pastoralnog djelovanja koje se odvija u 
normalnim uvjetima do onoga koje se odvija u vrlo teškim 

uvjetima u kojima je prisutnost fratara neusporedivo važna 
za novi početak, ali gdje nedostaje vjerni narod. To je slučaj s 
prostorima u kojima je srpska vlast. 

Uočljivi su novi pomaci u pastoralnom djelovanju. Tako 
uz uhodani i prepoznatljivi oblik pastoralnog djelovanja 
postoje i novi pomaci i nova razmišljanja, ali i novi zahtjevi 
i novi problemi. Svi ti novi pomaci zahtijevaju dodatne ener- 
gije pastoralnih djelatnika, ali i nove spoznaje. Biti dobar od- 
gojitelj mladih framaša, dobar vjeroučitelj i vrlo dobar ka- 
teheta, uvjerljiv s porukom na televiziji ili radio postaji nije 
baš jednostavno, a i teško ostvarljivo. Događa se da se zbog 
vjeronauka u školama zanemaruje kateheza ne što bi se to 
htjelo nego što nedostaje i vremena i energije. A svi znamo 
da jedino kateheza odgaja cjelovito i sustavno religiozni ži- 
vot čovjeka. Ili nove mogućnosti da pošaljemo poruku 
preko TV ekrana i radio postaja zahtjeva od nas spremnost 
i uvjerljivost da to i učinimo na takav način da ta poruka 
dotakne čovjeka. Mišljenja sam da bi na razini Provincije 
trebalo formirati jednu ekipu suradnika na tom planu tako 
da bi ona spremala određene materijale za novonastale po- 
trebe i pomogla pastoralnim djelatnicima u njihovim nastu- 
pima na javnim medijima. Ovdje, na ovim prostorima inter- 
konfesionalnosti takvi su nastupi providonosni, jer su svoje- 
vrstan oblik evangelizacije i naše franjevačke prisutnosti, što 
iziskuje od nas poglavitu pozornost i spremnost u tom obli- 
ku evangelizacije. 

Uočio sam također kako se braća jako dobro služe komp- 
jutorima, a neki su otišli tako daleko da su napravili kom- 
pletnu župsku kartoteku sa svim podacima (npr. Okučani). 
Bilo bi dobro pozabaviti se još boljom edukacijom za još 
efikasnije korištenje informatičkih pomagala, ali i izraditi ili 
nabaviti prikladan program za cijelu Provinciju i tako učiniti 
dostupnost podataka svima. U tu bi svrhu trebalo osnovati 
Vijeće za informatičku djelatnost koje bi sve to koordiniralo 
i braću educiralo. 

Promicanje rasta Kraljevstva Božjega ostvaruje se u 
znaku đakonije - karitasa pod nazivom Kruh sv. Ante. Svako 
pastoralno djelovanje i svaki oblik evangelizacije postaje to 
uvjerljiviji što više dijelimo kruh sa siromasima. Cini se da- 
je vaš oblik karitativnog djelovanja preko Kruha sv. Ante, a 
i kroz druge oblike solidarnosti sa siromasima, posvjedočio 
i još uvijek svjedoči našu skrb i brigu za one koji se nalaze 
na rubu društva. Mogli bismo navesti bezbroj primjera so- 
lidarnosti u vašoj Provinciji, a ja kao ilustraciju navodim 
Bugojno gdje je u župskim prostorijama smještena škola, 
zdravstvena i zubna ambulanta, karitas i sve ostalo što je u 
takvim uvjetima potrebno. 

U promicanju rasta Kraljevstva Božjega uz navedena 
sredstva priopćavanja spada svakako župski i ostali tisak, a 
ja bih posebno naglasio važnost i ulogu ,,Svjetla riječi" koje 
po meni zauzima jedno od prvih glasila katoličkog tiska 
na području Bosne. I tehnički i sadržajno glasilo je veoma 
privlačno i prihvatljivo za vjernički narod. Taj informativni 
katolički glasnik treba njegovati, i sva bi ga braća trebala 
prihvatiti kao svoj glasnik i kao takvog promicati. To biste 
vi braćo trebali činiti surađujući u njegovu oblikovanju i 
financirajući njegov izlazak, razmišljajući pri tom kako ga 
učiniti što dostupnijim svakom vjerniku. 


Komunikacija i solidarnost 


Svaki je čovjek društveno biće i kao takav upućen je na 
komunikaciju i na solidarnost. Svaku našu manju ili veću 
radost želimo komunicirati jer ona dijelom pripada i drugi- 
ma, a isto tako i svaku bol želimo podijeliti s drugim tražeći 
možda i nesvjesno solidarnost s našim stanjem u kojem se 
nalazimo. Stoga je jako važno protkati život bratstva tim 
dvjema dimenzijama našeg bivovanja. Radovati se s braćom 
u svakom pomaku na bolje, ali i dijeliti probleme koji 
opterećuju brata i bratstvo sastavni je dio našega života. 

Komunikacija je među braćom dakle zahtjev i valja nam 
se učiti tom umijeću. Smještaj vaše Provincije na širokom 
prostoru, velik broj članova bratstva koji se nalaze izvan 
države, kao i ratne i poratne prilike priječe i otežavaju nor- 
malnu komunikaciju među braćom. Ipak se čini dosta napo- 
ra kroz razne susrete braće da se poboljša taj oblik susreta- 
nja (mjesni kapituli, regionalni sastanci, dan Provincije, 
proslave...) 

Medu braćom se čuje poneki glas kako se zna dogoditi 
da netko od braće umre, a da nije bio o tome obaviješten; ili 
da će jedan dio braće reći kako i sjedište uprave Provincije 
nije najbolje riješeno; ili će netko reći daje uprava Provincije 
bila više okrenuta prema vani, a manje prema unutra i da je 
vrijeme da se to i dogodi. Sve to upućuje na zaključak kako 
braća teže i žele što više komunikacije unutar provincijskog 
bratstva. Potrebu za razmjenom iskustva i češćim susreta- 
njem braće osjećaju još više ona braća koja borave u Europi, 
Australiji, ili oni koji su s izbjeglim narodom u Hrvatskoj, 
kao i oni u Italiji. Zbog toga braća na sastanku u Njemačkoj 
rekoše kako bi bilo dobro da netko od definitora bude biran 
između njih radi rješavanja određenih problema koji su ve- 
zani za njihov život i rad. Čini se da to baš i nije toliko 
jednostavno ostvariti, ali je istina da treba činiti koliko je 
moguće više da se susreti događaju. 

Uz komunikaciju podjednako važnu ulogu ima i soli- 
darnost. Dok se u političkom rječniku govori o globalizaciji 
(možda kolonizaciji) Papa govori o globalnoj solidarnosti sa 
siromasima, što je na tragu Isusova ponašanja koji se druži 
i solidarizira s onima koji su na rubu društva, jednostavno 
rečeno s najpotrebnijima. Istu logiku razmišljanja i ponašanja 
njeguje naš sv. Franjo. Biti solidaran s potrebnima - siro- 
masima znači vršiti naše franjevačko i kršćansko poslanje. 
Solidarnost u ovom provincijskom bratstvu i te kako postoji, 
ali potrebe i mogućnosti još su i veće. Ne živimo mi u istim 
uvjetima niti imamo iste mogućnosti. Spominjem prostore 

pod srpskom vlašću i našu braću na njima koja sigurno 
iziskuju veću solidarnost čitave zajednice što ne znači da je 
bratska solidarnost izostala. 


Materijalna obnova 


Svima vam je poznato koliko su tijekom rata stradali 
stambeni i sakralni objekti. Gotovo iz pepela nikli su novi 
i ljepši i bolji, kako sakralni tako i stambeni, mada jedan 
dobar dio njih poglavito tamo gdje je srpska vlast i gdje 
naroda još uvijek nema, čeka svoje bolje dane. Mi znamo 
dobro da ekonomat Provincije nije u stanju pratiti potrebe 
takve naravi ali moramo biti Bogu zahvalni da se providaju 
sredstva potrebna za naše odgojne zavode. Stoga su izvori s 
bilo kojeg naslova, a sa znanjem uprave Provincije, dobro 
došli. Gradnje koje se poduzimaju ne trebaju biti velebne, 
nego svojstvene franjevačkom duhu koje krasi jednostav- 
nost i sakralnost. Pozlaćene bazilike malo su koga motivira- 
le da povjeruje, a ubožni su eremitoriji i siromašne nastambe 
naše braće potakle i potiču mnoge da povjeruju kako Bog po 
siromaštvu stvara spomenike svoje dobrote. I ono raspeće od 
papira u Modrici u samostanskoj kapelici (vizitator fra Pavao 
iz Rovinja 1640.) imalo je i te kako svoju poruku i snagu. 

Teret obnove, poglavito one koja još predstoji, neka bude 
na teret čitavog bratstva. Već su neka braća pokazala svoju 
bratsku solidarnost na toj razini, a ja potičem i ostalu braću da 
misli na svakog brata u ovome bratstvu, na njegove duhovne 
i materijalne potrebe. Ako ja imam ugodan boravak u kući 
neka to ima i svaki brat u ovome bratstvu. Bratska ljubav, ako 
je ima, jest jako dosjetljiva i uvijek je upućena na drugoga. 


Kulturno blago 


Kulturno blago Provincije sastavni je dio našeg bivovanja 
i djelovanja. Bibliotečni fondovi, arhivska grada, umjetnička 

djela, sakralno i drugo ruho, te ostali materijali raznih ci- 
vilizacija tvore dio naše franjevačke povijesti. Ne bih želio 
ulaziti u neki detaljniji opis stanja, ali mogu reći da se dosta 
čini na održavanju i na dostupnosti tog kulturnog blaga široj 
javnosti. Ističem, kao primjer, ono što se je u tom smislu 
napravilo u Livnu, ili ono što se sustavno radi u Kraljevoj 
Sutjesci, ali bi i potaknuo da se svi založimo da se svugdje 
njeguje pravi odnos prema kulturnoj baštini koja često oz- 
načava i razinu naše sveukupne kulture. Ako bih na ovom 
području nešto stavio u prioritete, onda je to svakako muzej u 
Fojnici, tj. samu zgradu koja je sasvim trošna i u kojoj miše- 
vi kolo vode, a u njoj je, kako znam, pohranjeno kulturno 
blago od neprocjenjive vrijednosti. 


Što staviti u prioritete? 


Kažu ako zajednica izbere velike obaveze to je čini za- 
uzetom i sretnom. 1 još k tomu ako zajednice u svojim 
programima imaju tipične religiozne aktivnosti, i koje su 
podložne religioznom autoritetu imaju veće šanse da rastu i 
da prežive za razliku od onih koje teže nekim programima 
koji u sebi nemaju tipičnu religioznu dimenziju (M. Chaves). 
Stoga mnoge provincije u svijetu, čiji projekti nisu tipič- 
no religiozni, plaćaju svoj danak. Svi projekti mogu biti 
više manje dobri (zauzimanje za pravdu, solidarnost, mir, 
ekologija, ...), ali ako ti projekti ne počivaju na evangeliza- 
ciji u užem smislu riječi riskira se budućnost i Crkve i Reda. 
K tomu još, ako je projekt ,,privatne" naravi, tj. ako iza njega 
ne stoji zajednica kao autoritet on nema svoje budućnosti. 

Umijeće je dakle predložiti pravi projekt života koji 
obvezuje svakoga brata da učini svoj dio. Uvjeti za takav 
pomak nabolje su vjernost i kreativnost; vjernost formuli 
zavjetovanja i kreativnost u ostvarivanju projekta, To zna- 
či da uvijek treba započinjati ispočetka s novim predanjem 

nakon temeljitih analiza postojećeg stanja. U tu svrhu bilo bi 
dobro: 

Pripremati i animirati mjesne kapitule, pomagati gvardija- 
nima u pripremi i održavanju kapitula i učiniti dovoljno da 
kapituli budu mjesto analize i vrednovanja postojećega te 
animiranje braće za nove projekte. 

Njegovati početnu i trajnu formaciju. Poslati braću na 
specijalizaciju odgojnih znanosti i franjevačke duhovnosti 
kako bi mogli što stručnije pomoći braći kako u početnoj ta- 
ko i u trajnoj formaciji. Njegovati djelo evangelizacije tra- 
žeći nove načine naše franjevačke prisutnosti, te se otvarati 
potrebama našega reda za nove projekte evangelizacije. 

U novonastaloj društveno političkoj situaciji, a osobito 
onoj ekonomskoj, pokazivati dovoljno solidarnosti sa svom 
braćom i s narodom. 

Ovaj kratki izvještaj nije dotaknuo svu problematiku vaše 
zajednice i to nije njegova namjera. Prije svega, pokušao sam 
dotaknuti samo neke vidove života koji mi se čine važnima 
za život provincijskog bratstva. Stoga je zamišljen tako da 
na jednostavan način bude motivirajući za naša razmišljanja 
i za eventualne nove pomake kako bismo iz zajednice prešli 
u bratstvo kao viši oblik našeg suživota i bivovanja. Ako 
bude tako shvaćen, možda će nam malo i pomoći u našem 
određivanju prema budućnosti. 


Visovac, 29. lipnja 2000. 

Izvještaj provincijala fra Petra Anđelovića na Provincijskom 
kapitulu 2000. 


Uvodne napomene. U nadi, da će zvučati iskreno, želim 
ovaj Izvještaj započeti riječima zahvalnosti Bogu i braći naše 
Zajednice što su mi dopustili, ovako nedostojnom, stajati 
na čelu ove starodrevne, slavne i ugledne Provincije i to u 
vremenu koje se može usporediti s najtežim vremenima kroz 
koja je naše Zajednica tijekom svoje povijesti prolazila. 

Na ove riječi zahvalnosti odmah nadovezujem riječi mo- 
litve i molbe za oproštenje. Lagao bih, kada bih rekao da se 
nisam trudio, da nisam nastojao, no griješio bih, kada bih 
rekao da nije bilo propusta i pogrešaka, no potiho se, u dnu 
srca, nadam da one nisu ni pojedincima ni Zajednici nanijeli 
štetu u velikim stvarima, no i pored toga najponiznije molim, 
da mi vi, ovdje nazočni, u ime svih, oprostite. 

U svezi s ovim još bih jednu stvar želio istaknuti. Postojao 
je, naime, neki tihi nesporazum s nekim od članova naše 
Zajednice. Krivnju pripisujem sebi, jer nisam uvijek uspije- 
vao svoj način vođenja Zajednice učiniti transparentnim, sto- 
ga sada osjećam potrebu da o tome ponešto kažem, što bi, 
barem se tako nadam, moglo koristiti budućem provincijalu i 
budućoj provincijskoj upravi. 

Jedan od osnovnih principa moga provincijalskog dje- 
lovanja bila je maksima da Zajednica ne treba i ne smije 

biti grob pojedincu. Meni je ovaj princip bio nekako sam po 
sebi razumljiv i prihvatljiv, no ponekima nije i nerijetko sam 
doživljavao ozbiljne prigovore, da nanosim štetu zajednici 
štiteći pojedinca. No, ako je to i bilo tako, činio sam to zato 
što sam bio uvjeren da će Zajednica preživjeti makar se u 
njoj nalazila i poneka crna ovca. Kad zajednica slabom, pa 
i grešnom, pojedincu, dadne vremena i prostora da preživi, 
čini mi se da čini dobro. 

Drugo, u čemu je dolazilo do nesporazuma, čak i s naj- 
bližim suradnicima, bio je moj, možda ga tako treba označiti, 
prejaki osjećaj za kontekstualnost. Taj termin nam je za- 
sigurno svima poznat iz gimnazijskih dana, a označuje ono 
što je isprepleteno, označuje misaonu cjelinu kojoj pripada 
neka riječ, rečenica, izjava i slično. Pojedini jezični ili logič- 
ki elementi dobivaju svoj točan ili potpun smisao samo iz 
konteksta u kojemu se nalaze. To, u prenesenom značenju, 
vrijedi za djelovanje pojedinca u okvirima zajednice, pa i u 
okvirima njegove društvene okoline. Da bi njegovo djelo- 
vanje bilo razumno i razumljivo, potrebno je stalno misliti u 
kojemu se kontekstu ono događa. 

U našoj zajednici, međutim, ima pojedinaca, koji izdvoje 
sebi cilj ili zadatak i ne odustaju od njega dok ga ne ostvare, 
što oko njega gori, što ima puno važnijih stvari, to takva 
pojedinca ne zanima. On je slijep za svoju okolicu. Takvi 
poslovi mogu biti pisanje knjige, izgradnja crkve, obnova sa- 
mostana, stanje u njegovu distriktu, itd., a što je sa Zajedni- 
com i njezinim pojedincima, njihovim poslovima i brigama, 
takva pojedinca ne zanima, zanima ga njegov uspjeh i pri- 
znanje koje iz toga slijedi. Takvom članu zajednice kon- 
tekstualnost života ništa ne znači, te lako postane teretom 
svoj zajednici. U tom je smislu trebalo razumjeti i zaključak 
br. 10. sa posljednjeg našeg Provincijskog kapitula 1997. 
godine. 

S takvom je braćom dolazilo do nesporazuma. Ja sam 
jednostavno osjećao da Zajednica i njezini članovi moraju 
imati osjećaja za kontekstualnost, a za primjer, sasvim svjes- 
no, navodim tri segmenta našega života upravo u ovo zad- 
nje vrijeme, mislim na rat i poraće. Jedan je političke naravi. 
Ne može se ni živjeti ni djelovati a da se ne uzimaju u obzir 
političke prilike. One uvijek čine kontekst našega života. 
Drugi primjer je crkvene naravi. Ne računati s prilikama u 
našoj mjesnoj Crkvi i ne uvažavati ih, graničilo bi s ludošću, 
da ne kažem, nevjerom. Ili treći primjer: situacija u Franje- 
vačkom redu, kojega ja naša Provincija dio. Ne htjeti zna- 
ti koje su i kolike su potrebe našeg Reda, zatvoriti oči 
pred njima, bilo bi ne samo nerazumno nego i nedostojno, 
možda bi se to moglo nazvati čak izdajom. Evo, ovakvo 
razmišljanje, koje je često uvjetovalo neke odluke, nisam 
uspio učiniti transparentnim nekoj braći, pa i za to molim 
oproštenje. 

Bitne stvari Izvještaja. Sada, kada sam ovo izrekao, mo- 
gu odahnuti, jer će neke stvari, čak i unatrag, postati jasnije, 
a i one, o kojima ću govoriti, bit će, nadam se, gledane u 
drugom svjetlu. 

Najprije ono o čemu neću govoriti. Neću govoriti o našoj 
pastoralnoj djelatnosti u obliku župnog pastorala, o redov- 
ničkoj disciplini, o ekonomskoj situaciji u kojoj se nalazi 
naša Provincija. O tome govore: izvještaj mngp. o. vizitatora, 
izvještaj fra Ive Orlovca načinjen na temelju gvardijanskih 
izvještaja, te izvještaj provincijskog ekonoma. Neću govoriti 
ni o odgoju, o njemu govore izvještaji vijeća zaduženih za 
taj važni posao u našoj zajednici. 

Reći ću tek načelno, da se sadašnja Provincijska uprava 
često vraćala zaključcima zadnjega Provincijskog kapitula, 
osobito onima, koji su se odnosili na evangelizaciju i na 
formaciju. Primjereno je proslavljena trogodišnja priprava za 
proslavu jubileja Kristova rođenja s nakanom obnove cijele 

Zajednice i svakoga pojedinca, kako to traži zaključak br. 1, 
zadnjeg prov. kapitula uz važnu napomenu da smo iskreno 
poštivali propise i ponude mjesnih ordinarija i da smo na tom 
planu s njima surađivali. 

O situaciji glede trajne formacije i obrazovanja govorit 
će drugi izvještaji. Moram ipak konstatirati da nismo uspjeli 
ostvariti dio zaključka br. 6, u kojem se traži ,,da se Gim- 
nazija otvori i za vanjske đake", a ,,Teologija za primanja 
studenata laika", mada također treba reći da to nije ni 
jednostavno ni lako. O ovom treba i ovaj Provincijski kapitul 
razmisliti. 

Vraćam se onomu o čemu ću ja, iz jednog posebnog raz- 
loga, malo dulje govoriti, a to su djelatnosti naše Zajedni- 
ce koje nisu nužno vezane uz rad na župama pa ni za rad 
u odgojnim zavodima, a na koje se sve više stavlja nagla- 
sak kako u okvirima našega Reda tako i redovništva uopće. 
Činim to i iz razloga kontekstualnosti, o čemu je maloprije 
bilo govora. 

Ključ za čitanje generalnih konstitucija. Devedesetih 
je godina u našoj Generalnoj kuriji sačinjen ključ za čitanje 
Generalnih konstitucija pod nazivom ,,Franjevački identitet". 
Knjižica je prevedena i na hrvatski jezik i objavljena u 
Zagrebu 1991. godine. U jednom od zadnjih poglavlja te 
knjižice govor je o našem poslanju u svijet. Među inim se 
kaže: ,,Crkvena je hijerarhija od nas tražila sudjelovanje u 
pastoralnim djelatnostima, osobito na razini mjesnih crkava. 
Mnoga su braća posvećena radu na župama. Ove GG KK 
drže taj posao dijelom naše karizme. Ne bi li ipak trebalo, 
dakako bez isključivosti, razmisliti u kolikoj mjeri taj na- 
čin institucionaliziranosti koči ili bar otežava proročku di- 
menziju našeg poslanja koje prema duhu GG KK manje ide 
za institucijama, a preferira ,,rubne" oblike evangeliziranja?“ 
(s. 78.) 

Na ovaj upit, zbog pluralizma i duha univerzalnosti u 
našem Redu, odgovori se jako razlikuju od jedne do druge 

provincije i od jedne do druge generacije. Treba reći da 
GG KK otvaraju perspektive, a konkretni koraci zahtijeva- 
ju mnogo razboritosti i bratskog prihvaćanja u ljubavi. 

Ovakvo čitanje GG KK doživjelo je na zadnja dva gene- 
ralna kapitula svoje još čvršće utemeljenje, sve u namjeri, da 
bi se pomoglo braći da ostvare ,,proročku zadaću podsjeća- 
nja na Božji plan o ljudima i služenja mu? (Vita Consecrata 
73) i to po ,,Christi vivendi forma“ koju su usvojili Franjo 
Asiški i njegovi prvi drugovi? (PG - Poruka Generalnom 
ministru Manje braće, Ivan Pavao II, 5. svibnja 1997.). U 
samom se pak dokumentu s Generalnog kapitula 1997. 
godine ,,Od predaje do proroštva: orijentacije i prijedlozi? uz 
naglasak da nas ,slušanje i dijalog sa svijetom i s poviješću 
vraćaju srcu našeg poziva: ,,U ime Gospodnje započinje ži- 
vot Manje braće" stavljaju mir, skrb za siromašne i dijalog 
kao proročki zadaci u centar naše franjevačke pozornosti. 

Tako u broju 8. toga dokumenta stoji: ,,Da bismo bili pro- 
micatelji nove “kulture nade i solidarnosti* u ovom svijetu 
koji trpi i koji istodobno daje nazrijeti znakove nade, Gene- 
ralni kapitul: 

- Potvrđujući prvenstvenu opciju za siromašne i odba- 
čene današnjeg društva traži od braće da s njima dijele njihov 
život, njihovu povijest i njihovu nadu te da od njih budu i 
evangelizirani. 

- Da se - vjerni svom identitetu Manje braće i interpe- 
lirani od nejednakosti koje stvaraju sve dublji prokop izme- 
đu bogatih i siromašnih i uzrokuju isključivanje i odbaci- 
vanje - na razini konferencija i u jedinstvu s Franjevačkom 
obitelji konkretno založimo za pravdu, mir i očuvanje stvo- 
renoga; jer je zalaganje nastaje iz naše duhovnosti i pred- 
stavlja franjevački doprinos novoga tisućljeća. 

- Zabrinuti zbog situacije tolikih ljudi koji su prisiljeni 
napustiti svoje teritorije, naročito radnika iseljenika, izbje- 
glica, etničkih manjina, potiče Generalni definitorij da - preko 

Ureda za pravdu, mir i očuvanje stvorenoga - stvori mre- 
žu osoblja i sredstava radi interveniranja u potrebama 
iseljenika". 

Osluškujući poruke zadnjih generalnih kapitula i slije- 
deći koliko nam je to bilo moguće instrukcije Generalnog 
definitorija, i sami smo sve više polagali važnost na ovu vr- 
stu djelovanja članova naše Zajednice. Kao potvrdu rečeno- 
ga navodim tri segmenta naše djelatnosti: Rad na stvari mi- 
ra, karitativnu i komunikacijsku djelatnost. 

Rad na stvari mira. U spominjanom ,,Ključu za čitanje 
Generalnih konstitucija" se već na prvim stranicama nagla- 
šava da je medu naporima što ih je Red učinio u zadnje vri- 
jeme, da bi svoju prošlost posadašnjio i odgovorio današ- 
njem svijetu, jest stavljanje na prvo mjesto posvješćivanja 
našega poslanja kao glasnika pomirenja, pravednosti i mira. 
(s. 23.) Red želi, dakle, oživjeti baštinu sv. Franje, koji je tra- 
žio od braće da budu ne samo blagi i miroljubivi (Potv. Pra- 
vilo 3,11.) već i pomiritelji svih ljudi te glasnici mira i prav- 
de (PPR 2, 17). Na ovom sam, kako sam znao i umio, i sam 
radio a svestrano sam poticao i pomagao rad i druge braće, 
u prvom redu rad našega Vijeća za pravdu, mir i ekologiju. 
Tom Vijeću je priključena i Agencija za povratak prognanih 
i iseljenih, a u njegov rad su bile uključene tri srodne in- 
stitucije: Odjel za interreligijski dijalog ,,Instituta za kulturu 
mira" iz Splita, što ga vodi fra Mile Babić, Interreligijska 
služba ,,Oči u oči“, što je vodi fra Ivo Marković, te Inter- 
nacionalni multikulturni interreligijski centar, što ga vodi 
fra Marko Oršolić, st. Svima je na čelu stajao fra Luka Mar- 
kešić, pročelnik spomenutog Vijeća. 

O radu Vijeća čut ćemo posebni izvještaj, no ovdje neka 
bude spomenuto ovo iz tog izvještaja: ,,Sve su ove ustanove, 
u ovom vremenu imale jedan glavni cilj - raditi na stvaranju 
pravednog mira u Bosni i Hercegovini, koji se gradi posebno 
povratkom prognanika, izbjeglica i raseljenih osoba u svoje 

domove i zavičaje. Pri tom, dakako, postići, da taj povra- 
tak bude ostvaren tako da ljudi mogu živjeti mirno i slobo- 
dno, od rada i s perspektivom koja obećava dobru budu- 
ćnost njima i njihovoj djeci". Već ovakva višeslojnost i 
mnogostrukost rada na izgradnji mira i povratka ljudi po- 
kazuje stvarnu angažiranost naše zajednice u tim uzvišenim 
djelima. Nju su ovi angažirani članovi naše Zajednice pro- 
vodili govorom istine, djelom solidarnosti i duhom molitve 
i tako nas svrstavali u ,glasnike pomirenja, pravednosti i 
mira", što i treba izrastati ,,iz naše duhovnosti i predstavljati 
franjevački doprinos trećem tisućljeću", kao što stoji u spo- 
menutom dokumentu ,,Od predaje do proroštva? (s.16.). 

Na poseban bih način naglasio organiziranje molitvenih 
susreta ,,Duh Asiza" i interkonfesionalnu molitvu za jedin- 
stvo kršćana. Molitveni susret ,,Duh Asiza" je priređivan sva- 
ke godine krajem listopada kao spomenčin na događaj sus- 
reta predstavnika religija u Asizu, 27. listopada 1986. godine, 
kada je papa Ivan Pavao II., u duhu dijaloga, molio zajedno s 
predstavnicima svih religija za mir u svijetu kao zajedničko 
dobro cijeloga čovječanstva. Spominjem i uređenje ili grad- 
nju Kuće mira na Šćitu u Rami. To će nam, nadam se, pos- 
tati mjesto na kojemu ćemo razvijati franjevačku duhov- 
nost u smislu ravnoteže kontemplacije i akcije, duha mo- 
litve i opcije za siromašne. Ovakva nastojanja su predviđena, 
da ne kažem i naređena zaključkom br. 13. zadnjega provo 
kapitula. 

Karitativna djelatnost. Već smo čuli iz dokumenta ,,Od 
predaje do proroštva“ kako zadnji Generalni kapitul od bra- 
će, potvrđujući prvenstvenu opciju za siromašne i odbačene 
današnjega društva, traži ,da s njima dijele njihov život, 
njihovu povijest i njihovu nadu" (s. 16.). Mogu potvrditi da 
smo, možda pokrenuti ratnim nevoljama, dobrano pokazali 
da nismo odustali od duha naših Generalnih konstitucija, 
koje u 21. 97. jasno kažu: ,,Neka sva braća zajedno i pojedi- 

načno budu na strani odbačenih...?. U najmanju ruku smo se 
trudili, iako ne svi u istoj mjeri; stoga želim zahvaliti onima 
koji su nam osvjetlali obraz u okviru ,,Kruha sv. Ante? ali 
izvan tih okvira. Njihovo zalaganje i njihov rad su uvelike 
pridonijeli ostvarenju onoga što od nas traži Generalni naš 
kapitul, vidi zaključak br. 12. 

Komunikacijska djelatnost. Koliko je njegovanje ko- 
munikacija postalo važno unutar zajednice, Reda, pa i s 
cijelim svijetom potvrđuju mnoga razmišljanja i odluke ka- 
ko generalnog tako i provincijskog vodstva Reda. Zadnji 
Generalni kapitul, naglašavajući ,,daje dijalog novo ime za 
ljubav, te da vjerski pluralizam, traženje mira i međuovis- 
nost na svim područjima zajedničkog života i ljudskog pro- 
maknuća iziskuje dijaloški stil odnosa", odobrava osnivanje 
Ureda za dijalog, koji bi imao tri komisije: za ekumenski 
dijalog, međureligijski dijalog i dijalog s kulturama. Jedan 
od članova toga Ureda je i fra Ivo Marković. U svom izvje- 
šću o radu toga Ureda fra Ivo predlaže, da se ,,1.1 Franjeva- 
čkoj provinciji Bosna Srebrena osnuje Komisija za inter- 
religijski dijalog koja bi koordinirala inicijative i rad na to- 
me području". 

Na ovom mjestu bih spomenuo već postojeće Vijeće za 
kulturno-znanstvenu djelatnost i izdavaštvo u našoj Pro- 
vinciji. Iz izvještaja pročelnika toga vijeća vidljivo je da ono 
samo sebe shvaća preusko, okrenuto je samo izdavaštvu i na 
tom području je učinjeno puno više nego prijašnjih godina. 
Izostala je komunikacijska koordinacija. O izdavaštvu bi 
se moglo brinuti uredništvo ,,Svjetla riječi“, a Vijeće bi 
trebalo preustrojiti i povjeriti mu ovu brigu za dijaloga na 
svim područjima našega života ili ono što smo nazvali ko- 
munikacijska koordinacija. 

Ovo komuniciranje unutar Zajednice i sa svijetom je 
neizostavljiv posao. Nedavno sam čitao u jednim novinama 
razgovor između Giinthera Grassa i Pierra Bourdieua, dviju 

vodećih ličnosti u njemačkoj i francuskoj kulturi (Zarez, 
8. 6. 2000.). U tom razgovoru, najednom mjestu, Bourdieu 
kaže: ,,Kako možemo mi, intelektualci, pridonijeti nekom tak- 
vom pokretu za “socijalnu Europu*? Moć vladajućih, nastav- 
lja on, nije samo ekonomska, ona je i intelektualna, duhovna 
moć. Upravo zato je došlo vrijeme da mi “govorimo'", da 
ponovno uspostavimo zajedničku utopiju, jer u sposobnosti 
neoliberalnih vlada spada i to da ubijaju utopije, da utopije 
pokažu kao prevladane". 

Evo razloga za našu komunikaciju sa svijetom, za naš 
ulazak u javne medije. , Dijalog s današnjim svijetom, oso- 
bito sa svijetom mladih, nije za nas franjevce slobodan izbor 
nego zadaća, Mi smo pozvani da budemo poslani u svijet kao 
Božji ljudi, u bratstvu i malenosti, u svijet koji se mijenja 
i traži. Pozvani smo da otkrivamo nove svjetove, ljudskije 
i drukčije, da stvaramo kulturu dijaloga, solidarnosti, su- 
osjećanja, prihvaćanja različitih stvarnosti" (Gen. 42). Nije, 
da to nismo činili. Činili smo to često, čak i dobro, no i u tu 
našu djelatnost treba unijeti više reda. 

Ne mogu ovdje ne citirati najnovije Pismo o. Generala 
braći. On u njemu, na jednom mjestu kaže: ,Živimo u tre- 
nutku od izvanredne važnosti za povijest koja se nalazi u 
dubokom procesu preobrazbe. Susrećemo tolike znakove ži- 
vota i nade u pozitivnu obnovu. Brojna su također i pitanja 
ljudi i žena našeg vremena koji traže novi smisao i nove 
sadržaje za svoj život. To nas poziva i potiče da budemo uvi- 
jek spremni dati odgovor svakomu tko traži razlog nade koja 
je u nama (usp. 1 Petr 3,15) i to vidljivo očitovati simbo- 
lima i životnim stilom koji je znakovit za čovjeka današnjice. 
Treba nam se također suočiti s tolikim pozitivnim zahtjevima 
koje naš svijet nosi u sebi". (Franjevački red danas, s. 7.) 

Promatrajući našu povijest ovih zadnjih pokoncilskih go- 
dina, moramo priznati da nam je danas jasniji naš identitet 
kao Male braće, utemeljen na iskustvu i duhovnoj poruci sve- 

toga Franje, identitet označen i utvrđen našim zakonodav- 
stvom i novijim dokumentima Reda. Potrebno je prijeći na 
pravo djelovanje, zapravo na življenje naših zavjeta. Zavje- 
ti otvaraju put pravoj ljubavi (čistoća), stvarnoj solidarno- 
sti (siromaštvo) i potpunoj i odgovornoj raspoloživosti 
(poslušnost). Oni izriču i očituju potpuno predanje Bogu, 
naš evanđeoski nacrt života, ujedinjujući i pojednostavlju- 
jući naše svagdanje bivovanje. 

»Naša posebnost, kao posvećenih osoba, jest to da smo 
s prisutnim Bogom, da ga slušamo, promatramo, da ga 
svojim životom svjedočimo i riječju naviještamo. Budućnost 
će mnogo zavisiti o našoj sposobnosti da prisutnog Boga 
svjedočimo u ovom složenom svijetu, ostvarujući u životu 
iskustvo koje imamo s njime slijedeći siromašnog Isusa 
Krista po primjeru svetog Franje". (H. Schaluck, Ispuniti 
zemlju... 111). 

Srodne aktivnosti. Među naše aktivnosti, koje nisu nužno 
vezane za župni pastoral spadaju još: rad s mladima - Frama, 
rad sa studentima - Studentski centar - Kovačići i Franjeva- 
čki svjetovni red, te naša svetišta: Bistrik, Podmilačje i Olovo. 
Io ovim aktivnostima po nekoliko riječi. 

Rad s mladima - FRAMA. Mnoge su provincije diljem 
svijeta načinile lijepa iskustva u radu s mladima u duhu sv. 
Franje. Od toga je nastao pravi pokret, u našem narodu na- 
zvan znakovitim imenom FRAMA - Franjevačka mladež. 
Kod nas se taj pokret počeo događati nekako poslije rata, da 
bi svoju organiziranost pokazao poslije kapitula 1997. godine, 
kada je briga oko FRAME bila povjerena fra Josi Oršoliću. 
O tome će nam govoriti fra Joso. Ja ovdje želim izreći tek 
svoju žalost što neka braća nisu imala dovoljno sluha za ovu« 
tako potrebnu i za nas franjevca, reklo bi se, od Boga daro- 
vanu šansu, okupljanja i rada s mladima u duhu franjevačkog 
pokreta. O tome moramo ozbiljno porazgovarati na ovom 
kapitulu. U radu s mladima u okviru FRAME kriju se broj- 

ne mogućnosti od širenja Franjinog shvaćanja kršćanstva do 
novih zvanja za redovnike i svećenike. Moguće mjesto kao 
centar FRAME predlažem Novu Bilu. 

Rad sa studentima - Kovačići. Povijest zgrade na 
Grbavici, Zagrebačka ulica br. 18. uglavnom je svima 
poznata: Sagrađena je pred II. svjetski rat kao Franjeva- 
čko učilište, oduzeta od nove vlasti, pedesetak godina služila 
za smještaj poljoprivrednog fakulteta, u ovom ratu devasti- 
rana ispaljena. 

Poslije odlaska velikosrpskih postrojbi započinje naša 
borba za povratak i obnovu te zgrade. Gotovo na svim in- 
stancama od državnih preko federalnih, kantonalnih i 
općinskih dobili smo usmenu suglasnost, čak i pismenu ur- 
banističku dozvolu za izvođenje rekonstrukcijskih radova, 
no još se nitko ne i usuđuje dati nam pismeni dokument o 
povratku zgrade u naš posjed, makar se činilo, da će se i to 
uskoro dogoditi. 

Kako je zgrada bila gotovo totalno porušena, a mi nismo 
imali novčanih sredstava da je sami obnovimo, svejedno s 
kojom namjenom, to smo uznastojali pronaći donatore, a 
pronaći donatore, da bi se popravljala franjevačka teologija, 
bilo je iluzorno, pogotovo što je poznato, da mi imamo ob- 
novljenu zgradu za našu bogosloviju na Nedžarićima. To je 
jedan od razloga, no nije jedini ni najvažniji, što je Provincij- 
ska uprava počela razmišljati o drugoj i drukčijoj namjeni 
zgrade. O tom je razgovarano ne samo na sjednicama De- 
finitorija Provincije nego i na jednoj sjednici Proširene pro- 
vincijske uprave. Nakon svih tih razmišljanja i razgovora 
donesen je zaključak, da je najprimjerenije da se zgrada tako 
obnavlja, da bi mogla poslužiti kao internacionalni student- 
ski centar odnosno kao internacionalni studentski dom, s tim 
što su predviđene prostorije u kojem bi se mogao smjestiti 
teološki fakultet ako bi došlo do ujedinjenja dviju teologija, 
naše i nadbiskupijske. Smatrali smo, da ćemo, ako tako po- 

stupimo, najlakše dobiti donacije i da ćemo tako najčas- 
nije izvršiti jedna dug prema mladima ove zemlje, prema 
studentima. 

Poznat je pokušaj osnivanja i vođenja tzv. katoličkih 
škola, no još nije jasno, da li se upravo tim vrši najjači utje- 
caj u smislu vjerničkog ili nacionalnog odgoja mladih, nego 
se pomišlja, da je studentsko vrijeme pogodnije za takvu 
vrstu djelatnosti. Prelijepo bi bilo kada bismo mi, bosanski 
franjevci, imali priliku voditi jedan internacionalni dom 
te 150 ili više mladih ljudi učiti kako se vodi dijalog, kako 
se živi tolerancija, ili uopće što je to suživot, ne mjereći pri 
tom, što bismo im pomogli, da se akademski obrazuju i tako 
se uključe u stvaranje nove i ljepše budućnosti za ovu zemlju. 
To bi, čini mi se, bio naš veliki doprinos svim ljudima Bos- | 
ne i Hercegovine. 

Budući da će, vjerujem, i ekonom Provincije o ovom 
projektu kazati koju riječ, ja ću ovdje stati u nadi da smo 
krenuli pravim putom i da će nova Provincijska uprava 
nastaviti tim istim putom. 

Rad sa odraslima - Franjevački svjetovni red. Nekada 
nezaobilazna aktivnost članova naše Zajednice oko FSR 
prolazi zadnjih godina kroz veliku krizu. Broj trećoredaca, 
kako smo ih zvali, rapidno se smanjivao, a braća voditelji 
FSR sve su više bili frustrirani. To je dovelo do toga, da je 
neizmjerno teško obnoviti ovu aktivnost i da su nam goto- 
vo svi pokušaji ostali bez vidljiva uspjeha. Na zadnjem 
kapitulskom kongresu za provincijskog asistenta FSR iza- 
bran je brat koji je pobožan, komunikativan i koji voli 
franjevačku stvar. Nije uspio, rezignirao je. Ni njegov na- 
sljednik nije uspio, a treći brat je obećao makar snimiti 
situaciju u FSR, što će vjerujem biti vidljivo iz njegova 
izvještaja. 

Ovo sve govorim s tugom, ali i s nadom. S nadolaskom 
mira poboljšat će se i okolnosti, a mislim da će se u nama 

ponovno javiti potreba i želja da od svog bogatstva, da od 
franjevačkoga duha nešto poklonimo i drugima, kao što je to 
činio i sv. Franjo. 

Naša provincijska svetišta: Olovo, Bistrik, Podmilačje. 
Prije nego što kažem koju riječ o svakom od ovih svetišta, 
moram izreći dvije napomene. Prva se napomena odnosi 
na naziv, koji se može dovesti u sumnju: Jesu li ta svetišta 
- Olovo, Bistrik i Podmilačje - provincijska i što to znači, 
a druga se napomena odnosi na suvremenu pojavu da 
vjernici sve više svoju vjeru prakticiraju hodočašćeći, kroz 
hodočašće. Ne bismo, dakle, smjeli propustiti a da o ove dvi- 
je stvari na ovom Kapitulu ne progovorimo. 

Najprije Olovo. S ponosom znamo govoriti da je Olovo 
u prijašnja vremena bilo najveće Marijino hodočasničko 
mjesto na Balkanu, a danas? Nastojanja upravitelja Svetišta 
i ljudi iz Provincijalata nisu dovoljna, zato pitanje: što to zna- 
či daje Olovo provincijsko svetište?! Malo se ponosim ide- 
jom da 1. svibnja započinjemo u Olovu svibanjske pobož- 
nosti, kao i uzoritom kardinalu za podršku. Time je Olovo 
izvučeno iz zaborava, no ni to nije dovoljno. Vrijedno je da o 
tome razmislimo. 

Podmilačje je pitanje za sebe, pogotovo zato što je i župa. 
No, Podmilačje je šansa za cijelu Crkvu u Bosni, a time i 
za naša Provinciju. Obnova i upravljanje Svetištem Podmi- 
lačje nadilazi snage kako župnika u Podmilačju tako i sa- 
mostana u Jajcu, pa sam mišljenja da bi ovaj Provincijski 
kapitul trebao sagledati važnost i šansu Podmilačja te još 
čvršće odrediti uloge župnog i samostanskog osoblja, te ulo- 
gu Provincijske uprave: moja je neka ideja bila, koja nije 
prošla na zadnjem kapitulu, da Podmilačje postane mjesto 
našega novicijata i da se sve pogodnosti koje mjesto i okoliš 
pružaju pretvore u mjesto duhovnih obnova članova naše 
Zajednice. Na taj način Podmilačje i njegova šansa ne bi bi- 
li potrošeni za jedan ili dva dana. Podmilačje bi se pretvo- 

rilo u mjesto molitve i brojnih hodočašćenja. I na ovom 
kapitulu Podmilačje treba biti ozbiljna tema za razgovor i 
donošenje odluka. 

Svetište sv. Ante - Bistrik. Više od jednog stoljeća sve- 
tište sv. Ante na Bistriku u Sarajevu je veliko okupljalište 
štovatelja sv. Ante i to ne samo katolika. Svetkovina sv. Ante 
i utorci uvijek pružaju veliku šansu za navještaj vjere u Isusa 
Krista i to u jednoj nekatoličkoj sredini. Uz to samostan 
sv. Ante pruža i velike mogućnost za izvanžupni pastoral 
studenata i pripadnika članova FSR-a i inače za rad s ma- 
njim skupinama. Odlaskom profesorskog zbora s Bistrika 
njegova uloga se nije promijenila, samo smo s Nedžarićima 
dobili još jednu šansu za svoje franjevačko djelovanje. 
Bistrik nam i dalje ostaje važan i zbog položaja i zbog i da- 
nas velikog broja posjetitelja. U svezi s ovim treba reći da se 
na Bistriku puno toga poduzima i radi, no Kapitul bi i glede 
Bistrika trebao zauzeti čvršći stav, posebice glede njegove 
uloge. Svaštarenje ni ovdje ne donosi veliku korist. 

Bolnica - Nova Bila. Članovi naše Zajednice puno su 
našem hrvatskom narodu dali preko ili kroz ,,Bolnicu -Nova 
Bila", a puno smo i mi od te bolnice primili, i pomoći 
i ugleda. Sada se, nakon što je Bolnica iselila iz župnih 
prostorija i nakon što je jedan dio nove bolnice izgrađen i 
useljen, postavlja pitanje: Je li tim prestala naša uloga?! Na 
ovo bi pitanje trebao odgovoriti Provincijski kapitul. Jedno 
je sigurno: mi se ne bismo trebali odreći pastoralne brige za 
bolesnike kao i za stanovnike budućeg staračkog doma koji 
su časne sestre izgradile tik uz Bolnicu. 

Završna misao. Zbog preobilja izvještaja predviđenih za 
Provincijski kapitul ja sam se ograničio na jedno specifično 
područje - na našu izvanžupnu djelatnost i to iz razloga, koji 
su, nadam se, iz pročitanog teksta postali jasni. Pokušao sam 
biti transparentan i ne biti predug. Vjerujem, da sam, barem 
djelomično, u tome uspio. 

Za kraj ne mogu, a da još jedanput ne posegnem za 
prioritetima Reda za šestogodište 1997.-2003. Najednom 
mjestu stoji jedna od ključnih misli s Generalnog kapitula 
1997. godine. Ona glasi, i njome završavam: ,,Naš franjeva- 
čki poziv u svim svojim pojavnostima ima svoj razlog op- 
stanka ne u onom što radimo nego u onom što jesmo: poz- 
vani da, slijedeći stope i nauk Gospodina Isusa Krista, iz- 
građujemo bratstvo u kojem se iznad svega traži i ljubi Bog. 
Bitno je dakle za svakog pojedinog brata i za cijelo bratstvo 
»imati Duh Gospodnji i njegovo sveto djelovanje". Traži se 
dakle da braća, ,otklanjajući svaku zapreku, zapostavljajući 
svaku brigu i zauzetost, nastoje što bolje mogu služiti, 
ljubiti, štovati i častiti Gospodina Boga iskrenim srcem i 
čistim umom" (Od predaje do proroštva, s. 47 .). Zaključak 
je jednostavan: Budući da je duh molitve i pobožnosti bitni 
element u životu i djelovanju Manje braće, ovaj Kapitul ne bi 
smio proći, a da ne naglasimo, i to izričito i glasno, potrebu 
izrade i ostvarivanja Programa osobnog života i Programa 
života u bratstvu. 


Sarajevo, srpanj 2000. 

